അമ്മയനുഭവങ്ങള്: 05 – ലോകരക്ഷകനായ യേശുവിന്റെ തിരുരക്തത്തിന്റെ ശക്തി | Catholic Church News Malayalam\nHome Articles അമ്മയനുഭവങ്ങള്: 05 – ലോകരക്ഷകനായ യേശുവിന്റെ തിരുരക്തത്തിന്റെ ശക്തി\nഅമ്മയനുഭവങ്ങള്: 05 – ലോകരക്ഷകനായ യേശുവിന്റെ തിരുരക്തത്തിന്റെ ശക്തി\nഫാ. സാജൻ നെട്ടപ്പോങ്ങ്\nകുറച്ച് വർഷങ്ങൾക്കു മുൻപ് രൂപതയിലുള്ള എല്ലാ വൈദികരും ഒത്തുചേർന്ന ക്രിസ്തുമസ് ആഘോഷത്തിൽ ഒരു വൈദികൻ നല്ലൊരു സന്ദേശം നല്‍കി. ക്രിസ്തുമസ് സന്ദേശമദ്ധ്യേ അച്ചൻ പങ്കുവച്ച ഒരു ജീവിതാനുഭവം എന്റെ മനസ്സിൽ ഇന്നും പച്ചകെടാതെ തറഞ്ഞുനില്‍ക്കുന്നു. എന്റെ വചനപ്രഘോഷണങ്ങളിൽ ഞാൻ ദൈവജനത്തോട്  ഈ അനുഭവം പലവുരു പങ്കുവച്ചിട്ടുമുണ്ട്.\nഅച്ചൻ സേവനം ചെയ്യുന്ന ഇടവകയിലെ ഒരു ചെറുപ്പക്കാരൻ ഒരു ദിവസം രാത്രി പന്ത്രണ്ട് മണിക്ക് അച്ചന്റെ വാതിലിൽ വന്ന് മുട്ടിവിളിച്ചു. ഈ പാതിരാത്രി ആർക്കെങ്കിലും അന്ത്യകൂദാശ കൊടുക്കേണ്ടതായിട്ടുണ്ടോ എന്ന് ചിന്തിച്ചുകൊണ്ട് വാതിൽ തുറന്ന അച്ചന്റെ മുൻപിൽ വിയർത്തു കുളിച്ച്, ക്ഷീണിതനായി, കരഞ്ഞുകലങ്ങിയ കണ്ണുകളോടെ നില്‍ക്കുന്ന ഇടവകക്കാരൻ. അച്ചൻ കാര്യം തിരക്കി. അയാളുടെ ഭാര്യ പൂർണ്ണ ഗർഭവതിയായി ആശുപത്രിയിൽ അഡ്മിറ്റ് ആണ്. എന്നാൽ രാത്രി മുതൽ നിലയ്ക്കാത്ത രക്തസ്രാവം. എന്തുവേണമെങ്കിലും സംഭവിക്കാം. പ്രാർത്ഥന ഉറപ്പു നൽകിയ വൈദികനോട് ആ ചെറുപ്പക്കാരൻ ചോദിച്ചു: “എനിക്കൊരു ഉപകാരം ചെയ്യാമോ?”\nകാശിന് നല്ല അത്യാവശ്യം കാണുമെന്നു വിചാരിച്ച വികാരിയച്ചൻ എത്ര കാശ് വേണമെന്ന് അന്വേഷിച്ചപ്പോൾ തനിക്ക് കാശൊന്നും വേണ്ടാ. ‘ദൈവാലയം തുറന്ന് ഈശോയുടെ തിരുരക്തം ബലിമധ്യേ വഹിക്കുന്ന കാസയിൽ കുറച്ച് വെള്ളമൊഴിച്ചു ഒരു കുപ്പിയിലാക്കി തരുമോ’ എന്ന് ആവശ്യപ്പെട്ടു. അച്ചൻ ചിന്തിച്ചു, ഈ പാതിരാത്രി ഇവന് എന്തേലും കുഴപ്പം സംഭവിച്ചു കാണുമോ? എങ്കിലും അവന്റെ വിശ്വാസത്തെ മാനിച്ച് അവന്റെ ആഗ്രഹം സാധിച്ചുകൊടുത്തു. അച്ചന് നന്ദി പറഞ്ഞുകൊണ്ട് അവൻ ആശുപത്രിയിലേക്ക് പാഞ്ഞു.\nപിറ്റേ ദിവസമുള്ള വിശുദ്ധ ബലിയിൽ അച്ചൻ ആ ചെറുപ്പക്കാരന്റെ ഗർഭിണിയായ ഭാര്യയെ പ്രത്യേകം സമർപ്പിച്ചു പ്രാർത്ഥിച്ചു. വിശുദ്ധ കുർബാന കഴിഞ്ഞു പുറത്തേക്കു വരുമ്പോൾ തലേദിവസം രാത്രി വളരെയേറെ വിഷമതയോടെ തന്നെ കാണാൻ വന്ന ചെറുപ്പക്കാരൻ സന്തോഷത്തോടെ അച്ചന്റെ കരം പിടിച്ചു നന്ദി പറഞ്ഞു. അച്ചന് ഒന്നും മനസിലായില്ല. അപ്പോൾ അവൻ പ്രഭാപൂർണ്ണമായ മുഖഭാവത്തോടെ പറഞ്ഞു. ഞാൻ കൊണ്ടുചെന്നു കൊടുത്ത കാസയിൽ ഒഴിക്കപ്പെട്ട തിരുജലം കുടിച്ചതും അവളുടെ രക്തസ്രാവം നിലച്ചു. അതുവരെ ജീവന്മരണ പോരാട്ടത്തിലായിരുന്ന അവൾ സുഖപ്രസവത്തിലൂടെ ഒരു കുഞ്ഞിന് ജന്മം നല്‍കി. ആ യുവാവിന്റെ കണ്ണിലെ തിളക്കവും മുഖത്തെ പ്രസന്നതയും വിശുദ്ധ കുർബാനയിൽ എപ്പോഴും സന്നിഹിതനായിരിക്കുന്ന യേശുവിലുള്ള പാറ പോലെ ഉറച്ച വിശ്വാസവും ആ വൈദികനെ തെല്ലൊന്നുമല്ല അത്ഭുതപ്പെടുത്തിയത്. ഈ ഒരു അനുഭവം എന്നെ ഒരുപാട് സ്വാധീനിച്ചു.\nഒരു ദിവസം ഞാൻ ശുശ്രൂഷ ചെയ്യുന്ന ഇടവകയിലെ ഒരു അൾത്താരബാലൻ ഞായറാഴ്ച്ച പള്ളിയിൽ വന്നുവെങ്കിലും കഠിനമായ പനിയും ജലദോഷവും കാരണം ബലിമദ്ധ്യേ എഴുന്നേറ്റു പോലും നില്‍ക്കാനാവാതെ തന്റെ അമ്മയുടെ അരികിലായി ദൈവാലയത്തിനുള്ളിൽ കിടന്നു. വിശുദ്ധ ബലിയർപ്പണം കഴിഞ്ഞയുടനെ ഞാൻ അവന്റെ അരികിലെത്തി. ആശുപത്രയിൽ കൊണ്ടുപോയി മരുന്ന് വാങ്ങിക്കൊടുക്കാൻ പാടില്ലായിരുന്നോയെന്ന് മാതാപിതാക്കളോട് ചോദിച്ചപ്പോൾ അവർ പറഞ്ഞു പലപ്രാവശ്യം കൊണ്ടുപോയതാണ്. പക്ഷേ പനി കുറയുന്നില്ല. പിന്നെ ഒന്നും ചിന്തിച്ചില്ല, നേരെ മദ്ബഹയിലേക്ക് ഓടി. വിശുദ്ധ കുർബാനയർപ്പണശേഷം അൾത്താരയിൽ വച്ചിരുന്ന കാസയിൽ വെള്ളം ഒഴിച്ച് അതൊരു ഗ്ലാസ്സിലേക്ക് പകർന്ന് ആ കുഞ്ഞിന് കുടിക്കാൻ കൊടുത്തു. അത്ഭുതമെന്നു പറയട്ടെ, അടുത്ത നിമിഷം അവന്റെ പനി വിട്ടുമാറി. നല്ല ആരോഗ്യത്തോടെ വീട്ടിലേക്ക് മടങ്ങി.\nഒരുപക്ഷേ കുറച്ചു പേരെങ്കിലും ചിന്തിക്കാം ഇങ്ങനൊക്കെ സംഭവിക്കുമോയെന്ന് ? തീർച്ചയായും സംഭവിക്കുക തന്നെ ചെയ്യും. പക്ഷേ പാറ പോലെ ഉറച്ച വിശ്വാസമുണ്ടായിരിക്കണമെന്നുന്ന് മാത്രം. അല്ലാതെ ദൈവത്തെ പരീക്ഷിക്കാമെന്നു ചിന്തിച്ചാൽ പരാജയമായിരിക്കും അനന്തരഫലം.\n12 വർഷക്കാലം വേദനയും അപമാനവും അനുഭവിച്ച രക്തസ്രാവക്കാരി യേശുവിന്റെ വസ്ത്രാഞ്ചലത്തിൽ വിശ്വാസത്തോടെ തൊട്ടപ്പോൾ സുഖം പ്രാപിച്ചെങ്കിൽ ഈശോയുടെ തിരുരക്തം ദിനവും അൾത്താരയിൽ അർപ്പിക്കാനായി വൈദികൻ തന്റെ കരങ്ങളിൽ ഉയർത്തുന്ന കാസയിൽ ഒഴിക്കപ്പെടുന്ന ജലത്തിനും ശക്തിയുണ്ട്. “ഈശോയേ, അങ്ങയുടെ തിരുരക്തത്താൽ ഞങ്ങളെ ഓരോരുത്തരെയും ശിരസ് സുമുതൽ പാദം വരെ കഴുകി വിശുദ്ധീകരിക്കേണമേ, ആമ്മേൻ.”\nഈശോ മിശിഹായിൽ സ്നേഹപൂർവ്വം,\nഫാ. സാജൻ നെട്ടപ്പോങ്ങ്, തക്കല രൂപത\nവി. അല്‍ഫോന്‍സാമ്മ – സമര്‍പ്പിതതേജോഗോളം\nഎന്നെ അറിയുന്ന, ഞാന് അറിയുന്ന അല്‍ഫോന്‍സാമ്മ\nപത്രോസ് മുതല് ഫ്രാന്‍സിസ് വരെ: മാര്‍പാപ്പാമാരുടെ ജീവിതത്തിലൂടെ 91 – വി. സഖറിയാസ് (679-752)\nവിശുദ്ധ അല്‍ഫോന്‍സാ: പ്രത്യാശയുടെ മീവല്‍പക്ഷി\nസ്വയം ഇല്ലാതായി ഫലം ചൂടുന്നതിന്റെ മാഹാത്മ്യം


വെള്ളെഴുത്ത്: 6/1/08 - 7/1/08\nപല പോസിലുള്ള ചവിട്ടുകള്\nസച്ചിദാനന്ദന്റെ സമ്പൂര്‍ണ്ണകവിതാസമാഹാരം സൂക്ഷ്മതയും ഭാവുകത്വവുമുള്ള വായനക്കാരന് എന്ന നിലയില് ഒരു ലേഖനമായി മാധ്യമത്തില് അവതരിപ്പിക്കപ്പെടുന്നിടത്തു നിന്നാണ് കെ പി നിര്‍മ്മല്‍കുമാര് എന്ന (ഉത്തര)ആധുനിക കഥാകൃത്തിന്റെ ഭാഷാ സാഹിത്യ സൌന്ദര്യ പക്ഷപാതങ്ങളില് ശ്രദ്ധിക്കാന് ചിലതെല്ലാമുണ്ടല്ലോ എന്ന് സാമാന്യജനം ചിന്തിച്ചുവശായത്. കഥകളെ നേരത്തേ ശ്രദ്ധിച്ച് കോട്ടുവായിട്ടതാണ്. പിന്നെ കെ പി അപ്പനാണ് ആളുകളില് ആശയക്കുഴപ്പം കുത്തിവച്ചത്. നിര്‍മ്മല് കുമാറിനെയും മേതില് രാധാകൃഷ്ണനെയും ഒരേ നുകത്തില് കെട്ടി ‘അപാരമ്പര്യത്തിന്റെ ഊര്‍ജ്ജപ്രവാഹം’ എന്നെഴുതി.(പേനയുടെ സമരമുഖങ്ങള്) ‘അര്‍ത്ഥരാഹിത്യത്തിന്റെ ഗഹനദീപ്തിയ്ക്ക് ഏറ്റവും മികച്ച ഉദാഹരണം‘ നിര്‍മ്മലിന്റെ ‘സതി‘യെന്നെഴുതി ‘കഥ: ആഖ്യാനവും അനുഭവസത്തയും‘ എന്ന കൃതിയില്. (ഈ പ്രശംസാവാക്യം വ്യാജസ്തുതിയല്ലേ എന്നെനിക്കു സംശയമുണ്ട് കാരണം ട്രോസ്‌മനെ വച്ചുകൊണ്ട് അപ്പന് തന്നെ പറയുന്നത്, സ്വപ്നം കാണുന്നവന് വിനിമയത്തിന്റെ കാര്യത്തില് ശ്രദ്ധിക്കാത്തതുകൊണ്ടാണ് സ്വപ്നം ഒരു ചീത്ത ഫലിതമാകുന്നത് എന്നാണ്. അതവിടെ നില്‍ക്കട്ടെ)\nസച്ചിദാനന്ദന് എന്ന പിതൃരൂപം വാണരുളുന്ന സാഹിത്യസിംഹാസനം ഇനിയും അങ്ങനെയങ്ങ് ഏകപക്ഷീയമായി വിട്ടുകൊടുക്കുന്നതു ശരിയാണോ ഒരു സമ്പൂര്‍ണ്ണവിപ്ലവം സാഹിത്യത്തിലും വേണ്ടേ അതിനു ഇടിമുഴക്കം വരെ കാക്കണോ എന്നെല്ലാം ആലോചിച്ച് ജനം കല്ലെടുത്ത് കൈയില് വച്ച് എറിയണോ വേണ്ടയോ എന്ന് സംശയിച്ചു നില്ക്കുന്ന സമയത്താ‍ണ് ആദ്യ എറ്റ്, ശ്രീ നിര്‍മ്മല് കുമാറില് നിന്നും വരുന്നത്. പിതൃഹത്യയും ഭ്രാതൃഹത്യയും വിപ്ലവം തന്നെ. ഇംഗ്ലീഷറിയാത്ത ആധുനികതയുടെ മലയാള സന്തതികളെ, അത് അന്ത നാളുകളില് പറഞ്ഞു പഠിപ്പിച്ചതും സച്ചി തന്നെ. തന്നെ തന്നെ. എന്തൊരു വിരോധാഭാസം! നിര്‍മ്മലിന്റെ ലേഖനത്തില് വ്യാജസ്തുതികളും സ്തുതിനിന്ദകളും ധാരാളം. ‘അതുതാനല്ലയോയിതെന്നു‘ സംശയിക്കാന് പഴുതുകള് ധാരാളം. സച്ചിദാനന്ദന്റെ ‘ചൂണ്ടിക്കാട്ടപ്പെട്ട‘ ഭാഷാവൈകല്യങ്ങളില് ‘ഒരു’ വിന്റെ ആധിക്യമാണ് ഒന്നാം സ്ഥാനത്ത്. സ്ഥാനത്തും അസ്ഥാനത്തും ‘ഒരു’. (അമ്മയെ ‘ഒരു’ പാമ്പു കടിച്ചു എന്ന് ഇന്‍ഡെഫിനിറ്റ് ആര്‍ട്ടിക്കിളിനെ കൂട്ടുപിടിച്ച് മലയാളത്തില് എഴുതരുതെന്ന് കെ എം ജോര്‍ജ് പണ്ടേ പറഞ്ഞിട്ടുള്ളതാകുന്നു. ഇംഗ്ലീഷ് പ്രഫസറന്മാരുണ്ടോ കെ എം ജോര്‍ജ്ജിനെ കേള്‍ക്കുന്നു?) ചില ഊഹക്കച്ചവടങ്ങളൊക്കെ നടത്തിയാല് ഭാഷപോലും നേരേചൊവ്വേ എടുത്തുപിടിക്കാന് അറിയാത്തവനാണ് ആധുനികതകവിതയുടെ ഇളയച്ഛനായ സച്ചി എന്നര്‍ത്ഥം കൂക്കിവിളിപോലെ തെളിഞ്ഞുവരും. ‘വാക്കുകളെ വിറപ്പിക്കുന്ന ദുര്‍ഗ്രഹത’ അവകാശമാക്കിയ എഴുത്തുകാരനായതുകൊണ്ട് ലേഖനത്തില് പറഞ്ഞ കാര്യങ്ങള് അത്ര ഗൌരത്തിലെടുത്തില്ല ആളുകള് എന്നു തോന്നുന്നു. കാരണം തുടര്‍ചര്‍ച്ചകളുടെ അഭാവം തന്നെ. ഇതാദ്യമൊന്നുമല്ല ആളുകളിങ്ങനെ കാര്യഗൌരവമില്ലാതെ പെരുമാറുന്നത്. സാഹിത്യേതരമായി എഴുതിയ ഒരു ഉപന്യാസത്തില് കെ പി നിര്‍മ്മല് കുമാര് പണ്ട് ഗള്‍ഫുകാര്‍ക്കിട്ടു ഒരു താങ്ങു താങ്ങിയിട്ടുണ്ടായിരുന്നു. ഗല്‍ഫില് പണിയുന്നവര്‍ക്ക് പ്രത്യേക കൊമ്പൊന്നുമില്ലാത്തതുകൊണ്ടും വിയര്‍പ്പിന്റെ നാറ്റവും അതിന്റെ തന്നെ വിലനിലവാരവും ഏകദേശം അവിടെയും ഇവിടെയും തുല്യമായതു കൊണ്ടും സര്‍ക്കാരിന്റെ നികുതി പിരിവില് നിന്ന് വിദേശമലയാളികള് ഒഴിവായിപ്പോകുന്നതിനെക്കുറിച്ചുള്ള കടുത്ത അനീതിയ്ക്കെതിരെയായിരുന്നു പ്രസ്തുത ലേഖനം വിരള് ചൂണ്ടി പൂഴിക്കടകന് പ്രയോഗിച്ചത്. ഗള്‍ഫുകാര് കേരളത്തിലെ ബാങ്കുകളിലേയ്ക്കയയ്ക്കുന്ന പണത്തില് നിന്നും കണിശമായി നികുതി പിരിച്ചെടുക്കേണ്ടതാകുന്നു (ഒത്താല് ഇച്ചിരി കൂടുതല്!) എന്ന നിര്‍ണ്ണായകവും വിലപ്പെട്ടതുമായ നിര്‍ദ്ദേശം അദ്ദേഹമതില് ഉന്നയിച്ചിരുന്നു. സര്‍ക്കാരാകട്ടേ പൊതുജനമാകട്ടേ ഗള്‍ഫുകാരാകട്ടേ ‘കമാ’എന്നൊരക്ഷരം അതെപ്പറ്റി മിണ്ടിയില്ല. അങ്ങനെ സാമ്പത്തികരംഗത്ത് വിപ്ലവകരമായ ഒട്ടനവധി മാറ്റങ്ങള്‍ക്കു തുടക്കം കുറിക്കുമായിരുന്ന ഒരു സമതുലിത സിദ്ധാന്തം പാളി.\nഇക്കാലത്തിനിടയ്ക്ക് ‘മാനാഞ്ചിറയിലെ പൊട്ടിച്ചിരിക്കുന്ന പത്രാധിപര്’ എന്ന കഥാസമാഹാരം പുറത്തിറങ്ങിയതും ആരും അറിഞ്ഞ മട്ടു കാണിച്ചില്ല. ചില കേന്ദ്രങ്ങള് നിര്‍മ്മല്‍കുമാര് കഥയാണോ ലേഖനമാണോ എഴുതുന്നത്, എന്തായാലും പറയാനുദ്ദേശിക്കുന്നത് ഗുണപാഠം അല്ലെങ്കില് ഫലശ്രുതി മട്ടില് തുടക്കത്തില് തന്നെ ഒന്നോരണ്ടോ വരിയില് എഴുതിയിട്ടാല് സമയം ലാഭിക്കാമായിരുന്നു എന്നൊക്കെയുള്ള അഭിപ്രായഗതികള് തട്ടിമൂളിച്ചത് സൌകര്യപൂര്‍വം അദ്ദേഹവും ഉത്തരാധുനികതയും കേട്ടില്ലെന്നു വച്ചു. എങ്കിലും കത്തുകള്, പ്രധാനായുധത്തിന്റെ വടിവില് പുറത്തിറങ്ങുന്നുണ്ടായിരുന്നു. എപ്പോഴുമില്ല ഏറിയാല് ഒന്ന് അല്ലെങ്കില് രണ്ട് എന്നമട്ടില് അവിടെയുമിവിടെയുമൊക്കെയായി. അതിലൊന്നു് നടേ പറഞ്ഞതിന്റെ തുടരനാണ്. അമ്പുകൊണ്ട ‘കുരു’ പിന്നെയും പാവം സച്ചിദാനന്ദന് തന്നേ! കടമ്മനിട്ട അനുസ്മരണമായി മാധ്യമത്തില് വന്ന സച്ചിദാനന്ദലേഖനമാണ് ആധാരം.(സ്വരനാനാത്വത്തിന്റെ സൂക്ഷ്മശ്രുതികള്. ലക്കം. 530) അതില് അവസാനം സച്ചിദാനന്ദന് തനിക്കു തന്നെ ഒരു കുണുക്ക് പണിതു വച്ചിട്ടുണ്ട്. ‘അവനവന് പാര’! കടമ്മനിട്ട ഇത്തവണ കേന്ദ്ര പുരസ്കാരത്തിനായി ശുപാര്‍ശ ചെയ്ത പുസ്തകം ‘സാക്ഷ്യങ്ങളാണത്രേ. രോഗാവസ്ഥയിലായതിനാല് പുരസ്കാരനിര്‍ണ്ണയത്തിനു പോകാന് കഴിയാതെ വന്നതിലുള്ള ദുഃഖം പ്രകടിപ്പിച്ച കടമ്മനോട് സച്ചി പറഞ്ഞത് ‘നീ ഇങ്ങനെയൊന്നും എന്നോട് പറയുന്നതു ശരിയല്ല’ എന്നാണ്. ആ അറിവില് പോലും കേന്ദ്രസാഹിത്യ അക്കാദമിയുടെ പഴയ സെക്രട്ടറിയായ സച്ചിയ്ക്കു വല്ലാത്ത കുറ്റബോധമായിരുന്നു. പക്ഷേ, അതു പെട്ടെന്നു മാറി. അവാര്‍ഡ് സേതുവിനു പോയി. സേതുവിന് ആ അവാര്‍ഡ് കിട്ടണം കിട്ടണം എന്ന് സച്ചി എത്രകാലമായി ആലോചിക്കുന്നതാണ് ! (ആണ്ടി നല്ല അടിക്കാരനാണെന്ന് പറയുന്നത് ആണ്ടി തന്നെയാണെന്നു ഇവിടെ പ്രത്യേകം ശ്രദ്ധിക്കണം!)\nമര്‍ക്കടസ്യ ..സുരാപാനസ്യ.... വൃശ്ചികസ്യ......ആവശ്യത്തിനായി. മാധ്യമം 532-ആം ലക്കത്തില് കെ പി നിര്‍മ്മല്‍കുമാര് പൊട്ടിച്ചിരിച്ചു കൊണ്ടു പ്രത്യക്ഷപ്പെട്ടു. (അനുസ്മരണത്തിലെ സൂക്ഷ്മശ്രുതികള്) കാവ്യമീമാംസകന്റെ പ്രതിഭയോടെ അദ്ദേഹം, സച്ചിയുടെ വാക്കുകളിലെ അനര്‍ത്ഥവും കുനുഷ്ടും കിണ്ടി പുറത്തിട്ടു. ( അമ്പടാ, ഒരു കടമ്മന് കാര്‍ഡെഴുതിയിട്ടിട്ടുവേണോ ‘സാക്ഷ്യങ്ങള്‍ക്ക്‘ ചമ്മാനം കിട്ടാന്! ആനക്കാര്യമായിപ്പോയി!!) പൊങ്ങച്ചങ്ങളുടെ ബലൂണുകളെ ദാര്‍ശനിക നിസ്സംഗതയോടെ കുത്തിപ്പൊട്ടിയ്ക്കാന് ഇംഗ്ലീഷ് പ്രഫസറായിരുന്ന സച്ചിദാനന്ദന്, ആല്‍ബര് കമ്യുവിന്റെ “പതനം” എന്ന നോവല് ശുപാര്‍ശ ചെയ്യുകയും ചെയ്തു അതില്. പോരേ! ‘വായനകൊണ്ട് ഗുണം പിടിക്കാത്ത നിരൂപകന്’ എന്ന ലിസ്റ്റില് അവസാനം സച്ചിദാനന്ദന്റെയും പേരെഴുതിയിട്ടാണ് പ്രതികരണ ലേഖനം അവസാനിപ്പിക്കുന്നത്. എന്തൊരപമാനമായിപ്പോയി കാണണം അദ്ദേഹത്തിന്. നിര്‍മ്മലിന്റെ ‘കൃഷ്ണഗന്ധകജ്വാലകള്‍ക്ക്’ അവതാരിക എഴുതിയ ദേഹമാണ് സച്ചി. മലയാള ചെറുകഥയുടെ സമാഹാരം ഇംഗ്ലീഷില് (അണ്ടര് ദ വൈല്‍ഡ് സ്കൈസ്) എഡിറ്റുചെയ്തപ്പോള് ‘ഗൌതലജാറ: ഒരു തോട്ടേക്കാടന് സ്മരണിക’ എന്ന കഥയുടെ പരിഭാഷ അതില് പ്രത്യേകം ചേര്‍ത്തതും അദ്ദേഹമാണ്. അക്കാര്യങ്ങള് വിളിച്ചു പറഞ്ഞു കൊണ്ട് രണ്ടും ഗുരുതരമായ തെറ്റുകളാണെന്ന് കലവറയില്ലാതെ സമ്മതിച്ചുകൊണ്ട് നെഞ്ചത്തടിക്കുന്ന പ്രതികരണം ഉടനേ വന്നു. മാധ്യമം 535 ലക്കത്തില്. (-വരാന്തയില് കേട്ടത്’)ചോദ്യോത്തരരൂപത്തിലാണ് പ്രയോഗം. വരാന്തയില് നിന്ന് (എവിടെയായാല് എന്ത്) ആരോ സച്ചിദാനന്ദനോട് ചോദ്യങ്ങള് ചോദിക്കുകയാണ്. ചോദിക്കുന്നയാളിന് നിര്‍മ്മല് കുമാറിനോട് ഒരു താത്പര്യവുമില്ലെന്നു മാത്രമല്ല, ഇത്തിരീശെ വെറുപ്പോ നിന്ദയോ ഉണ്ടു താനും. ആ മട്ടിലാണ് സംഭാഷണത്തിന്റെ പോക്ക്. വിപരീതഭക്തി, ഒബ്സെസ്സീവ് കമ്പല്‍സിവ് ന്യുറോസിസ് എന്നൊക്കെ പറയുന്ന അസുഖമാണ് പാവം നിര്‍മ്മല് കുമാറിന് എന്ന് ചര്‍ച്ച സ്ഥിരീകരിക്കുന്നുണ്ട്. അല്ലെങ്കില് ഒരാളിന്റെ പിന്നാലെ ഇങ്ങനെ കിതച്ചുകൊണ്ട് ഓടില്ല. സമകാലികരുടെ ഇടയില് നിന്ന് പിന്തള്ളപ്പെട്ടതും പുതുതലമുറയോടൊപ്പം പിടിച്ചു നില്‍ക്കാന് കഴിയാതെ വന്നതുമാകാം ഈ ട്രോമയ്ക്കു കാരണം. സച്ചിദാനന്ദന്റെ കവിതകളെ നിര്‍മ്മല് കുമാര് വിലയിരുത്തിയ രീതിയും ചര്‍ച്ചയ്ക്കു വിധേയമാണ്. ഏതായാലും ഒരാള് തന്റെ മാനസികവൈകൃതം ഇങ്ങനെ പുറത്തിടുന്നതു നല്ലതാണെന്നും സ്വയം ശുദ്ധീകരിക്കപ്പെടാനുള്ള സാദ്ധ്യതയുണ്ടെന്നും മൊഴിഞ്ഞ് സച്ചിദാനന്ദന് സംഭാഷണം സംഗ്രഹിക്കുന്നു. (കല്‍പ്പാത്തിയില് നിന്ന് ഒരു രാമചന്ദ്രന് ശുദ്ധഗതിയോടെ കവിയോട് ചോദ്യങ്ങള് ചോദിച്ചത് ആരെന്നറിയാന് താത്പര്യമുണ്ട് എന്ന് പിന്നാലെ വന്ന ലക്കത്തില് എഴുതിയ കത്തും കൂടി വയ്ക്കണം കമ്പം മുറുക്കാന്.)\nസച്ചിദാനന്ദന്റെ കാവ്യശകലങ്ങളെടുത്തുവച്ചായിരുന്നു അതിനുള്ള കുത്ത്, നിര്‍മ്മല് കുമാര് വക.\nസാമ്പിളുകള് ഇങ്ങനെ : തലയിണപാതിരാതോറും നനഞ്ഞു കുതിരുന്നു’ എന്നു കവി. ഫിസിഷ്യനോട് പറയാനുള്ളത് വായനക്കാരോട് പറയരുത്. (എന്ന് ശ്രീ നിര്‍മ്മല്)\n‘എനിക്ക് മറ്റുള്ളവരായാല് മതി‘യെന്നു കവി. പൊയ്മുഖം നീക്കൂ എന്ന് വായനക്കാര്.\n‘വിഷഗ്രന്ഥിനീക്കിയതുകൊണ്ട് ലോകത്തോട് പകയേ ഉണ്ടാവില്ലെന്നു ഡോക്ടര്‘ പറഞ്ഞതായി കവി. അതു തെറ്റി\n“കോണകവാലിന്റെ നീളത്തിനാല് അളന്നീടും തറവാട്ടു മേന്മകള്‘ എന്നു കവി. വായനക്കാരന് ചൂണ്ടു വിരലുയര്‍ത്തി അതു കഴുത്തിലിട്ടാല് മതി എന്നു പറഞ്ഞു. (പ്രസ്തുതത്തില് വായനക്കാരും വായനക്കാരനും പല രീതിയില് ഇരട്ടിച്ച നിര്‍മ്മല്‍കുമാര് തന്നെ . ദശാവതാരം. അല്ലാതാര്..?)\n‘വരാന്തയില് കേട്ടതിനെ തുടര്‍ന്നാണ് കണ്ണൂര് സര്‍വകലാശാലയിലെ ഇംഗ്ലീഷ് വിഭാഗം റീഡര് കെ എം ഷെറീഫിന്റെ കത്തു വരുന്നത്. അത് മാധ്യമം 537-ആം ലക്കത്തില്. ‘ഞങ്ങള് മാപ്പു പറയേണ്ടിയിരിക്കുന്നു’. നിര്‍മ്മല് കുമാറിന്റെ കഥ വിവര്‍ത്തനം ചെയ്തത് ഷെറീഫാണ്. നിര്‍മ്മല്-സച്ചി വിവാദത്തില് തനിക്കൊരു പങ്കുമില്ല, ‘അയ്യോ രാമാ’ എന്ന മട്ടില് കൈ മലര്‍ത്തി കാണിച്ചിട്ട് അദ്ദേഹം എഴുതുന്നു. “തിരിഞ്ഞുനോക്കുമ്പോള് നേരായ അര്‍ത്ഥത്തില് നിര്‍മ്മലിന്റെ കഥയുടെ തര്‍ജ്ജമ ചേര്‍ത്തത് തെറ്റായിരുന്നു എന്നു തോന്നുന്നു. ആധുനികതയുടെ പലമുഖങ്ങളില് ഒന്നിന്റെ പ്രാതിനിധ്യം എന്ന ദുര്‍ബലമായ ന്യായമേ ഈ കഥയ്ക്കുള്ളൂ. കഥ ഉള്‍ക്കൊള്ളിച്ചതുവഴി സച്ചിദാനന്ദനും വിവര്‍ത്തനം ചെയ്തതു വഴി ‘ഞാനും’ മലയാള ചെറുകഥാസാഹിത്യത്തിന്റെ ആശാസ്യല്ലാത്ത ഒരു പ്രതിച്ഛായയാണ് ഇംഗ്ലീഷ് സാഹിത്യത്തില് നിര്‍മ്മിച്ചത്. അതിനു ഞങ്ങള് രണ്ടുപേരും ഇന്ത്യന് ഇംഗ്ലീഷ് വായനക്കാരോട് മാപ്പു പറയേണ്ടിയിരിക്കുന്നു.” (അതിനും ഒരു ശുദ്ധഗതിക്കാരന് വിവര്‍ത്തകന് വി ഡി കൃഷ്ണന് നമ്പ്യാര് വിവര്‍ത്തനം അതാണോ, ഇതല്ലേ എന്നൊക്കെ ചോദിച്ച് കത്തെഴുതിയിരുന്നു. ശരിയായ ശാഖാചംക്രമണം തന്നെ. കമ്പം മുറുകുമ്പോഴാണ് ചില പൂക്കുറ്റികളുടെ ശൂ ശൂ.. ! )\n‘ബലേ ഭേഷ് ! ’ എന്നു പറഞ്ഞുപോയി ഞാന്. ചവിട്ടുന്നെങ്കില് ഇങ്ങനെ ചവിട്ടണം. ഇടതു വശത്തുനിന്നും വലതു വശത്തു നിന്നും. ഇനിയെന്തു ചെയ്യും? ലീലാവതിയ്ക്കു നേരേ നോക്കി നോക്കി അപശബ്ദമുണ്ടാക്കും പോലെയല്ല സച്ചിദാനന്ദനെതിരെ പല്ലിളിക്കുന്നത്. പക്ഷേ കുരവപ്പൂവല്ലല്ലോ വെടിക്കെട്ടിലെ ഇടിവെട്ട് ഇനം. മാധ്യമം 541-ആം ലക്കത്തില് നിര്‍മ്മല് കുമാറിന്റെ വക പത്രാധിപര്‍ക്കുള്ള കത്ത് : “ ഗൌതലജാറയുടെ വിവര്‍ത്തനത്തെക്കുറിച്ചുള്ള കത്തു വായിച്ചു. വിവര്‍ത്തനം ഒരുപ്രാവശ്യം വായിച്ചു ഞാന് ആന്‍ഥോളജി മാറ്റിവച്ചു. അതിനെക്കുറിച്ച് ആരോടും ഒന്നും മിണ്ടിയില്ല. അത്രമോശമായിരുന്നു മൊഴിമാറ്റം. ഒരിന്ത്യന് ഇംഗ്ലീഷ്പത്രത്തിന്റെ ജില്ലാലേഖകനില് നിന്ന് പ്രതീക്ഷിക്കാവുന്ന ഭാഷാബോധം പോരാ, സാഹിത്യകൃതി പരിഭാഷപ്പെടുത്താന്. രാമലിംഗം പിള്ളയുടെ നിഘണ്ടുവിനെ ഓര്‍മ്മിപ്പിക്കുന്ന പ്രാചീനഭാഷയില് മലയാളകൃതികള് മൊഴിമാറ്റുമ്പോള് ‘അരുത്’ എന്നു പറയാന് ഭാഷാബോധമുള്ള ആന്‍ഥോളജി എഡിറ്റര്‍മാര് ഭീരുത്വം കൊണ്ട് അറച്ചു. സ്വാഭാവിക ഇംഗ്ലീഷ് കേള്‍ക്കുകയും വായിക്കുകയും ചെയ്യുന്ന ഉപാസന- അതില്ലാതെ വന്നാല് ഇത്തരം വകയ്ക്കു കൊള്ളാത്ത വിവര്‍ത്തനങ്ങളുണ്ടാവും ഇനിയും.”\nആഹാ. മതി. മനസ്സു നിറഞ്ഞു. സംഗതി ഇവിടെ തീരില്ലായിരിക്കാം. എങ്കിലും ഠാവട്ടത്തിലെ ഈ ജീവിതത്തില്, സ്വന്തം വാലുകടിച്ചു കറങ്ങി തളരുന്നതിനിടയ്ക്ക് പൂഴിക്കുന്നാശാന്റെ ഒരു അവസരോചിത പ്രയോഗം കണ്ടാല് അടുത്ത പെരുന്നാളു വരെ അതു മതി ഈയുള്ളവന് എന്നൊക്കെയല്ലേ നമുക്ക് ചിന്തിയ്ക്കാന് വയ്ക്കൂ..................\nഓഫ് ടോപിക് :\nവായനക്കാര് അകന്നുപോയതു കൊണ്ട് സിനിക്കും, നര്‍മ്മവും ഉപശീര്‍ഷകവും മറ്റും ചേര്‍ത്തുള്ള ഉത്തര- ആധുനിക നാട്യം കൊണ്ട് മലയാളി വായനക്കാര്‍ക്ക് അസഹ്യനുമായ ‘കെ പി നിര്‍മ്മല് കുമാറിന്റെ‘ ഏറ്റവും പുതിയ നോവല് ‘ജനമേജയന്റെ ജിജ്ഞാസ’ മാധ്യമത്തില് ! വായിക്കുക!\nPosted by വെള്ളെഴുത്ത് at 11:16 PM 14 comments:\nLabels: പലവക, സാഹിത്യം\nകെ ജി എസ് കവിതകള് 1997-2007\n‘സമയം വേണ്ടുവോളമുള്ളതു കൊണ്ട് പതുക്കെ എഴുന്നേറ്റാല് മതി’യെന്നു ‘കൊച്ചിയിലെ വൃക്ഷങ്ങളി‘ല് എഴുതിയിട്ടതിന്റെ ബാക്കിയിലേക്കാണ് 1997 മുതല് 2007 വരെയുള്ള പത്തുവര്‍ഷകാലയളവില് കെ ജി എസ് എഴുതിയ കവിതകളുടെ സമാഹാരം കണ്ണയയ്ക്കുന്നത്. ‘പച്ചവിറകുകള്‍ക്കു മേല് കിടന്ന് എരിപൊരികൊള്ളുന്ന ഒഴിവുകഴിവുകള്‍ക്ക്‘ ഇക്കാലം കൊണ്ട് സൂക്ഷ്മമായ ധ്വനികള് വന്നുച്ചേര്‍ന്നിട്ടുണ്ട്. അയോദ്ധ്യയിലെയും ആനന്ദനിലെയും ബംഗാളിലെയും രാഷ്ട്രീയാവേശം ചുഴലികള് മടക്കി, ഒച്ചയടക്കി, ആന്തരിക സംഘര്‍ഷത്താല് കൂടുതല് മൌനിയായിരിക്കുന്നു. (അവയുടെ ഉള്‍മുഴക്കങ്ങള് മുന്നത്തേതിലും തീക്ഷ്ണമായി തന്നെ) ‘വേരിലുറച്ച് കാറ്റിലുലയുന്ന ഗതാഗതാനുഭവങ്ങള്’ മാത്രമായി ‘ഞാന്’ കുറേക്കൂടി പരിഹാസ്യനും അതുകൊണ്ടു തന്നെ ആത്മനിന്ദയാല് ഉള്‍നീറ്റം അനുഭവിക്കുന്നവനുമായി ജന്മദീര്‍ഘമായി നീങ്ങുന്നു. പാരമ്പര്യത്തിന്റെ സൂക്ഷ്മധ്വനികള്, അവ തന്നെ പഴഞ്ചനാക്കുകയാണെന്ന പഴയ ബോധത്തില് നിന്ന് വിടുതല് നല്‍കി തുടങ്ങിയിരിക്കുന്നു. പ്രവാസിത, ദേശാന്തരവും ദേഹാന്തരവുമായി വ്യത്യസ്തമായ അവബോധവും അനുഭവവുമായി നിറയുന്നു. വായനയുടെ പെരുപ്പവും ഇഴയടുപ്പവും, ഇരുളും നിഴലും കൂടിക്കുഴഞ്ഞ ചിത്രമായി, കമ്പോടുകമ്പ് കഥാപാത്രങ്ങളും ബിംബങ്ങളുമായി കൂടുതല് മിഴിവോടെ അവതരിക്കപ്പെടുന്നു. പുതിയൊരു പ്രതീതിയാഥാര്‍ത്ഥ്യം വര്‍ണ്ണപ്പീലികളുമായി മുന്നില് വിരിഞ്ഞാടുകയാണെന്ന ബോധം രൂഢമാവുന്നു. ബദലുകളില്ലാതെ മുന്നില് സന്നിഹിതമാവുകയാണ് നവമുതലാളിത്തലോകക്രമം എന്ന സംശയം ബലപ്പെടുന്നു. ഇരട്ടവരയ്ക്കുള്ളില് തപ്പിയും തടഞ്ഞും നീങ്ങുന്ന ഭാഷയുടെ മടുപ്പിക്കുന്ന ആവര്‍ത്തനങ്ങള്, സാംസ്കാരിക ഉപചാരങ്ങളുടെ മിനുക്കുവച്ച മര്യാദകള്, ബോധത്തെ പലപ്പോഴും അപ്രസക്തമാക്കി കടന്നുവന്നുകൊണ്ടേയിരിക്കുന്ന ഭൂതം, തകരാറു പിടിച്ച സമകാലം ഇതെല്ലാം കൂടിച്ചേര്‍ന്നു സൃഷ്ടിക്കുന്ന (മദ്ധ്യവര്‍ഗജീവിതത്തിന്റെ) ഉള്ളിലെ ശൂന്യസ്ഥലങ്ങളും ശൂന്യകാലവുമാണ് കവിതയുടെ കാലാവസ്ഥ.\nസ്വയം പരിഹാസത്തിലൂടെ, തിടം വച്ചു വലുതാവുന്ന സമൂഹത്തിന്റെ നിവൃത്തികേടുകള്‍ക്കു തന്നെയാണ് കവി നാവു വച്ചു കൊടുക്കുന്നത്. ‘ഏതു ആനന്ദത്തിലുമുണ്ട് ഇത്തിരി ബലി’ എന്നത് തന്നെതന്നെ ചികിത്സിക്കലാണ്. (മേള) ഇങ്ങനെയൊക്കെയല്ലേ സമരസപ്പെട്ടങ്ങ് പോകേണ്ടത്? ചങ്ങാത്തത്തിന്, വിവാഹത്തിന്, ഉറക്കത്തിന്, ഉണര്‍വ്വിന് ഒക്കെയും മരുന്നുണ്ട്. (വീട്ടു മരുന്ന്) അതുമതിയാവും. ഏറെ ചിരി, കരച്ചില്, പഠിപ്പ്, പറച്ചില്, കയര്‍ക്കല്, ക്ഷമ എല്ലാം വര്‍ജ്ജ്യം. (ആയിക്കുന്നന്) അതി സര്‍വത്ര വര്‍ജ്ജയേല് ! കാമുകിയെപ്പോലും തൊടാനാവാത്ത പേടി ആദര്‍ശമാവുന്നത്, അതുകൊണ്ട് കിരീടം നിലനിര്‍ത്താം എന്നു കാണുമ്പോഴാണ്. (പേടി കൊണ്ട് ഒരാള്) പൂര്‍ണ്ണമായ അര്‍ത്ഥത്തില് ഒന്നും ആവാതിരിക്കുക ‘മാദ്ധ്യസ്ഥ’ അവസ്ഥയാണ് രാഷ്ട്രീയ പ്രവര്‍ത്തനത്തെയും മൊയന്താക്കുന്നത്. “കുഞ്ഞമ്പുവിന്റെ വായിലെ മുറുക്കാന്/ നിലത്തു ചിതറിയിരുന്നു/ നുറുങ്ങിയ വെറ്റില അറ്റയ്ക്ക../ കേരളീയതയുടെ ചിഹ്നങ്ങള്/ പാതിപോലും മുറുകാതെ/ മുഴുചുവപ്പോ/മുഴക്കാവിയോ/ആകാതെ.(മറ്റവന്)പൂമാല, കുരിശുമാല, താലി, സ്തെത്ത്.. കഴുത്തിലെന്താണോ അതാണു തന്റെ ഭ്രമണപഥം (ഭ്രമണന്) എന്ന് ജീവിതത്തിലേയ്ക്ക് അരിച്ചരിച്ചു കയറി ഇരിപ്പായ ഇടുക്കമുണ്ട് ഇപ്പറഞ്ഞ മനോഭാവങ്ങളൊക്കെ. മറവികള് പ്രിയതരമാവുന്നത്, കടമകളെയും ഉത്തരവാദിത്വങ്ങളെയും ഒഴിവുകഴിവുകളുടെ പ്രകരണങ്ങളിലേയ്ക്ക് ഭാഷാന്തരം ചെയ്യുന്ന കാലത്തിലാണ്.\nകവി(ത)യില്, ഭൂതകാലം എതു സന്ദര്‍ഭത്തിലും തിരമാറ്റി മുന്നിലേയ്ക്കു വരാവുന്നതരത്തില് വിളിപ്പുറത്ത് സന്നദ്ധമാണ്. അതു അയ്യപ്പപ്പണിക്കരെയും ആര് രാമചന്ദ്രനെയും സുധീര് ധറിനെയും പാത്തുമ്മയുടെ ആടുകളെയും നാറാണത്തെ ഭ്രാന്തിനെയും അലാവുദീനെയും തൊട്ട് യേശുവിലേയ്ക്കും അബുഗ്രെയ്ബിലേയ്ക്കും സംഘകാലത്തിലേയ്ക്കും ഗുഹാമുഖങ്ങളിലേയ്ക്കും പിന്നെയും പിന്നെയും പുറകോട്ടൊഴുകും. ഓര്‍മ്മ, ചരിത്രം, വായന, വാക്ക് എന്നിവയെ കവിത കൂട്ടിയിണക്കുന്ന വഴിയാണിവിടെ ‘ഭൂതം‘. സിനിമയും പുസ്തകങ്ങളും അവയിലെ ആശയങ്ങളും കഥാപാത്രങ്ങളും അനുഭവങ്ങളും ഒക്കെയായി നിരന്തരമായി പുറപ്പെട്ടുവരാന് സജ്ജമായി നില്‍ക്കുന്ന ഒന്നായത് പ്രത്യക്ഷമാവുന്നു. അതെപ്പോഴും ഇരുണ്ടതല്ല. ‘ആധുനികതയും കാളയും -ഒരു സംവാദമെന്ന കവിതയില് പ്രത്യക്ഷമായി തന്നെ ഈ പ്രത്യേകതയുണ്ട്. പാത്രബാക്കി (പാട്ടബാക്കി) പുരുഷപ്രബന്ധം (പൂരപ്രബന്ധം) ഭ്രമണന് (രമണന്) ശരണനാളം (ശമനതാളം) എന്നിങ്ങനെ ഭാഷയുടെ ഭൂതാവിഷ്ടത ഒരു രചനാതന്ത്രമെന്ന നിലയില് ആവിഷകരിക്കുന്നതോടൊപ്പം വരികള് പാരഡികളായും അവതരിക്കുന്നുമുണ്ട്. കെ ജി എസ്സിന്റെ കവിത സ്വതവേ അവലംബിക്കുന്ന സംവാദത്തിന്റെ ഒരു സാദ്ധ്യതയാണത്.\n‘ഇത്തിരിശ്ശെ സ്വയം പോറ്റാന് ഇത്തിരിശ്ശെ സ്വയം കൊല്ലേണ്ടതിന്റെ ആവശ്യകത’ കവി ചര്‍ച്ച ചെയ്യുന്നുണ്ട് ‘അശനം‘ എന്ന കവിതയില്. ‘മാനം വേവിച്ച് കാച്ചിയ നുണകൂട്ടി തിന്നുക’ എന്ന തീര്‍പ്പിലാണ് അവസാനം കവിതയിലെ സംവാദം എത്തിച്ചേരുന്നത്. സ്വാതന്ത്ര്യത്തെ ഭരണം കൊണ്ടും വ്യക്തിയെ ബിംബം കൊണ്ടും ധൈര്യത്തെ ഡാവുകൊണ്ടും കൊല്ലാം. (കൊന്നു, അത്രതന്നെ) കൊല്ലാനാവാത്തത് ഭക്തിപുതച്ച ഓര്‍മ്മക്കാവുകളായ അമ്മമാരെയാണെന്ന് മറ്റൊരു കവിതയില്. (കൊല്ലാം/വയ്യ) പക്ഷേ അതുകൊണ്ടും വളരുകയാണ് പലമക്കള്, സ്ഥലത്തെ ദിവ്യന്മാര് എന്നിടത്ത് കാലികമായ കൊലപാതക രാഷ്ട്രീയത്തിന്റെ നേര്‍ക്ക് തുറക്കുന്ന മൂന്നാം കണ്ണുണ്ട്. പ്രണയത്തെപ്പറ്റി പരാമര്‍ശിക്കുന്ന കവിതകളിലെല്ലാം വൈരുദ്ധ്യങ്ങളുടെ പുറപ്പാടു കാണാം. അവയുടെ എണ്ണം ചെറുതല്ല. ഏതിരുട്ടിലും തെളിയുന്ന പ്രണയതിരിവെട്ടം (പോംവഴി) മറ്റൊരിടത്ത് ‘പ്രേമമില്ലാത്ത ഇടയന് പ്രേമമില്ലാത്ത പെണ്ണിനെ പിടിച്ച് വലിച്ചുകൊണ്ടുപോകുന്ന‘ (മുജ്ജന്മങ്ങളെ തൊട്ട്) പോക്കില് ചത്തുമലച്ച വെളിച്ചത്തിന്റെ ജഢമായും വരും. പ്രണയം മരണം പോലെയാണെന്ന് ചോദിക്കുന്നത് ജീവിതം മുഴുവനുമാണെന്നും ‘കല്ലഹല്യ’യില്. ആ അറിവു തന്നെയാവണം മാറിയ കാലത്തില്, സൂസനും രാമനും തമ്മിലുള്ള കത്തെഴുത്തില് (പ്ലാവും പോപ്ലാറും) സുനില് സ്വാമിയുടെ ആത്മഗതത്തില് (രമണയാമം കഴിഞ്ഞ്) ചോദ്യക്കൊമ്പുരസ്സി ഇണയുടെ കിനാക്കണ്ണു മുറിയ്ക്കുന്നിടത്ത് (പ്രേമമെന്നെന്തിനെ നാം വിളിക്കുന്നു) ഇത്ര വരള്‍ച്ച ഇപ്പൊഴേ വേണ്ടെന്നു ബൈ പറയുന്ന ക്യാമ്പസ്സിലും (ത്രിമാനലോകത്തിനപ്പുറം) എല്ലാം അതിപ്രായോഗികത, ഇരട്ടനാവുകള് ചുഴറ്റി നില്‍ക്കാനുള്ള കാരണം.\nലോകം ഇങ്ങനെയൊക്കെയായതുകൊണ്ടാണ് കവിയ്ക്ക് പെട്ടെന്നു മുറിവുകളേല്‍ക്കുന്നത്. (ബാന്‍ഡേജ്) പ്രായമേറുംതോറും കൂടുതല് കൂടുതല് വായ തുറക്കുന്ന മുറിവുകളല്ലേ കവിതയെന്ന വേദനയുടെ കാതല്. നോവുകള് മുട്ടുന്ന മുറിവുകളുമായി കൂടുതല് കൂടുതല് നിശിതമായി വരുന്ന കാലത്തിനും ലോകത്തിനും മുന്നില്, തമ്മില് തൊടാത്ത നാഗരിക നോട്ടങ്ങളില് സ്വയം മറവു ചെയ്യാന് യാത്രയാവുകയല്ലാതെ മറ്റെന്തു നിവൃത്തി ?\nകെ ജി ശങ്കരപ്പിള്ള\nPosted by വെള്ളെഴുത്ത് at 10:41 PM4comments:\nമുടികറുപ്പിച്ചതു കൊണ്ട് നേരം വെളുക്കുമോ?\nകോഴിക്കോട്ടെയ്ക്കുള്ള യാത്രയ്ക്കിടയില് ഒരിക്കല് സ്റ്റേഷനില് ട്രെയിന് ക്രോസ്സിംഗിനു വേണ്ടി നിര്‍ത്തിയിട്ടിരിക്കേയുള്ള ഒരു കാഴ്ചയാണ്. ഒരു ഭ്രാന്തി തൊട്ടടുത്തുള്ള ചവറ്റുക്കുട്ടയില് നിന്ന് എന്തോ എടുത്തു കടിച്ച് കാരുന്നു. പെട്ടെന്ന് എവിടുന്നോ ഒരു പോലീസുകാരന് പ്രത്യക്ഷപ്പെട്ട് ലാത്തികൊണ്ട് ഉന്തിതള്ളി ചീത്തപറഞ്ഞ് അവളെ അവിടെ നിന്ന് ഓടിക്കാന് ഒരു പാഴ്‌ശ്രമം നടത്തി. അവള് ലവലേശം കൂസാതെ നില്‍ക്കുന്നതു കണ്ടതോടെ അയാള്‍ക്ക് കലികയറി. ലാത്തികൊണ്ട് സാമാന്യം ശക്തമായി അടിച്ചുകൊണ്ട് അവളോട് അവിടെനിന്ന് പോകാന് പറഞ്ഞു. ഉറക്കെ. അടികൊള്ളുമ്പോള് വേദനയുടെ ലാഞ്ഛന മുഖത്തു വരുമെങ്കിലും അവള് തിന്നുന്ന പ്രവൃത്തി ചിരിക്കുകയാണോ എന്നു തോന്നുന്ന മുഖഭാവത്തോടെ തുടര്‍ന്നുകൊണ്ടു തന്നെയിരുന്നു. ദേഹത്തേല്‍ക്കുന്ന അടിയുടെ വേദനപോലും തിരിച്ചറിയാനാവാത്തവിധം അസുഖമാണവള്‍ക്ക് എന്നു വ്യക്തം. പോലീസുകാരുണ്ടോ, എപ്പോഴെങ്കിലും മനുഷ്യമനസ്സുകളെ മനസ്സിലാക്കിയിട്ട്? ഓങ്ങിയ ലാത്തികൊണ്ടുള്ള ഒരടി കഷ്ടിച്ച് മുഖത്തില് കൊള്ളാതെ രക്ഷപ്പെട്ട് അവളുടെ തോളെല്ലില് തട്ടിയ ശബ്ദം, തീവണ്ടിയിലിരുന്നു ജനാലവഴി കാഴ്ച കണ്ട് മൂടനങ്ങാന് വയ്യാതിരിക്കുന്ന അനങ്ങാപ്പാറകളെല്ലാം അതു കേട്ടു നെറ്റി ചുളിച്ചു.\nഅത്രയുമായപ്പോള് അതുവരെ വായനയില് മുഴുകിയിരിക്കുകയായിരുന്നു എന്നു തോന്നിച്ച മെലിഞ്ഞ് ഷേവ് ചെയ്യാത്ത മുഖമുള്ള ഒരു മദ്ധ്യവയസ്കന് അതിവേഗം വെളിയിലേയ്ക്ക് ചാടിയിറങ്ങി തല്ലുന്ന പൊലീസുകാരനും തല്ലുകൊള്ളുന്ന\nഭ്രാന്തിയായ സ്ത്രീയ്ക്കും മദ്ധ്യത്തില് നിന്ന് ‘ഇങ്ക്വിലാബ് സിന്ദാബാദ്’ എന്നുറക്കെ വിളിച്ചു. അസാധാരണമായ മുഴക്കമുണ്ടായിരുന്നു അയാളുടെ ശബ്ദത്തിന്. വണ്ടിയില് ഒതുങ്ങിക്കൂടി ഒരറ്റത്ത് ഇരുന്നിരുന്നപ്പോള് കാണാത്ത ഊര്‍ജ്ജസ്വലത ശാരീരിക ചലനങ്ങള്‍ക്ക്. പെട്ടെന്ന് ആളുകൂടി. നഗ്നമായ മനുഷ്യാവകാശലംഘനം കണ്‍മുന്നില് തന്നെ നടന്നതിനെപ്പറ്റിയോ പൌരാവകാശത്തെപ്പറ്റിയോ വളരെ ചുരുങ്ങിയ വാക്കുകളില് അയാള് എന്തോ പറഞ്ഞു. പോലീസുകാരന് ആദ്യം അയാളോട് തട്ടിക്കയറാന് ഒരു ശ്രമം നടത്തി. ‘നീയാരാണ് ജനപ്രതിനിധിയോ മറ്റോ ആണോ വല്ലവരുടെയും കാര്യങ്ങളിലിടപെടാന്, നീ മാത്രമേയുള്ളോ ഇവിടെ പൌരനായിട്ട്.. “ പോലീസിനുസഹജമായ മട്ടില് ആക്രോശങ്ങള് അയാളില് നിന്നുയര്‍ന്നു. പിന്നെ അയാളുടെ സ്വരം ദുര്‍ബലമായി. കൂടിയ ജനം രണ്ടു തട്ടിലായി പരസ്പരം തിരിഞ്ഞു നിന്ന് സംസാരിക്കാന് തുടങ്ങി. പിച്ചകാരുടെ വൃത്തിഹീനത, രോഗങ്ങള് പരത്തുന്നതിലുള്ള പങ്ക്... അടികൊടുക്കുകയല്ല, ഇവറ്റകളെ ജയിലില് പിടിച്ചിടുകയാണു വേണ്ടതെന്ന സുചിന്തിതമായ അഭിപ്രായങ്ങള്... മറ്റൊരു വിഭാഗം പോലീസുകാരുടെ മനുഷ്യത്വമില്ലായ്മ, അവശരോട് സമൂഹം കാണിക്കുന്ന അവഗണന, മനസ്സാക്ഷിയുടെ മരവിപ്പ് തുടങ്ങിയവ സ്വന്തം ആത്മകഥാഖണ്ഡങ്ങളില് നിന്നു ചോരയോടെ ചീന്തിയെടുത്ത ഉദാഹരണങ്ങള് സഹിതം നിരത്താന് തുടങ്ങി.\nക്രോസ്സ് ചെയ്യാനുള്ള വണ്ടി കൂകിവിളിച്ചുകൊണ്ട് പാഞ്ഞുപോയി. നിസ്സംഗതയോടെ ഒന്നുലഞ്ഞ് ട്രെയിന് പതുക്കെ ചലിച്ചു തുടങ്ങി. കൂട്ടം കൂടിയവരില് ഭൂരിഭാഗവും ഓടിവന്ന് വണ്ടിയില് കയറി. നോക്കുമ്പോള് ഭ്രാന്തിയായ സ്ത്രീ തനിക്കു ചുറ്റും നടന്നകാര്യങ്ങള് ഒന്നുമറിയാതെ അപ്പോഴും ചവറ്റുക്കുട്ടയില് തിന്നാന് ഇനിയെന്തെങ്കിലും ബാക്കിയുണ്ടോ എന്നു ആകാംക്ഷയോടെ നോക്കി അവിടെ തന്നെയുണ്ട്. പോലീസുകാരന് അല്പം മാറി അസ്വസ്ഥനായി ചുറ്റും ചുഴിഞ്ഞ് നോക്കുന്നുണ്ട്. ലാത്തി അപ്പോഴും അയാളുടെ കയ്യിലുണ്ട്. ആലോചനയുടെ കാഠിന്യത്തിനിടയില് മുന്‍വശത്തെ വായുമണ്ഡലത്തെ അബോധപൂര്‍വം അതു ശിക്ഷിക്കുന്നുണ്ട്. കണ്മുന്നില് നടന്ന അവകാശലംഘനത്തില് ആരുടെയും ഒത്താശകൂടാതെ ഇടപെട്ട ആ താടിക്കാരനായ മെലിഞ്ഞ മനുഷ്യനെ മാത്രം കാണാനില്ല. അയാള് തിരിച്ചു വന്നില്ല. മറ്റേതെങ്കിലും കമ്പാര്‍ട്ട്മെന്റില് കയറിക്കാണും. അല്ലെങ്കില് പ്രതിഷേധത്തോടെ ബാക്കി യാത്ര പൊടുന്നനെ വേണ്ടെന്നു വച്ചിരിക്കും.\nഅനീതിയാണെന്ന് വ്യക്തമായി അറിയാവുന്ന കാര്യത്തില് ഇടപെടാന് നമ്മെ ആരെങ്കിലും ചുമതലപ്പെടുത്തണോ? “നീ ആരാണ് ഇതിലിടപെടാന്...” എന്നുള്ളത് മര്‍ദ്ദകന്റെ, അയാളോട് അനുഭാവമുള്ളവന്റെ ചിരസ്ഥായിയായ ചോദ്യമാണ്. മാറാന് കൂട്ടാക്കാത്ത സാമാന്യബോധങ്ങളെ എന്നെങ്കിലും ഉത്തരങ്ങള് കൊണ്ട് തൃപ്തിപ്പെടുത്തുക സാദ്ധ്യമാണോ? എന്നിട്ടും ഒരു വിഭാഗം ജനങ്ങള് -അവരുടെ എണ്ണം വളരെ കൂടുതലാണു താനും- അസ്വസ്ഥരാകുന്നത് അനീതി തനിക്കു മുന്നില് നടന്നു എന്നതുകൊണ്ടല്ല. മറിച്ച് അനീതിയ്ക്കെതിരെ ഒരാള് - തന്നില് നിന്ന് വേറിട്ട ഒരാള് - ഇറങ്ങിപുറപ്പെട്ടു എന്നു കാണുന്നതിലാണ്. ഒരു കുറ്റകൃത്യം കൂട്ടത്തോടെ കണ്ടു ആസ്വദിച്ചു നില്‍ക്കുന്ന മാരകമായ മാനസികാവസ്ഥയ്ക്ക് നിരവധി പ്രാവശ്യം നമ്മള് വിധേയരായിട്ടുണ്ട്. പലപ്പോഴും നമ്മുടെ സൈക്ക് മറുകണ്ടം ചാടി കുറ്റവാളികളോട് അനുഭാവം പ്രകടിപ്പിക്കുകയും കുറ്റകൃത്യത്തെ പൌരബോധത്തോടെ തടയാന് ശ്രമിച്ചവ്യക്തിയെ ശത്രുവാക്കുകയും ചെയ്യും. ‘മരിക്കാന് പോകുന്നവനു വെള്ളം കൊടുക്കാന് നീയാരാണ്, ദൈവമോ എന്നത്( ‘മുണ്ഡനം ചെയ്യപ്പെട്ട ജീവിതം‘ ) കഥയിലെ മാത്രം ചോദ്യമല്ല. ആരുടെയോ പ്രശ്നത്തില് ഇടപെടുന്ന ആരോ ഒരാള് സത്യത്തില് വിധിവിഹിതത്തെ ലംഘിക്കുന്ന, ദൈവമാവാന് ശ്രമിക്കുന്ന, നേതാവാകാന് ശ്രമിക്കുന്ന ഒരാളാണെന്നു നമുക്ക് തോന്നുന്നതാണ് അയാളെ എതിര്‍ക്കാതെ പറ്റില്ല എന്ന അവസ്ഥയില് നമ്മളെ കൊണ്ടുചെന്നെത്തിക്കുന്നത്. താന് ചെയ്യേണ്ടതു ചെയ്യുന്ന തന്റെ മുന്നില് കയറി നില്‍ക്കുന്ന അങ്ങനെ തന്റെ അസ്തിത്വത്തെപ്പോലും അസ്ഥിരപ്പെടുത്തുന്ന ദൈവത്തെയാണ് തെറ്റുകളുടെ സാത്താനെക്കാളും പേടിക്കേണ്ടത്.\nസമരം രാഷ്ട്രീയപ്രവര്‍ത്തനമാണ്. അത് ആത്മീയപ്രവര്‍ത്തനവുമാണ്. അവനവനെ/അവളവളെ ബോദ്ധ്യപ്പെടുത്തലാണ് അതിന്റെ ആദ്യപടി. ഈ വാസ്തവമാണ് സാമാന്യബോധം പലപ്പോഴും മറന്നുപോകുന്ന പരിണതി. പീഡകനു മാത്രമല്ല തനിക്കുകൂടി ബോദ്ധ്യം വരാനാണ് തന്റെ സമരത്തെ ഗാന്ധി മതാനുഭവങ്ങളുമായി ചേര്‍ത്തുകെട്ടി ചിട്ടപ്പെടുത്തിയത്. തോക്കെടുത്ത് ശത്രുവിനു നേരെ ചാടുന്നവനും വിശ്വാസത്തിന്റെ ഇരയാണ്. കറുത്തബാഡ്ജുധരിച്ചും വാമൂടിക്കെട്ടിയും തുണിയഴിച്ചും പട്ടിണികിടന്നും സ്വയം ചങ്ങലയ്ക്കിട്ടും ഇന്ദ്രിയ നിഗ്രഹം ചെയ്തും വരിപ്പണം നല്‍കിയും കത്തികൊണ്ട് സ്വയം കുത്തിക്കീറിയും തീപ്പന്തമായി നിന്നെരിഞ്ഞും സമരം ചെയ്യാമെന്നു വരുന്നത് അതുകൊണ്ടാണ്. മുന്‍പ് പാളയത്ത് ആരോടും ഒന്നും മിണ്ടാതെ, നട്ടുച്ചയ്ക്ക് കോട്ടുമിട്ട് അലഞ്ഞുതിരിഞ്ഞുനടന്നിരുന്ന ഒരു മനുഷ്യന് ശരീരത്തിലാകെ കുത്തിവച്ചിരുന്ന സിഗററ്റുകൂടുകളിലെ കുത്തിവരകളിലൂടെ നടത്തിയതും സമരമാണ്. മാതൃക ഇങ്ങനെ :\n“ ഇന്നു വൈകുന്നേരം5മണിക്ക് ഗാന്ധിപാര്‍ക്ക് മൈതാനിയില് മുഖ്യമന്ത്രി കരുണാകരന് പ്രസംഗിക്കുന്നു.“\n“അതിനു ഞാനെന്തോ വേണം?”\nഎങ്കിലും ഏറുകൊള്ളാനായി കാലാകാലം കായ്ക്കുന്ന മാവുകളെ (വിഷ്ണുപ്രസാദ്)പ്പോലെയാണ് ആക്ടിവിസ്റ്റുകള്. ആര്‍ക്കുവേണ്ടിയാണോ കായ്ക്കുന്നത് അവരാല് ശിക്ഷിക്കപ്പെടാന് വേണ്ടിയുള്ള വിചിത്രവിധി. മുത്തങ്ങയില് ജാനുവിനെയും ഗീതാനന്ദനെയും നോവിച്ചുവിട്ടത് പൊലീസല്ല, നാട്ടുകാരുതന്നെയാണ്. നവാബ് രാജേന്ദ്രന് ശല്യക്കാരനായ വ്യവഹാരിയായിരുന്നു. (ആര്‍ക്ക്?) നര്‍മ്മദാബച്ചാവോ ആന്ദോളനില് വലിഞ്ഞു കയറിച്ചെന്ന അരുന്ധതി റോയ് വെള്ളം കയറിവന്നപ്പോള് തുണിയും വലിച്ച് എഴുന്നേറ്റോടിയതും മാപ്പെഴുതികൊടുത്ത് കോടതിയലക്ഷ്യത്തിന്റെ ശിക്ഷയില് നിന്ന് രക്ഷപ്പെട്ടതും ആയിരുന്നില്ലേ കൌതുക വാര്‍ത്ത? അജിതയെന്തിനാണ് പെണ്‍കുട്ടികള്‍ക്കു വേണ്ടി ഇങ്ങനെ ഇറങ്ങി നടക്കുന്നത്? അവരുടെ കാര്യം നോക്കാന് വീട്ടുകാരില്ലേ? ജോമോന് പുത്തന്‍പുരയ്ക്കലിന് മരിച്ചുപോയ അഭയയുടെ കാര്യത്തില് കുടുംബക്കാര്‍ക്കില്ലാത്ത താത്പര്യം എങ്ങനെ വന്നു? ചെങ്ങറസമരത്തെക്കുറിച്ച് അഭിപ്രായം പറഞ്ഞ മഹാശ്വേതാദേവി രാഷ്ട്രത്തിന് അപമാനമാണെന്ന് സുകുമാര് അഴീക്കോട്. നമ്മളപ്പോള് ആര്‍ക്കു വേണ്ടി കടയടയ്ക്കും ? മഹാശ്വേതാദേവിയ്ക്കോ സുകുമാര് അഴീക്കോടിനോ? ദില്ലി, പഞ്ചാബ്, മണിപ്പൂര്, ഗുജറാത്ത്, മുംബായ്, നന്ദിഗ്രാം, ഖമ്മം, കോയമ്പത്തൂര്, പ്ലാച്ചിമട, ചെങ്ങറ .....ആര്‍ക്കൊക്കെ എവിടെയൊക്കെ ചെല്ലാമെന്നും ആരുടെയൊക്കെ കാര്യത്തില് ഇടപെടാമെന്നും എങ്ങനെയായിരിക്കണം ആ ഇടപെടലുകളെന്നും തീരുമാനിക്കുന്നത് ആരാണ്?\nഅതല്ലേ കാതലായ പ്രശ്നം?\nബൂലോകത്തു അടുത്തിടെ നടന്ന പ്രതിഷേധസമരവുമായി ഈ പോസ്റ്റിന് ഒരു ബന്ധവും ഇല്ലാ.\nPosted by വെള്ളെഴുത്ത് at 10:40 PM 17 comments:\nLabels: പലവക, രാഷ്ട്രീയം, സ്ത്രീ\nനേപ്പാളില് നിന്നു വാര്‍ത്തകളില്ല\nഇന്ത്യയില് അടിയന്തിരാവസ്ഥ പ്രഖ്യാപിച്ചതിന്റെ പിറ്റേദിവസം മാതൃഭൂമി തെങ്ങുകളിലെ മണ്ഡരിരോഗത്തെപ്പറ്റിയാണ് എഡിറ്റോറിയലെഴുതിയത്. മറ്റൊരു പത്രം തുകല് വ്യവസായത്തിന്റെ ഭാവിയെപ്പറ്റിയും. അതില് അസ്വാഭാവികമായി ഒന്നുമില്ല. പിന്നെന്തു ചെയ്യാനാവുമായിരുന്നു, അനുഭവസമ്പത്തുള്ള ഒരു പത്രത്തിന്? ‘ഇന്ദിര ഫാസിസം ആരംഭിച്ചു’ എന്ന് വെണ്ടയ്ക്ക നിരത്താന് ധൈര്യം കാണിച്ച സമാന്തരപത്രവും അന്നുണ്ടായിരുന്നു എന്നതാണ് ഓര്‍ത്തുനോക്കുമ്പോള് പുളകം തോന്നിക്കുന്ന ഒരു കാര്യം. അതും ചെയ്തു കഴിഞ്ഞ് പ്രസാധകന് ഓടിയ ഓട്ടത്തെക്കുറിച്ചും നിലം തൊടാതെ താണ്ടിയ വഴികളെക്കുറിച്ചും 30 വര്‍ഷങ്ങള്‍ക്കു ശേഷം മാധ്യമം ഫീച്ചറെഴുതുമ്പോള് ആക്ഷന് ത്രില്ലര് കാണുന്ന സുഖമൊക്കെയുണ്ട് ക്ഷുഭിതവും അല്ലാത്തതുമൊക്കെയായിരുന്ന ഇന്നത്തെ മദ്ധ്യവയസ്സുകള്‍ക്ക്.\nപക്ഷേ അത് വേറിട്ട കഥയാണ്. അതു വായിച്ചു പുളകം കൊള്ളുന്നത്, സമരതീക്ഷ്ണമായ ഇന്നലെകളുടെ പൈതൃകത്തിനുള്ള മൈലേജിനെക്കുറിച്ച് തിരിച്ചറിയാവുന്ന മദ്ധ്യവര്‍ഗവും. തീയാളുന്നത് കാണാന് ചന്തമൊക്കെയുണ്ട്, പക്ഷേ അതില് തൊട്ടൊരു കളിയില്ല. ആ ഡാവാണ് മുഖ്യധാരാ പത്രങ്ങള് പയറ്റിയത്. യഥാപ്രജാ തഥാ പത്രസ്ഥാപനം! ‘നാവടക്കലിന്റെ കാലത്തെ ഓര്‍ക്കുമ്പോള് ’ അന്നത്തെ പോരാളികളില് ചിലര് കുത്തകപത്രങ്ങളുടെ പഴയ വാലാട്ടലുകളെ ഓര്‍ത്തുപോകുന്നത് സ്വാഭാവികമെന്നേ പറയാവൂ. പറഞ്ഞുവരുമ്പോള് ഇതു മാസം ജൂണാണ് ! അതുകൊണ്ടുമാത്രമല്ല. നമ്മുടെ തൊട്ടയല്പക്കത്തു നിന്ന് ഇടയ്ക്കിടെ ‘അടിയന്തിരാവസ്ഥ‘ എന്നു കേള്‍ക്കുന്നതു കൊണ്ടുകൂടിയാണ്.\nമാധ്യമപ്രവര്‍ത്തകര്‍ക്കെതിരെയുള്ള കൈയേറ്റങ്ങളും ഭീഷണികളും ഏറ്റവുമധികം അനുഭവിച്ചു വന്ന രാജ്യമാണ് നേപ്പാള്. കഴിഞ്ഞ വര്‍ഷങ്ങളില് പത്ര സെന്‍സര്‍ഷിപ്പും ഏറ്റവും കൂടുതല് നേപ്പാളിലായിരുന്നെന്ന് വാര്‍ത്തകളുണ്ട്. 15 വര്‍ഷം പഴക്കമുള്ള ജനാദേശ് വാരികയുടെ എഡിറ്റര് കൃഷ്ണസെന്നിനെ സൈന്യം മര്‍ദ്ദിച്ചു കൊല്ലുകയായിരുന്നു. ജ്ഞാനേന്ദ്രയുടെ അടിച്ചമര്‍ത്തല് നയം മാത്രമല്ല, അധികാരത്തിലെത്തുന്നതുവരെയുള്ള കാലയളവില് മാവൊയിസ്റ്റുകളും തരം പോലെ പത്രപ്രവര്‍ത്തകരെ വേട്ടയാടി. വാര്‍ത്താവിനിമയ സൌകര്യങ്ങളെ വ്യാപകമായി നശിപ്പിക്കുന്നതില് വല്ലാത്ത ഊര്‍ജ്ജസ്വലത മാവോയിസ്റ്റുകള് പ്രദര്‍ശിപ്പിച്ചിട്ടുണ്ട്. സൈനികര് പത്രപ്രവര്‍ത്തകരെ ജയിലിടും. പീഡിപ്പിച്ചു കൊല്ലും. ഒളിപ്പോരാളികള് അവരെ തട്ടിക്കൊണ്ടുപോകും. മരത്തില് കെട്ടിവച്ച് മര്‍ദ്ദിക്കും. നേപ്പാളില് 2005 ഫെബ്രുവരി ഒന്നിന് നിലവിലുണ്ടായിരുന്ന ജനകീയസര്‍ക്കാരിനെ പിരിച്ചുവിട്ട് ഭരണം ഏറ്റെടുത്തിട്ട് ജ്ഞാനേന്ദ്ര ആദ്യം ചെയ്ത കാര്യം മാധ്യമങ്ങള്‍ക്കേര്‍പ്പെടുത്തിയ സമ്പൂര്‍ണ്ണ നിയന്ത്രണമാണ്. തുടര്‍ന്ന് മണ്ഡരിയ്ക്കു സമാനമായ വാര്‍ത്തകള് കൊണ്ട് അന്ന് ‘റേഡിയോ സാഗര്‍മാത’ പൊലിച്ചു. ഔദ്യോഗിക വാര്‍ത്താവിതരണ മാദ്ധ്യമമാണ് ‘സാഗര്‍മാത’. സംശയമുള്ള മാധ്യമപ്രവര്‍ത്തകരെയൊക്കെ സൈനികര് പൊക്കി. കഠിനമായ ഉപദ്രവങ്ങളാണ് അവര്‍ക്കേല്‍ക്കേണ്ടി വന്നത്. നേപ്പാളീസ് ജേണലിസ്റ്റ് ഫെഡറേഷന്റെ പ്രസിഡന്റിനെയും സെക്രട്ടറിയെയും സൈന്യം തടവിലടച്ചു.\nപീഡനപര്‍വങ്ങളെ അതിജീവിച്ച് തലയുയര്‍ത്തിപ്പിടിച്ച് നിന്ന കുറച്ച് അച്ചടിമാദ്ധ്യമങ്ങളെങ്കിലുമുണ്ടായിരുന്നു അന്ന്. നേപ്പാളില് ഏറ്റവും പ്രചാരമുള്ള ഇംഗ്ലീഷ് ദിനപ്പത്രം ‘കാഠ്മണ്ഡു പോസ്റ്റ്’ ദ്വാരമില്ലാത്ത സോക്സുകള് എങ്ങനെ നേപ്പാളിന്റെ അന്തസ്സുയര്‍ത്തുന്നു എന്നു വിവരിച്ചുകൊണ്ടാണ് ഒരു മുഖപ്രസംഗം എഴുതിയത്. വിഷയം ‘സോക്സും സമൂഹവും’. വൃക്ഷങ്ങള് അങ്ങനെ വെട്ടി നശിപ്പിക്കാന് പാടില്ലെന്ന ആശയസന്ദേശവുമായാണ് നേപ്പാളി ടൈംസ് വാരികയുടെ ഒരു എഡിഷന് അക്കാലത്ത് പുറത്തിറങ്ങിയത്. സെന്‍സര് ചെയ്ത സ്ഥലങ്ങളില് മറ്റൊരു വാര്‍ത്തയും ചേര്‍ക്കാതെ ശൂന്യമായിട്ടിട്ടുകൊണ്ട് ചില പത്രങ്ങള് പുറത്തിറങ്ങി. ചിലര് മുഖപ്രസംഗഭാഗങ്ങള് തന്നെ ശൂന്യമാക്കിയിട്ടു. ഭരണകൂടം അത്ര ബുദ്ധിശൂന്യരല്ലല്ലോ. അവര് പത്രത്തിലെ സ്ഥലങ്ങള് വെളുപ്പിച്ചിടാന് ഇടാന് പാടില്ലെന്ന് ഇണ്ടാസിറക്കി. നേപ്പാളി ടൈംസ് അതിനോട് പ്രതികരിച്ചത്, അലറിക്കരയുന്ന ഒരു കുഞ്ഞിന്റെ പടം കൊടുത്തുകൊണ്ടാണ്. ജനിച്ചത് ഫെബ്രുവരി ഒന്നിന്. “പത്തുദിവസം പ്രായം” എന്ന് അടിക്കുറിപ്പ്. ഒരു പത്രാധിപര് പ്രിന്റര് ആന്‍ഡ് പബ്ലിഷര് സ്ഥാനത്തു നിന്നും തന്റെ പേരു നീക്കി. ‘വാര്‍ത്തകള് സെന്‍സര് ചെയ്യുന്ന പട്ടാളക്കാരാണ് യഥാര്‍ത്ഥപ്രസാധകര്. അവര് പേരു തന്നാല് ചേര്‍ക്കാം‘ എന്ന് അവിടെ എഴുതി വയ്ക്കുകയും ചെയ്തു. വെറും സോക്സിനെക്കുറിച്ചല്ലായിരുന്നു പത്രത്തിനു പറയാനുണ്ടായിരുന്നതെന്ന് യാസീന് അശ്‌റഫ്(മീഡിയാസ്കാന്) ദ്വാരം വീണ സോക്സ് നേപ്പാളിന്റെ അന്തസ്സു കെടുത്തുന്ന സ്വേച്ഛാധിപത്യം തന്നെ. കുത്തഴിഞ്ഞുപോയ ഭരണക്രമത്തിനുപയുക്തമായ അന്യാപദേശകം. നേപ്പാളീ കോണ്‍ഗ്രസ്സ് പാര്‍ട്ടിയുടെ നേതാക്കളെ കൂട്ടമായി അറസ്റ്റുചെയ്യുന്നതിനെയാണ് വനശീകരണപ്രവണതയ്ക്കെതിരേ മുഖപ്രസംഗമെഴുതുമ്പോള് നേപ്പാളി ടൈംസ് അര്‍ത്ഥമാക്കിയതെന്നും വരാം. വൃക്ഷം കോണ്‍ഗ്രസ്സിന്റെ ചിഹ്നമാണ്. അങ്ങനെയെങ്കില് ഇവിടത്തെ, മണ്ഡരിയ്ക്കെതിരേയുള്ള എഴുത്തും കട്ടിയുള്ള തോലുകളെക്കുറിച്ചുള്ള എഡിറ്റോറിയലും അത്ര നിരുപദ്രവകരമായിരിക്കാന് സാദ്ധ്യതയില്ലല്ലോ !\n“ബഹുകക്ഷിജനാധിപത്യമെന്നത് തന്ത്രപരവും ആശയശാസ്ത്രപരവുമായി വികസിച്ച നിലപാടാണെന്നും ബഹുകക്ഷി ജനാധിപത്യത്തില് ജനാധിപത്യ റിപ്പബ്ലിക് അടങ്ങിയിട്ടുണ്ടെന്നും‘ പറഞ്ഞാണ് നേപ്പാളിലെ മാവോയിസ്റ്റ് നേതാവ് പ്രചണ്ഡ, നേപ്പാളില് സമാധാനത്തിന്റെ സോഫ്ട് ലാന്‍ഡിംഗ് സാദ്ധ്യമാക്കിയത്. 2006-ല്. പത്തുവര്‍ഷത്തെ സായുധസമരത്തിനു ശേഷം, ലോകത്തിലാദ്യമായി ബാലറ്റ് പേപ്പറുകളിലൂടെ മാവൊയിസ്റ്റുകള് നയരൂപീകരണത്തിലും അധികാരത്തിലും. രാജാധികാരവും ഉദ്യോഗസ്ഥ അഴിമതിയും സാമൂഹികമായ അസ്ഥിരതയും പ്രക്ഷോഭങ്ങളും കുട്ടിച്ചോറാക്കിയ, 71% ജനങ്ങളും നിത്യദാരിദ്ര്യത്തിലായ ഒരു രാജ്യത്തിന് വീണ്ടും സ്വപ്നം കണ്ടു തുടങ്ങാന് അത്രയും മതി. നമ്മുടെ മാദ്ധ്യമങ്ങള്‍ക്ക് പ്രചണ്ഡ പ്രിയങ്കരനാവാനും. (മാദ്ധ്യമങ്ങള്‍ക്കു മാത്രമോ മന്‍മോഹന് സിംഗിനും പ്രണാബ് മുഖര്‍ജിയ്ക്കും പോലും!) പക്ഷേ വാര്‍ത്തകള് അവസാനിക്കുന്നില്ല. നേപ്പാള്, ഫെഡറല് ജനാധിപത്യ റിപ്പബ്ലിക്കിന്റെ വഴിയ്ക്കാണോ കമ്മ്യൂണിസ്റ്റ് റിപ്പബ്ലിക്കിന്റെ വഴിയ്ക്കാണോ ഇപ്പോള്? ഭരണഘടനയുടെയും മന്ത്രിസഭയുടെയും അമരത്ത് തങ്ങള് തന്നെ വേണമെന്ന മാവോയിസ്റ്റുകളുടെ കടും‌പിടിത്തം സഖ്യകക്ഷികളെ ഒരരുക്കാക്കിയിട്ടുണ്ട്. ഒപ്പം വീണ്ടും ബഹുജനസമരത്തെയും രണ്ടാം ഒക്ടോബര് വിപ്ലവത്തെയും കുറിച്ചുള്ള പ്രചണ്ഡയുടെ മുന്നറിയിപ്പും. എങ്ങനെ പോകും കാര്യങ്ങള്?\nയഥാര്‍ത്ഥപ്രശ്നം പുഷ്പാ കമല് ദഹല് എന്ന പ്രചണ്ഡ, പത്രമാദ്ധ്യമങ്ങള്‍ക്കെതിരെ വിരല് ചൂണ്ടിയ അന്നു തന്നെ 12 പത്രങ്ങള് പൂട്ടിപ്പോയി എന്നുള്ളതാണ്. 2005 ഫെബ്രുവരി ഒന്നിന്റെ ആവര്‍ത്തനം. രാജഭരണത്തിന് അന്ത്യം കുറിച്ചുകൊണ്ടുള്ള ഭരണഘടനാ അസംബ്ലിയുടെ സമാപന സമ്മേളനം ‘നാവറുക്കല് കാലത്തിന്‘ വീണ്ടും തുടക്കമിട്ടു എന്നത് യാദൃച്ഛികമാവാന് വഴിയില്ല. വാര്‍ത്ത വന്നത് ജൂണ് ഒന്നിന്. മൂന്നുദിവസത്തിനകം പ്രധാനമന്ത്രി രാജിവച്ചൊഴിയേണ്ടതായിരുന്നു. പുതിയ രാഷ്ട്രതലവനും ഭരണതലവനും അധികാരത്തിലെത്തേണ്ടതായിരുന്നു. ദിവസം പത്തു കഴിഞ്ഞു.\nനേപ്പാളില് നിന്ന് ഇപ്പോള് വാര്‍ത്തകളൊന്നുമില്ല.\nPosted by വെള്ളെഴുത്ത് at 9:06 PM 12 comments:\nLabels: പലവക, രാഷ്ട്രീയം\nകേരള് കോമിന്റെ തരവഴികള്‍ക്കെതിരെ,\nഇഞ്ചിയ്ക്ക് പിന്തുണ നല്‍കിക്കൊണ്ട്,\nരാജില് നിന്ന് പ്രചോദിതനായി,\nരാമോഹന്റെ അഭ്യര്‍ത്ഥന മാനിച്ച്,\nഅഞ്ചല്‍ക്കാരന്, സജി, മയൂര, കണ്ണൂസ്, വല്യമ്മായി, അഗ്രജന്, സിബു, തുളസി, ഡാലി, പ്രമോദ് കെ എം, രേഷ്മ, ഏവൂരാന്, പി ആര്, വക്കാരിമഷ്ട, തൊമ്മന്, കുഞ്ഞന്, സന്തോഷ്, കേരളാഫാര്‍മര്, ആമ്പല്, തറവാടി, കരീം മാഷ്, MASIJEEVI , A world of my own, COPY WRITE VOILATIONS, DEBASHIS, PR@TZ, DINU, ബ്ലോഗാര്‍ത്ഥി, സതീഷ് മാക്കോത്ത്, സാറാ, നേഹാ വിശ്വനാഥന്, കമ്പ്ലൈന്‍സ് ബോഡ്, സിറില് ഗുപ്ത, അമ്മൂമ്മ, താഹിറബ്ദു, സപ്തവര്‍ണ്ണങ്ങള്, രേവതി, ശേഖര്,മെര്‍ക്കുഷിയോ, ജയരാജന്, നളന്‍സ്...................\nതുടങ്ങിയവരുടെ കൈകള് കോര്‍ത്തു പിടിച്ച്കൊണ്ട്\nPosted by വെള്ളെഴുത്ത് at 2:18 PM5comments:\nപടക്കോപ്പുകള് - ബംഗ്ലാദേശി കവിത\nആളുകള് കൂടി നില്‍ക്കുന്നു.\nജനങ്ങളില് നിന്നും പടക്കോപ്പുകള്1 ശേഖരിക്കുകയാണ്.\nപട്ടാളക്കാരുടെ ആജ്ഞയ്ക്കു മുന്നില്,\nകൈത്തോക്കുകള്, വെറും തോക്കുകള്, വെടിയുണ്ടകള്...\nനേര്‍ച്ചയിട്ട പൂക്കള് പോലെ,\nമൃദുവായ ഒരു അരാജകവാദിയായി\nഎന്റെ മുറിയിലേയ്ക്കു പോന്നു.\nഏറ്റവും അപകടകരമായ പടക്കോപ്പ്\n1. 1971-ലെ ബംഗ്ലാദേശ് യുദ്ധത്തില് സൈന്യം അക്രമം അഴിച്ചുവിട്ട ദിനങ്ങളാണ് സൂചന. എല്ലാ ബംഗാളികളും അവരുടെ ആയുധങ്ങള് അടിയറ വയ്ക്കാന് പട്ടാളം ആജ്ഞാപിച്ചിരുന്നു.9മാസം നീണ്ടു നിന്ന ബംഗ്ലാസ്വാതന്ത്ര്യസമരത്തില് മൊത്തം3കോടി ആളുകള് മരിച്ചു എന്നാണ് കണക്ക്.\nനിര്‍മ്മലേന്ദു ഗൂന് (Nirmalendu Goon)\n1945-ല് ജനനം. കവി, പത്രപ്രവര്‍ത്തകന്, ചെറുകഥാകൃത്ത്. ഹുമയൂണ് കബീര് സമ്മാനം, ബംഗ്ലാ അക്കാദമി പുര്‍സ്കാരം തുടങ്ങിയ ബഹുമതികള് ലഭിച്ചിട്ടുണ്ട്.\nPosted by വെള്ളെഴുത്ത് at 9:46 PM6comments:\n‘ഇന്നലെകള് ഇതുവഴിയേ പോയീ.......’\n‘പെരിപ്ലസ് : എറിത്രിയന് കടലിലൂടെ ഒരു കപ്പല്‍യാത്ര‘(PERIPLUS OF ERYTHRAEN SEA) . നാലാം ക്ലാസിലെ പരശുരാമാധിഷ്ഠിതമായ കേരളോത്പത്തി പഠനത്തിനു ശേഷം അത്രതന്നെ രസത്തോടെ കേരളചരിത്രം ബി എയ്ക്ക് വായിക്കുമ്പോള് പല പ്രാവശ്യം കയറിവന്ന് രോമാഞ്ചം കൊള്ളിച്ചിട്ടുള്ള ഒരു പേരാണിത്. ഒരു ബുക്ക് ഫെയറില് ആകസ്മികമായി ഈ പുസ്തകം അടുത്തിടെ കണ്ടപ്പോള് അതേ രോമാഞ്ചം വന്നെന്നെ തൊട്ടു. ശ്രീധരമേനോന്റെ, പദ്മനാഭമേനോന്റെ, കേസരിയുടെ, ഇളംകുളത്തിന്റെ, പി കെ ബാലകൃഷ്ണന്റെ ഉദ്ധരണികളിലല്ലാതെ മുഴുരൂപത്തില് രണ്ടായിരം വര്‍ഷം പഴക്കമുള്ള ശിശുവിനെ ഞാനാദ്യം കാണുകയാണ്. വര്‍ഷങ്ങള്‍ക്കു മുന്‍പ് കേരളം കണ്ടു പോയ കണ്ണുകളുടെ സംവേദനങ്ങള് അഴുകാതെ ഇപ്പൊഴും തൊട്ടു മുന്നില്! രോമാഞ്ചം ഇല്ലാതിരിക്കുന്നതെങ്ങനെ? ചരിത്രം പോലെ തന്നെ ചരിത്രോപാദാനങ്ങളും. ആളൊഴിഞ്ഞ ഇടവഴി. നിഗൂഢമായ നക്ഷത്രവെളിച്ചം മാത്രം. ഓരോ കാല്‍വയ്പ്പിലും ഉള്ളിലെ കല്ലറകളില് ഏതൊക്കെയോ തുറക്കുന്നു. അല്ല, നമുക്ക് പുനര്‍ജ്ജന്മം ഉണ്ടോ?\nക്രിസ്തുവര്‍ഷത്തിന്റെ ആദ്യശതകങ്ങളിലെ കേരളം (കൃത്യമായി പറഞ്ഞാല് കേരളത്തിലെ തുറമുഖങ്ങള്) ഈ പുസ്തകത്തിന്റെ 53 മുതല് 58 വരെയുള്ള ഖണ്ഡികകളില് അങ്ങനെ വിരാജിക്കുന്നതു കാണാം. എന്തൊരു കേരളം! സ്ഥലങ്ങളുടെ പേരുള്‍പ്പടെ വിവരിക്കുന്നതെല്ലാം നമുക്ക് -സോ കോള്‍ഡ് കേരളീയര്‍ക്ക് , തദ്ദേശവാസികള്‍ക്ക്- തീര്‍ത്തും അപരിചിതം. എഴുതിയ ആള് പുസ്തകത്തില് പേരുവച്ചിട്ടില്ല. (ഒരു നാടന് പെണ്‍കിടാവിന്റെ ലണ്ടന് യാത്ര എന്ന പഴയമലയാള പുസ്തകത്തെക്കുറിച്ച് പച്ചക്കുതിരയില് വന്ന കുറിപ്പ് ഓര്‍ക്കുന്നു. എസ് കെ പൊറ്റക്കാടിന്റെ ആ സ്ത്രീ മുന്‍ഗാമി അന്നത്തെ കാലത്ത് അത്ര ഭയങ്കരമായ ഒരു യാത്ര നടത്തിയിട്ട്, അത്ര തന്നെ ഹൃദയാവര്‍ജ്ജകമായി എഴുതിയിട്ട്, ഗ്രന്ഥത്തിലൊരിടത്തും തന്റെ പേര് പരാമര്‍ശിച്ചിട്ടില്ല. യാത്ര തന്നെ ന്യാസം. എന്തൊരാത്മീയത!! പുസ്തകം തിരുവനന്തപുരത്ത് വഞ്ചിയൂരുള്ള പഴയ സ്ഥാപനം ‘ശ്രീ ചിത്തിരതിരുന്നാള് ഗ്രന്ഥശാല’യിലുണ്ട്) ബ്രഹ്മാണ്ഡമായ ഒരു യാത്ര അത്രയ്ക്കു ചെറുതാക്കിക്കളഞ്ഞിരിക്കും ആ മനുഷ്യനെ. ജീവിതം തനി തനിയായി കണ്ടാല് പിന്നെ ‘ഞാന്’ ആര്? “ഒന്നു തന്നല്ലയോ ഞാനുമീക്കാടുമീയണ്ഡകടാഹവും...”\nഏതൊരു ചരിത്ര പുസ്തകത്തിനുമെന്നപോലെ പെരിപ്ലസിന്റെ രചനകാലത്തെപ്പറ്റിയുമുണ്ട് തര്‍ക്കങ്ങള്. എ ഡി 131-ല് കപ്പഡോഷ്യയിലെ ഗവര്‍ണ്ണര് ആയിരുന്ന ഏരിയന്റെ ഗ്രന്ഥങ്ങളോടൊപ്പം കൈയെഴുത്തുപ്രതി സൂക്ഷിച്ചിരുന്നതുകൊണ്ട് ഇതിന്റെ രചനാകാരനും എരിയന് തന്നെയാണെന്ന് ഒരു വാദമുണ്ട്. അതു തെറ്റാണ്. രണ്ടാം നൂറ്റാണ്ടിലെ ഏരിയനേക്കാള് പ്രാചീനനാണ് പെരിപ്ലസുകാരന്. ഏ ഡി 47-ല് ജീവിച്ചിരുന്നു എന്നു വിശ്വസിക്കുന്ന ഹിപ്പാലസ്സിന്റെ യാത്രയെക്കുറിച്ച് പെരിപ്ലസില് പറയുന്നുണ്ട്. അപ്പോള് അതിനു ശേഷമാവണം ഇതിന്റെ രചന. ഏ ഡി 64-ല് കത്തിയെരിഞ്ഞ റോമിനെക്കുറിച്ച് ഒരു പരാമര്‍ശവുമില്ലാത്തതിനാല് (ഒപ്പം നീറോ ചക്രവര്‍ത്തി ഏ ഡി 67-ല് നശിപ്പിച്ച ‘മെറൊ’ നഗരത്തെക്കുറിച്ച് പരാമര്‍ശമുള്ളതിനാല്) അതിനും മുന്‍പാകണം ഇതു രചിച്ചതെന്ന് ചരിത്രകാരന്മാര് അനുമാനിക്കുന്നു. ഇവയും മറ്റു തെളിവുകളും കണക്കിലെടുത്ത് ഈ പുസ്തകത്തെക്കുറിച്ച് ഗവേഷണം നടത്തുകയും ഇംഗ്ലീഷ് വിവര്‍ത്തനം തയാറാക്കുകയും ചെയ്ത വില്‍ഫ്രഡ് എച്ച് ഷോഫ് രചനാകാലം ഏ ഡി 60-ലാണെന്ന് (അല്ലെങ്കില് അതിനടുത്ത്) നിജപ്പെടുത്തിയിട്ടുണ്ട്.\nപരിപ്ലവം എന്ന സംസ്കൃതവാക്കിന്റെ ഗ്രീക്ക് തത്ഭവമാണ് പെരിപ്ലസ് എന്നു പി കെ പദ്മനാഭന് നായര്. പേരാണെങ്കില് (സംജ്ഞാനാമം) സംസ്കൃതത്തില് നിന്ന് ഗ്രീക്കിലേയ്ക്കു വരുമ്പോള് ഒരു ‘സ്’ കൂടിച്ചേരും. മുസിരി, മുസിരിസും പുരു, പോറസ്സുമായതുപോലെ പരിപ്ലവം പെരിപ്ലസ് ആയി. പാരാവാരത്തില് പ്ലവമായത്’ എന്നാണതിന്റെ അര്‍ത്ഥം. തുറമുഖങ്ങള് തൊട്ടുള്ള യാത്രയായതുകൊണ്ടാണത്രേ ഈ പേര്. ‘എറിത്ര‘യ്ക്കുമുണ്ട് സംസ്കൃത സംബന്ധം. ‘ആരക്ത’യാണ് എറിത്ര. ചെങ്കടലില് നിന്നാണ് യാത്രയുടെ തുടക്കം. ചെങ്കടലിന്റെ ഭാഗങ്ങളാണ് കപ്പല് കടന്നുപോയ കടലുകളെല്ലാം എന്നു ചിന്തിക്കാന് പഴയ യവനര്‍ക്ക് അവകാശമില്ലേ? പോരെങ്കില് എറിത്രാസ് രാജാവിന്റെ സമുദ്രമാണ് ചെങ്കടല് എന്നൊരു പഴങ്കഥയുമുണ്ട്.\nഒരു ശ്വേതദ്വീപിനെ(പീജിയന് തുരുത്തുകള്) പരാമര്‍ശിച്ചിട്ട് അതു കഴിഞ്ഞാല് ദമരികയിലെ ആദ്യത്തെ വിപണനകേന്ദ്രങ്ങളായ നൌറയും തിണ്ടിസുമാണെന്ന് പറഞ്ഞുകൊണ്ടാണ് പെരിപ്ലസുകാരന്റെ കപ്പല് കേരളമണ്ണിലേയ്ക്ക് നോട്ടമയയ്ക്കുന്നത്. ‘കേരബത്രോരാജ്യം‘ (കേരളപുത്രന്റെ/ ചേരപുത്രന്റെ രാജ്യം) എന്നാണ് ഗ്രീക്കുച്ചുവയോടേ ഇന്നത്തെ ‘ദൈവത്തിന്റെ സ്വന്തം നാട്‘ അന്ന് വിളിക്കപ്പെട്ടത്. ‘തമിഴക’മാണ് ദമിരിക. ഏഴിമലയെന്നും കണ്ണൂരെന്നും പറഞ്ഞ് തര്‍ക്കം ഇനിയും തീര്‍ന്നിട്ടില്ലാത്ത ‘നൌറ’യും പൊന്നാനിയാണോ കടലുണ്ടിയാണോ പന്തലായിനിയാണോ എന്നു തിരിച്ചറിയാന് വയ്യാത്ത ‘തിണ്ടിസും’ വിശാലതമിഴകത്തിന്റെ ഭാഗമായിരുന്നു എന്ന് ഈ വരിയിലൂടെ തെളിയില്ലേ? അനേകം അറബി-യവനക്കപ്പലുകള് കിടക്കുന്ന മുസിരിസ് (കൊടുങ്ങല്ലൂര്. ഇപ്പോള് ‘പട്ടണം‘ എന്ന പട്ടണമാണെന്നും വാദമുണ്ട്. ചിലപ്പതികാരത്തില് മുചിരിയെന്നു പേര്) നദീ തീരത്താണെന്നും തിണ്ടിസ്സില് നിന്ന് 500 സ്റ്റേഡിയ അകലെയാണെന്നും പറയുന്നുണ്ട്. വീണ്ടും നദിമാര്‍ഗം 500 സ്റ്റേഡിയ പോയാല് നെല്‍ക്കിണ്ടയായി. നെല്‍ക്കിണ്ടയ്ക്ക് നീലകണ്ഠനുമായി ബന്ധമുണ്ട്. അതു തിരുനക്കര മഹാദേവനല്ലേ? (എന്നു ഫാബ്രിക്കസ്) അങ്ങനെയാണ് നിരുക്തിയെങ്കില് അതു പമ്പാനദീതീരത്തെ ചെങ്ങനൂര് മഹാദേവനുമാകാം. ഇതൊന്നുമല്ല, ഇതു കല്ലടയാണെന്ന് കെ പി പദ്മനാഭമേനോന്. ‘ബകരെ’ (പുറക്കാട്) എന്നൊരു സ്ഥലത്തെപ്പറ്റിയാണ് പിന്നെയുള്ള വിശദമായ വര്‍ണ്ണന. ഇവിടങ്ങളില് രക്തനിറമുള്ള കണ്ണുകളുള്ള നീളം കുറഞ്ഞ കറുത്ത കടല്‍പ്പാമ്പുകള് നിങ്ങള്‍ക്കു നേരെ വരും എന്നു പറഞ്ഞ് ഇച്ചിരി പേടിപ്പിക്കുന്നുണ്ട് പെരിപ്ലസുകാരന്. ആ പാമ്പുകള് ഇന്നെവിടെ?\nനാണയങ്ങള്, വൈഡൂര്യം, നേര്യത് തുടങ്ങിയ ചരക്കുകള് നമുക്കറിയാവുന്നതു തന്നെ. പക്ഷേ കപ്പലുകള് കയറ്റി പോകുന്ന മാലബത്രം എന്നൊരു സാധനമുണ്ട്, കൂട്ടത്തില്. വയമ്പാണോ വെറ്റിലയാണോ? കൊട്ടനാര എന്ന ജില്ലയില് നിന്നാണ് കുരുമുളകു വരുന്നത്. കോലത്തുനാടാണോ കടത്തനാടാണോ കുട്ടനാടാണോ ഈ കൊട്ടനാര? ‘കൊട്ടാനരികെ’ എന്ന ഗ്രീക്കുച്ചാരണം വച്ച് ‘കൊട്ടാരക്കരയാവാനാണു സാദ്ധ്യതയെന്ന് പദ്മനാഭന് നായര്. ബകാരെ (പുറക്കാടു തന്നെ) കഴിഞ്ഞു കപ്പല് നീങ്ങിയാല് കാണാവുന്ന കടുംചുവപ്പുമലയുണ്ട് വിവരണത്തില്. ‘പിര്‍ഹോണ്’ എന്നാണ് യവന പദം. വര്‍ക്കലമുതല് അഞ്ചുതെങ്ങുവരെയുള്ള പ്രദേശം നീങ്ങുന്ന കപ്പലില് നിന്നു കണ്ട കാഴ്ചയാണീ കടുംചുവപ്പു മല. അവിടുന്നു തെക്കോട്ടാണ് പറളിയാ ജില്ല. പുരളി എന്നു പേരുണ്ടായിരുന്ന പറളിയ തന്നെയാണിത്. പഴയ തിരുവിതാംകൂര്. പറുളി എന്നൊരു പഴയ നദി സംഘകാലത്തിനുമുന്‍പ് കന്യാകുമാരിയ്ക്കടുത്ത് ഒഴുകിയിരുന്നു. ഇവിടത്തെ ആദ്യസ്ഥലമാണ് ‘ബലിത’. കടല്‍ത്തീരഗ്രാമമാണിത്. നല്ലൊരു തുറമുഖവും. ഇളംകുളം കുഞ്ഞന് പിള്ള, വര്‍ക്കലയാണെന്നു പറഞ്ഞ സ്ഥലമാണിത്. വിഴിഞ്ഞവുമാകാം. ആയ് തലസ്ഥാനമായിരുന്നു വിഴിഞ്ഞം. (ഇപ്പോള് ചരിത്രത്തെ പുനഃസൃഷ്ടിക്കാനായി വിഴിഞ്ഞം തുറമുഖ നഗരമായി പിന്നെയും ഉയിര്‍ത്തെഴുന്നേല്‍ക്കുകയാണ്) അഞ്ചുതെങ്ങിനു വടക്കുള്ള മാമ്പള്ളി ഗ്രാമമാണെന്നും വാദമുണ്ട്. അതും കഴിഞ്ഞ് പണ്ട് ഒരു ദേവത കുളിച്ചു താമസിച്ച കുമരിമുനമ്പിലൂടെ പെരിപ്ലസിന്റെ കപ്പല് കേരളം വിട്ട് കൊല്‍ച്ചി വഴി കുമാര, പൊതുക്ക, പലാശിമൊണ്ട്, കിര്‍ഹാദെ, മസാലിയ, ദൊസറിന്, ക്രൈസ്, തിസ്, ബസാട്ടെ..........\nഒടുവില് ചെന്നു പറ്റാന് പ്രയാസമായ ഇന്ത്യയുടെ വടക്കുകിഴക്കന് അതിശൈത്യപ്രദേശത്തെപ്പറ്റി പറഞ്ഞ് വിവരണം അവസാനിക്കുന്നു.\nതുറമുഖം ചുറ്റിയുള്ള ശരിയായ ഓട്ടം തന്നെ. വിഹഗവീക്ഷണമെന്നു പറയുന്നത് ഇതിനെയാണ്. ഒന്നിന്റെയും ഉള്ളിലേയ്ക്ക് പെരിപ്ലസുകാരന് തലപൂഴ്ത്തിയില്ല. കണ്ടതു മാത്രം പറഞ്ഞു. സ്ഥലദൂരങ്ങളെപ്പറ്റിയുള്ളതെല്ലാം ഊഹക്കണക്ക്. (പിന്നീട് ചരിത്രകാരന്മാര്‍ക്ക് അടിവയ്ക്കാന്!) സ്വന്തം പേരുപോലും പറയാന് മറന്ന് തിരിച്ചുപോയി. എങ്ങോട്ട്?\n2008-ല്, ഈ പണപ്പെരുപ്പത്തിന്റെ കാലത്തു്, ആദ്യകൈയായി ഈ പുസ്തകം എനിക്കു കിട്ടിയത് എത്ര രൂപയ്ക്കാണെന്നോ? വെറും രണ്ടു രൂപയ്ക്ക്. പഴയവിലയ്ക്കല്ല. ഏഴുരൂപ വിലയുള്ള പുസ്തകം 75% ഡിസ്ക്കൌണ്ടും കഴിച്ച് അത്രേ വന്നുള്ളൂ. ശരിക്കും ആളൊഴിഞ്ഞ വഴി തന്നെ.\nഎറിത്രിയന് കടല്‍ത്തീരത്തിലൂടെ ഒരു കപ്പല് യാത്ര (പെരിപ്ലസ്)\nപി കെ പദ്മനാഭന് നായര്\nPosted by വെള്ളെഴുത്ത് at 9:43 PM 15 comments:\nLabels: ചരിത്രം, പുസ്തകം


യുവമോര്‍ച്ച ദേശരക്ഷാ സദസ് ഇന്ന് :: Janmabhumi Daily\nFriday 26 February 2016 9:18 pm IST\nആലപ്പുഴ: ആദ്യം രാഷ്ട്രം, രാഷ്ട്രീയം പിന്നീട് എന്ന മുദ്രാവാക്യവുമായി ജെഎന്‍യു, ഹൈദരാബാദ് വിഷയങ്ങളില് ദേശവിരുദ്ധ ശക്തികളെ സഹായിക്കുന്ന സിപിഎം കോണ്‍ഗ്രസ് നിലപാടുകള്‍ക്കെതിരെ യുവമോര്‍ച്ച ജില്ലാ കമ്മറ്റിയുടെ ആഭിമുഖ്യത്തില് ഇന്ന് ദേശരക്ഷാ സദസ് സംഘടിപ്പിക്കും. വൈകിട്ട് അഞ്ചിന് കൈചൂണ്ടിമുക്കില് ചേരുന്ന സമ്മേളനം ബിജെപി ജില്ലാജനറല് സെക്രട്ടറി ഡി. അശ്വിനീദേവ് ഉദ്ഘാടനം ചെയ്യും. യുവമോര്‍ച്ച ജില്ലാ പ്രസിഡന്റ് എസ്.സാജന് അദ്ധ്യക്ഷത വഹിക്കും. വോളിബോള് ആചാര്യന് കലവൂര് എന് ഗോപിനാഥ്. ബിജെപി, യുവമോര്‍ച്ച നേതാക്കള് പങ്കെടുക്കും.\nയുവമോര്‍ച്ച ദേശരക്ഷാ ജ്വാല ഒന്‍പതിന് ചെങ്ങന്നൂരില്\nക്ഷേത്രവിമോചന ഐക്യദാര്‍ഢ്യ സദസ് ഇന്ന്\nബിജെപി ജനകീയ സദസ് ഇന്ന്


ദിലീപിന്റെ കുരുക്കു മുറുക്കുന്നത് മഞ്ജുവോ: കേസില് പ്രധാന സാക്ഷിയാകുന്ന മഞ്ജുവാര്യര് പറയുന്നത് എന്തൊക്കെ? • ഇ വാർത്ത | evartha\nദിലീപിന്റെ കുരുക്കു മുറുക്കുന്നത് മഞ്ജുവോ: കേസില് പ്രധാന സാക്ഷിയാകുന്ന മഞ്ജുവാര്യര് പറയുന്നത് എന്തൊക്കെ?\nevartha Desk July 18, 2017, 11:53 am July 19, 2017\nകൊച്ചി: നടി ആക്രമിക്കപ്പെട്ട കേസില് ദിലീപിന്റെ മുന് ഭാര്യ മഞ്ജുവാര്യര് പ്രധാന സാക്ഷിയായേക്കുമെന്ന് സൂചന. ദിലീപിന്റെ കുടുംബപ്രശ്‌നങ്ങളുമായി ബന്ധപ്പെട്ട വിഷയങ്ങളാണ് നടിയോട് ദിലീപിന് പക തോന്നാനും ക്വട്ടേഷന് നല്‍കിയുള്ള ആക്രമണത്തിലേക്ക് നയിച്ചതുമെന്ന നിര്‍ണ്ണായക വിവരങ്ങളുടെ അടിസ്ഥാനത്തിലാണ് ഈ നീക്കം. നേരത്തേ ഇതുമായി ബന്ധപ്പെട്ട് മഞ്ജുവില് നിന്ന് മൊഴിയെടുത്തപ്പോള് തങ്ങളുടെ കുടുംബ വിഷയം ഉള്‍പ്പെടെയുള്ള കാര്യങ്ങള് താരം അന്വേഷണ സംഘത്തോട് വെളിപ്പെടുത്തിയിരുന്നു.\nദിലീപിനെ ചോദ്യം ചെയ്യുന്നതിന് ദിവസങ്ങള്‍ക്ക് മുമ്പ് കൊച്ചിയിലെ പഞ്ചനക്ഷത്ര ഹോട്ടലില് വച്ച് എഡിജിപി ബി.സന്ധ്യയാണ് മഞ്ജുവിന്റെ മൊഴിയെടുത്തത്. ഇരുവരുടെയും വിവാഹബന്ധം തകരാനിടയായ കാര്യങ്ങള് വിശദമായി സംസാരിച്ചെന്നാണ് വിവരം. കാവ്യാ മാധവനുമായി നേരത്തെതന്നെ ദിലീപിനുണ്ടായിരുന്ന ബന്ധത്തെക്കുറിച്ചും നടിയോട് ദിലീപിന് പക തോന്നാനുള്ള കാരണവും മഞ്ജു വിശദീകരിക്കുകയുണ്ടായി. ഇതിനുശേഷമാണ് ദിലീപിനെയും നാദിര്‍ഷയെയും 13 മണിക്കൂര് ചോദ്യം ചെയ്തത്.\nദിലീപിനെയും കാവ്യാമാധവനെയും ചേര്‍ത്തുള്ള വിവരങ്ങള് തട്ടിക്കൊണ്ടു പോകലിന് ഇരയായ നടിയാണ് കൈമാറിയതെന്നും ഇതേത്തുടര്‍ന്നാണ് തങ്ങളുടെ ബന്ധം തകര്‍ന്നതെന്നുമാണ് മഞ്ജു വാര്യര് നല്‍കിയ വിവരങ്ങള്. ഇതിനെച്ചൊല്ലി 2013 ല് നടീനടന്മാരുടെ സംഘടനയായ ‘അമ്മ’യുടെ ഷോയില് വെച്ച് ആക്രമിക്കപ്പെട്ട നടിയും ദിലീപും പരസ്യമായി വഴക്കടിക്കുകയും ചെയ്തിരുന്നു. ഇതിന്റെ പകയാണ് ക്വട്ടേഷന് നല്‍കുന്നതിലേക്കും നടിയെ തട്ടിക്കൊണ്ടുപോകലിലേക്കും നയിച്ചതെന്നാണ് വിവരം.\nഅതേസമയം കേസിലെ നിര്‍ണ്ണായക തെളിവായി മാറേണ്ട ഒറിജിനല് മെമ്മറി കാര്‍ഡ് ഇതുവരെ കണ്ടെത്താന് കഴിയാത്തത് പോലീസിനെ കുഴയ്ക്കുന്നുണ്ട്. ആക്രമണത്തിന്റെ ദൃശ്യങ്ങള് പോലീസിന് ലഭിച്ചിട്ടുണ്ടെങ്കിലും മൊബൈലും മെമ്മറി കാര്‍ഡുമാണ് ഇപ്പോള് അന്വേഷിക്കുന്നത്. ഈ കാര്‍ഡുമായി ബന്ധപ്പെട്ട് ചില ആശയക്കുഴപ്പമുണ്ടെന്നാണ് പൊലീസ് പറയുന്നത്.\nനടിയെ ആക്രമിച്ച് പകര്‍ത്തിയ ദൃശ്യങ്ങള് പൊലീസിന് നേരത്തേ ലഭിച്ചുവെങ്കിലും അത് മെമ്മറി കാര്‍ഡില് നിന്ന് പകര്‍ത്തിയതാണെന്ന് വ്യക്തമായിരുന്നു. ഈ മെമ്മറി കാര്‍ഡും മൊബൈല് ഫോണും മുന് അഭിഭാഷകന് പ്രതീഷ് ചാക്കോയെ ഏല്പിച്ചെന്നാണ് സുനിയുടെ മൊഴി. ഇത് ദിലീപിന് കൈമാറിയോയെന്നാണ് പോലീസ് ഇപ്പോള് അന്വേഷിക്കുന്നത്.\nഇതിനിടയില് പ്രതീഷ് ചാക്കോയുടെ ജൂനിയര് രാജു ജോസഫില് നിന്ന് പിടിച്ചെടുത്ത മെമ്മറി കാര്‍ഡില് ദൃശ്യങ്ങളൊന്നുമില്ലെങ്കിലും മായ്ച്ചു കളഞ്ഞതാണോ എന്നറിയാന് ഫോറന്‍സിക് പരിശോധനയ്ക്ക് അയച്ചിരിക്കുകയാണിപ്പോള്. പ്രതീഷ് ചാക്കോയുടെ ഓഫീസില് കിടന്നതെന്ന് പറഞ്ഞാണ് രാജു ജോസഫ് മെമ്മറി കാര്‍ഡ് പൊലീസിന് കൈമാറിയത്.


preparing for Priyadarshan's sports movie Mohanlal's boxing photo viral | ബോക്‌സിങ്ങ് ഗ്ലൗസണിഞ്ഞ് കിടിലൻ ലുക്കിൽ മോഹൻലാൽ; പ്രിയദർശന്റെ ചിത്രത്തിനാണോ എന്ന് ആരാധകർ; വൈറലായി ചിത്രങ്ങൾ - MarunadanMalayalee.com\nJuly 28, 202107:27 PM IST Permalink\nതിരുവനന്തപുരം: കഥാപാത്രത്തിന്റെ പൂർണതക്ക് വേണ്ടി മേക്കോവറുകൾ നടത്താൻ മലയാളത്തിന്റെ സൂപ്പർ സ്റ്റാർ മോഹൻലാലിന് ഒരു മടിയുമില്ല. അടുത്ത കാലത്ത് താരം ഫിറ്റ്‌നെസുമായി ബന്ധപ്പെട്ട് സോഷ്യൽ മീഡിയയിൽ പങ്കുവെക്കുന്ന പോസ്റ്റുകളെല്ലാം വൈറലായിരുന്നു. 60ാം വയസിലും ലാലേട്ടൻ ആരോഗ്യ സംരക്ഷണത്തിന് കാണിക്കുന്ന അർപ്പണബോധം യുവാക്കൾക്കും പ്രചോദനമാണ്.\nഅത്തരത്തിൽ ലാലേട്ടന്റെ പുതിയ ചിത്രം സാമൂഹിക മാധ്യമങ്ങളിൽ ട്രെൻഡിങ്ങാവുകയാണ്. ബോക്‌സിങ് ഗ്ലൗസണിഞ്ഞ് കിടിലൻ ലുക്കിലെത്തുന്ന ലാലിന്റെ ഫോട്ടോയാണ് വൈറലായത്.ബോക്‌സിങ് ചാമ്പ്യനായ എത്തുന്ന പുതിയ പ്രിയദർശൻ ചിത്രത്തിനായാണ് മോഹൻലാലിന്റെ തയ്യാറെടുപ്പുകളെന്നാണ് റിപ്പോർട്ടുകൾ. ചിത്രവുമായി ബന്ധപ്പെട്ട ഔദ്യോഗിക അറിയിപ്പ് ഉടനുണ്ടാകും.\nപ്രിയദർശൻ സംവിധാനം ചെയ്ത 'മരക്കാർ അറബിക്കടലിന്റെ സിംഹം' ബി. ഉണ്ണികൃഷ്ണൻ സംവിധാനം ചെയ്ത 'ആറാട്ട്' എന്നിവയാണ് മോഹൻലാലിന്റെ റിലീസ് ചെയ്യാനിരിക്കുന്ന ചിത്രങ്ങൾ. പൃഥ്വിരാജിന്റെ രണ്ടാമത്തെ സംവിധാന സംരംഭമായ 'ബ്രാ ഡാഡി'യിലാണ് മോഹൻലാൽ ഇപ്പോൾ അഭിനയിക്കുന്നത്.\nദൃശ്യം -2ന് ശേഷം ജീത്തു ജോസഫുമായി വീണ്ടും കൈകോർക്കുന്ന 'ട്വൽത്ത് മാൻ' എന്ന ചിത്രവും മോഹൻലാലിൻേറതായി അണിയറയിൽ ഒരുങ്ങുന്നുണ്ട്.\nബോക്‌സിങ് താരത്തിന്റെ വേഷത്തിൽ മോഹൻലാൽ


പ്രളയം ദുരന്തമാകുമെന്ന് മുന്‍കൂട്ടി അറിഞ്ഞില്ല; ജര്‍മന് യാത്രയുടെ വിശദീകരണവുമായി മന്ത്രി രാജു\nതിരുവനന്തപുരം: പ്രളയം ദുരന്തമാകുമെന്ന് മുന്‍കൂട്ടി അറിയാതിരുന്നതുകൊണ്ടാണ് ജര്‍മന് യാത്ര നടത്തിയതെന്ന് വനം മന്ത്രി കെ. രാജു.\nദുരന്തകാലത്തെ ജര്‍മ്മന് യാത്രവിവാദമായ സാഹചര്യത്തില് മാധ്യമ പ്രവര്‍ത്തകരോട് ഇതിനെക്കുറിച്ചു വിശദീകരിക്കുകയായിരുന്നു മന്ത്രി. ഇത്തരത്തിലുള്ള ഒരു വന്‍പ്രളയം സംസ്ഥാനത്ത് നടന്ന സമയത്ത് ഇവിടെ ഇല്ലാതിരുന്നത് തെറ്റായിരുന്നെന്ന് തനിക്ക് അറിയാമെന്നും മന്ത്രി രാജു പറഞ്ഞു.\nഇത്തരത്തിലുള്ള ഒരു വലിയ പ്രളയമാണ് സംസ്ഥാനത്ത് ഉണ്ടാകാന് പോകുന്നതെന്ന് മുന്‍കൂട്ടി അറിയാന് കഴിഞ്ഞില്ല. പൊതുജനങ്ങളുടെ ഒരു വിഷയം വന്നാല് മാറി നില്‍ക്കുന്നയാളല്ല താന്.\nമഴ മൂലം ഇത്ര വലിയ പ്രത്യാഘാതം ഉണ്ടാകുമെന്ന് അറിഞ്ഞില്ല. ആ സമയത്ത് ഇല്ലാതിരുന്നത് തെറ്റായിരുന്നെന്ന് തനിക്ക് അറിയാം.\nപ്രളയത്തെക്കുറിച്ച് അറിഞ്ഞപ്പോള് തന്നെ മടങ്ങാന് തീരുമാനിച്ചിരുന്നെന്നും എന്നാല് ടിക്കറ്റ് ലഭിക്കാന് വൈകിയതിനാലാണ് എത്താന് വൈകിയതെന്നും അദ്ദേഹം പറഞ്ഞു.\nപ്രളയക്കെടുതിക്കിടെ ഇവിടെ ഇല്ലാതിരുന്നത് തെറ്റാണെന്ന് മനസിലായി കെ രാജു. പ്രളയം ഇത്ര രൂക്ഷമാകുമെന്ന് അറിയാന് സാധിച്ചില്ല ഒളിച്ചോടുന്ന ആളല്ല താന്. മനപ്പൂര്‍വ്വമുള്ള വീഴ്ച തന്റെ ഭാഗത്തുനിന്ന് ഉണ്ടായിട്ടില്ല. പറയാനുള്ളത് മുഖ്യമന്ത്രിയെയും പാര്‍ട്ടി സെക്രട്ടറിയെയും അറിയിച്ചു.\nവിദേശയാത്ര പാര്‍ട്ടി അറിഞ്ഞു തന്നെയാണെന്നും ടിക്കറ്റ് കിട്ടാന് വൈകിയത് കൊണ്ടാണ് തിരികെയെത്താന് വൈകിയതെന്നും മന്ത്രി പറഞ്ഞു.\nബുധനാഴ്ച കോട്ടയത്ത് പോയി അവലോകന യോഗത്തില് സംബന്ധിച്ചതായും മന്ത്രി മാധ്യമങ്ങളോട് പറഞ്ഞു.


നെല്ലിക്ക Nellikka: January 2020\nParasite (പരാദം) Bong Joon-ho, ദക്ഷിണകൊറിയ, 2019\nഎല്ലാവർക്കും ഇഷ്ടപ്പെട്ട ഒരു പടം ഇഷ്ടമാകാതെ വരിക എന്നത് ദൗർഭാഗ്യകരമായ ഒരു സാഹചര്യമാണ്. എല്ലാവരും ഇരിക്കുന്ന ബസ്സിൽ നിൽക്കേണ്ടിവരുന്നതുപോലെ, എല്ലാവർക്കും പ്രിയപ്പെട്ട ഭക്ഷണം അപഥ്യമായിരിക്കുന്നതുപോലെ, ഒരവസ്ഥ. ആദ്യകാലത്തൊക്കെ ഇങ്ങനെ സംഭവിച്ചാൽ അത് പരിഹരിച്ചിരുന്നത്\nമറ്റുള്ളവർ നമ്മളെക്കാൾ താണ അഭിരുചിയുള്ളവരാണെന്ന് വിശ്വസിച്ചിട്ടാണ്. കാലക്രമത്തിൽ മനസ്സിലായി അങ്ങനെയാകണമെന്നില്ല എന്ന്. ഒരു കലാസൃഷ്ടി ഇഷ്ടപ്പെടുകയോ ഇഷ്ടപ്പെടാതിരിക്കുകയോ ചെയ്യുന്നതിന് അനേകം കാരണങ്ങളുണ്ട്. ഒരിക്കൽ ഇഷ്ടപ്പെട്ട പടം തന്നെ പിന്നീടൊരിക്കൽ കാണുമ്പോൾ ഇഷ്ടപ്പെടാതെയും മറിച്ചും വരാറുണ്ടെന്ന് ആലോചിച്ചാൽ മതിയല്ലോ.\nകാനിൽ സ്വർണ്ണം നേടിയതും അസംഖ്യം നിരൂപകരുടെ പ്രശംസ ഏറ്റുവാങ്ങിയതും അസാധാരണമായ ജനപ്രീതി നേടിയതുമായ പടമായതുകൊണ്ടാണ് പാരസൈറ്റ് തീയേറ്ററിൽത്തന്നെ പോയി കണ്ടത്. ചമ്മലും നിരാശയുമായിരുന്നു ഫലം. മലയാളം സീരിയലുകളെ നാണിപ്പിക്കുന്ന അഭിനയം, (ടൈറ്റാനിക്ക് ഉൾപ്പെടെ പല സിനിമകളിൽ മുമ്പ് കണ്ടു കഴിഞ്ഞ) വർഗഘടനയുടെ രൂപകമായി തട്ടുകളുടെ ഉപയോഗം, കോമഡിയും ട്രാജഡിയും അന്യാപദേശവും കൂട്ടക്കൊലയും ഒക്കെ കൂട്ടിക്കുഴച്ച കഥ എല്ലാംകൂടി കണ്ടിറങ്ങിയപ്പോൾ മിണ്ടാൻ പറ്റാത്ത പരുവത്തിലായിപ്പോയി എന്നു പറഞ്ഞാൽ മതിയല്ലോ.\nപടം ഇഷ്ടപ്പെടാത്ത സ്ഥിതിക്ക് ഇഷ്ടപ്പെട്ട മറ്റു രണ്ട് പടങ്ങളെപ്പറ്റി പറയാം. വേലക്കാരെയും വീട്ടുടമസ്ഥരെയും കഥാപാത്രങ്ങളാക്കി വർഗബന്ധങ്ങളെക്കുറിച്ചും വർഗസമരത്തെക്കുറിച്ചും ചിന്തിക്കുന്ന രണ്ടെണ്ണം. ഒന്ന് A Judgement in Stone (കല്ലിൽ കൊത്തിയ ന്യായവിധി) (Claude Chabrol, ഫ്രാൻസ്, 1995). രണ്ട് The Inheritors (അവകാശികൾ) (Stefan Ruzowitzky, ഓസ്ട്രിയ, 1998). ഇതിൽ ഒന്നാമത്തേത് ഫ്രെഞ്ച് നവതരംഗനായകനായ ഷാബ്രോളിന്റെ മികച്ച ചിത്രങ്ങളിൽ ഒന്നായി പരിഗണിക്കപ്പെടുന്നുവെങ്കിൽപ്പോലും പ്രമുഖ പുരസ്കാരങ്ങളൊന്നും നേടിയിട്ടില്ല. രണ്ടാമത്തേതിന് റോട്ടർഡാം ഫെസ്റ്റിവലിൽ ടൈഗർ അവാർഡും. അപ്പോൾ അത്രയേയുള്ളൂ പുരസ്കാരങ്ങൾകൊണ്ട് നമുക്കുള്ള പ്രയോജനം.\nഎഴുതിയത് രാജേഷ് ആർ. വർമ്മ at Saturday, January 18, 20200അഭിപ്രായങ്ങള്\nവിഭാഗങ്ങള്: കണ്ടെഴുത്ത്, കാൻ സ്വർണ്ണം\nലോകസിനിമ കണ്ടുതുടങ്ങിയ കാലത്ത് ദൂരദർശനിലെ പാതിരാപ്പടങ്ങളും ഫിലിം സൊസൈറ്റികളിൽ മാസാമാസം കാണിക്കുന്ന പടങ്ങളും മാത്രമേ ഉണ്ടായിരുന്നുള്ളൂ. കിട്ടുന്നത് കണ്ടുകൊള്ളണം. പിൽക്കാലത്ത് ചലച്ചിത്രമേളകളിൽ പോകാമെന്നായി. വീഡിയോ കാസെറ്റുകളും ഡിവിഡിയും ബ്ലൂ റേയും വന്നു. സ്ട്രീമിങ്ങ് സർവീസുകൾ സുലഭമായി. ഇവിടെ അമേരിക്കയിലാണെങ്കിൽ ഏറെക്കുറെ അറിയപ്പെടുന്ന എല്ലാ പടങ്ങളും പബ്ലിക് ലൈബ്രറിയിൽനിന്ന് കിട്ടും. ഏതു പടവും കാണാം എന്ന അവസ്ഥ വന്നപ്പോൾ പരിമിതമായ സമയം ഏതിനുവേണ്ടി ചെലവാക്കും എന്ന പ്രശ്നമായി. പത്രമാസികകളിൽ അഭിപ്രായമെഴുതുന്നവരുടെ മുതൽ സമാനമനസ്കരായ സുഹൃത്തുക്കളുടെവരെ ശുപാർശകൾ എഴുതിവെച്ച് കാണാൻ തുടങ്ങി.\nഅതിൻ്റെ തുടർച്ചയായിട്ട് ഏറെക്കാലമായി ആഗ്രഹിച്ചിരുന്ന ഒരു യജ്ഞം തുടങ്ങുകയാണ്. ലോകത്തെ ഏറ്റവും മാനിക്കപ്പെടുന്ന ചലച്ചിത്രമേള എന്ന് പ്രസിദ്ധമായ കാനിൽ സ്വർണ്ണപ്പനയോല (Palme d'Or) പുരസ്കാരം നേടിയ പടങ്ങൾ കിട്ടാവുന്നിടത്തോളം തേടിപ്പിടിച്ച് കാണുക എന്നതാണ് പരിപാടി. കഴിഞ്ഞകൊല്ലം എട്ടെണ്ണം കണ്ടു. കണ്ടതും കാണാനുള്ളതുമായ പടങ്ങളുടെ സമ്പൂർണപട്ടിക ലിങ്കിൽ കാണുക. അഭിപ്രായങ്ങൾ പിന്നാലെ എഴുതാം.


ഏഴാം ക്ലാസ് വിദ്യാര്‍ഥിനിക്ക് ഇന്ത്യ ബുക്ക് ഓഫ് റെക്കോര്‍ഡ് – Utharadesam\nJuly 13, 2021 Published Time: 7:04 PM\nകാസര്‍കോട്: ചെറുവത്തൂര് വലിയപൊയില് ജിയുപിഎസ് നാലിലാംകണ്ടം ഏഴാം ക്ലാസ് വിദ്യാര്‍ഥിനി ധനലക്ഷ്മി സി. ബിനോയ് ഇന്ത്യ ബുക്ക് ഓഫ് റെക്കോര്‍ഡ് വിന്നര്. 100 വേസ്റ്റ് മെറ്റീരിയല് ക്രാഫ്റ്റ് ചെയ്തു റെക്കോര്‍ഡ് വിന്നര് ആയ 43 കാരനായ ബംഗ്ലാദേശുകാരനെ ബ്രേക്ക് ചെയ്ത് 108 വെസ്റ്റ് മെറ്റീരിയല് ക്രാഫ്റ്റ് ചെയ്ത വിന്നര് ആയിരിക്കുകയാണ് ഈ 12കാരി. ചിരട്ട, ക്ലേ, ന്യൂസ് പേപ്പര്, പ്ലാസ്റ്റിക് ബോട്ടില്, പഴയ തുണി, ചെരുപ്പ്, കാര്‍ബോര്‍ഡ്, ഇലക്ട്രിക് വയര്, കവുങ്ങിന്‍പാള, പ്ലാസ്റ്റിക് കവര് എന്നിവ ഉപയോഗിച്ച് വീട്, ബോള്, ചെരുപ്പ്, മ്യൂസിക് ഇന്‍സ്ട്രുമെന്‍സ്, കാര് ബസ്, കാളവണ്ടി, പക്ഷി, ആന, ശിവലിംഗം എന്നിവയൊക്കെയാണ് ഉണ്ടാക്കിയത്.\nകഴിഞ്ഞവര്‍ഷം സ്വന്തമായി എഴുതി പാടി അഭിനയിച്ച രണ്ട് ആല്‍ബവും സ്വന്തമായി കഥ, തിരക്കഥ, സംവിധാനം, സംഭാഷണം, അഭിനയം ഒരുക്കി ഷോര്‍ട്ട് ഫിലിം ചെയ്തിട്ടുണ്ട്. അതിനുശേഷം ഇന്റര്‍നാഷണല് കമ്പനിയായ ഇറാം ഗ്രൂപ്പ് ചെയ്ത ‘ഒരിറ്റ്’ എന്ന ഷോര്‍ട്ഫിലിമില് പ്രധാന വേഷംചെയ്തത് ധനലക്ഷ്മിയാണ്. പ്രശസ്ത സംവിധായകന് ടി.എസ്. സുരേഷ് ബാബു സംവിധാനം ചെയ്യുന്ന സീരിയല്, സിനിമയില് വേഷം ചെയ്യാന് അവസരവും ലഭിച്ചിട്ടുണ്ട് ഈ കൊച്ചു മിടുക്കിക്ക്. ഷൂട്ടിങ്ങിന് പോകാനുള്ള തയ്യാറെടുപ്പിനിടയിലാണ് ഇന്ത്യ ബുക്ക് ഓഫ് റെക്കോര്‍ഡ് ധനലക്ഷ്മിയെ തേടിയെത്തിയത്. വലിയപൊയില് സി.ഡി. ബിനോയുടെയും സജ്‌ന ബിനോയിയുടെയും ഏകമകളാണ് ധനലക്ഷ്മി.\nജില്ലയില് 657 പേര്‍ക്ക് കൂടി കോവിഡ്; ടിപിആര് 13.3\nകലക്ടര്‍ക്ക് സ്വാഗതം; ജില്ലയുടെ വികസനത്തിന് ഊന്നല് നല്‍കണം\nകാസര്‍കോട് നഗരസഭയില് വാര്‍ഡ് തല വാക്‌സിനേഷന് ക്യാമ്പ് 14 മുതല്\nസംസ്ഥാനത്ത് സികയും പിടിമുറുക്കുന്നു; തലസ്ഥാനത്ത് സ്വകാര്യ ആശുപത്രിയിലെ ഡോക്ടര്‍ക്ക് വൈറസ് സ്ഥിരീകരിച്ചു


ജയകൃഷ്ണന് മാസ്റ്റര് വധം: പതിനാറ് കൊലയാളികള് :: Janmabhumi Daily\nSunday 17 June 2012 12:32 pm IST\nകോഴിക്കോട്: റെവല്യൂഷണറി മാര്‍ക്സിസ്റ്റ് പാര്‍ട്ടി നേതാവ് ടി.പി. ചന്ദ്രശേഖരനെ വെട്ടിക്കൊലപ്പെടുത്തിയ കേസില് പോലീസ് അറസ്റ്റ് ചെയ്ത ടി.കെ.രജീഷില് നിന്ന് കെ.ടി.ജയകൃഷ്ണന് മാസ്റ്റര് വധവുമായി ബന്ധപ്പെട്ട നിര്‍ണ്ണായക വിവരങ്ങള് അന്വേഷണ സംഘത്തിന് ലഭിച്ചു. യുവമോര്‍ച്ച സംസ്ഥാന വൈസ്പ്രസിഡന്റായിരുന്ന കെ.ടി. ജയകൃഷ്ണന്‍മാസ്റ്ററെ ക്ലാസ് റൂമില് കയറി വെട്ടിക്കൊലപ്പെടുത്തിയതില് താനും പങ്കാളിയായിരുന്നെന്നും ശിക്ഷിക്കപ്പെട്ടവരില് പ്രദീപന് മാത്രമായിരുന്നു കൊലപാതക സംഘത്തില് ഉണ്ടായിരുന്നതെന്നും നേരത്തെ രജീഷ് അന്വേഷണസംഘത്തിന് മൊഴി നല്‍കിയിരുന്നു.\n1999 ഡിസംബര് ഒന്നിനാണ് മൊകേരി ഈസ്റ്റ് യു.പി. സ്കൂളിലെ ആറ് ബി ക്ലാസില് കയറി സിപിഎം കൊലപാതക സംഘം ജയകൃഷ്ണന്‍മാസ്റ്ററെ കൊലപ്പെടുത്തിയത്. പ്രദീപനെയും രജീഷിനെയും കൂടാതെ സംഘത്തില് ഉണ്ടായിരുന്നവരുടെ വിവരങ്ങള് രജീഷ് പ്രത്യേക അന്വേഷണസംഘത്തിന് നല്‍കിയതായാണ് വിവരം. ജയകൃഷ്ണന്‍മാസ്റ്റര് വധം പുനരന്വേഷിക്കണമെന്ന ആവശ്യം ഉയര്‍ന്ന സാഹചര്യത്തില് ഈ വിവരങ്ങള് വളരെ വിലപ്പെട്ടതായാണ് അന്വേഷണസംഘം കാണുന്നത്. യഥാര്‍ത്ഥ പ്രതികള് ഇനിയും അറസ്റ്റ്ചെയ്യപ്പെടേണ്ടതുണ്ടെന്ന് അന്നുതന്നെ ആവശ്യമുയര്‍ന്നിരുന്നു. താനടക്കം 16 പേരാണ് ജയകൃഷ്ണന്റെ കൊലപാതക സംഘത്തില് ഉണ്ടായിരുന്നതെന്നാണ് രജീഷിന്റെ മൊഴി. രജീഷിനെക്കൂടാതെ നേരത്തെ ശിക്ഷിക്കപ്പെട്ട പ്രദീപനെ കൂടാതെ കതിരൂര് സ്വദേശി വിക്രമന്, കതിരൂര് സ്വദേശി അനില്‍കുമാര് അനൂട്ടി, കൂത്തുപറമ്പിനടുത്ത് കൈതേരിയിലെ പ്രഭുലാല്, ആയിത്തറയിലെ മനോഹരന്, സുജിത്, നാസര് ഗോഡൗണ് നാസര്, മധു എന്ന പഞ്ചാരമധു, കൂത്തുപറമ്പ്സ്വദേശി ഷാജി, കൂത്തുപറമ്പ് സ്വദേശി സന്തോഷ്, രാഘവന്, ബാലന് എന്നിവരായിരുന്നു ഉണ്ടായിരുന്നത്. ഇതില് പ്രഭുലാല് മട്ടന്നൂരിലെ ഉത്തമന് വധക്കേസില് പ്രതിയാണ്. വാഹനം ഓടിക്കാനും മറ്റും സഹായികളായി മൂന്ന്പേര് കൂടി ഒപ്പമുണ്ടായിരുന്നു.\nകൃത്യത്തില് പങ്കെടുത്തവരില് നിന്ന് പ്രതിപ്പട്ടികയിലായ ഒരേ ഒരാള് പ്രദീപനായിരുന്നെന്ന് നേരത്തെ സ്ഥിരീകരിച്ചിരുന്നു. രജീഷിന് വിവരങ്ങള് നല്‍കിയവരില് ചിലര് കണ്ണൂര് ജില്ലയിലെ സിപിഎം ഉന്നതരുമായി അടുത്തബന്ധം പുലര്‍ത്തുന്നവരും മറ്റുള്ളവര്‍പാര്‍ട്ടിയുമായി അടുത്തബന്ധം പുലര്‍ത്തുന്നവരോ പാര്‍ട്ടി ഉത്തരവാദിത്വമുള്ളവരോ ആണെന്നാണ് ടി.കെ.രജീഷിന്റെ വെളിപ്പെടുത്തല്. പുനരന്വേഷണം ആവശ്യപ്പെടുന്ന ഘട്ടത്തില് രജീഷിന്റെ വെളിപ്പെടുത്തലുകളെ അതീവ ഗൗരവത്തോടെയാണ് അന്വേഷണസംഘം കാണുന്നത്.\nഇതിനിടെ, ടി.പി.ചന്ദ്രശേഖരന്റെ വധവുമായി ബന്ധപ്പെട്ട് ഒരാളെക്കൂടി പ്രത്യേക അന്വേഷണസംഘം ഇന്നലെ കസ്റ്റഡിയില് എടുത്തിട്ടുണ്ട്. ഒഞ്ചിയം സ്വദേശി ഷാജിയെയാണ് കസ്റ്റഡിയില് എടുത്തത്. സിപിഎം മുന് ഒഞ്ചിയം ഏരിയാ സെക്രട്ടറിയുടെ സഹോദരനാണിയാള്.\nഅതേസമയം കൊടിസുനിയെ ഇന്നലെ തിരിച്ചറിയല് പരേഡിന് വിധേയനാക്കി. ഇന്നലെ ഉച്ചയ്ക്ക്ശേഷം കോഴിക്കോട് ജില്ലാജയിലിലായിരുന്നു തിരിച്ചറിയല് പരേഡ്. കൊടിസുനിയുമായി സാമ്യമുള്ള ഒമ്പത്പേരെയും നിര്‍ത്തിയായിരുന്നു തിരിച്ചറിയല് പരേഡ്.


ഡിജിറ്റല് ഇന്ത്യ തളരുന്നു - Janayugom Online\nBy: Web Desk | Tuesday5February 2019 10:49 PM IST\nന്യൂഡല്‍ഹി: മോഡി സര്‍ക്കാര് കൊട്ടിഘോഷിച്ച ഡിജിറ്റല് ഇന്ത്യ തളരുന്നു. പുതിയ റിപ്പോര്‍ട്ടുകള് പ്രകാരം ഇന്റര്‍നെറ്റ് വേഗതയുടെ കാര്യത്തില് ഇന്ത്യയുടെ സ്ഥാനം പാകിസ്ഥാനും പിന്നിലാണ്. ഇന്റര്‍നെറ്റ് വേഗതയുടെ അടിസ്ഥാനത്തില് പ്രസിദ്ധീകരിച്ചിരിക്കുന്ന രാജ്യങ്ങളുടെ പട്ടികയില് ആദ്യ നൂറ് സ്ഥാനങ്ങളില് പോലും ഇന്ത്യ ഇല്ല.\n2018 ഡിസംബര് അവസാനത്തിലെ കണക്കുകള് പ്രകാരം ലോകത്തെ ശരാശരി മൊബൈല് ഇന്റര്‍നെറ്റ് വേഗം ഡൗണ്‍ലോഡ് 25.08 എംബിപിഎസും അപ്‌ലോഡ് 9.7 എംബിപിഎസുമാണ്. ഫിക്‌സഡ് ബ്രോഡ്ബാന്‍ഡ് വേഗം ഡൗണ്‍ലോഡ് 54.33 എംബിപിഎസും അപ്‌ലോഡ് 26.80 എംബിപിഎസുമാണ്. ഇന്ത്യയുടെ കാര്യത്തിലിത് ഡൗണ്‍ലോഡ് 10.06 എംബിപിഎസും അപ്‌ലോഡ് കേവലം 3.90 എംബിപിഎസുമാണ്. പാകിസ്ഥാനിലെ ശരാശരി ഇന്റര്‍നെറ്റ് വേഗം ഡൗണ്‍ലോഡ് 12.83 എംബിപിഎസും അപ്‌ലോഡ് 9.43 എംബിപിഎസുമാണ്.\nപുതിയ കണക്കുകള് പ്രകാരം ഇന്റര്‍നെറ്റ് വേഗത്തില് 109 ാം സ്ഥാനത്താണ് ഇന്ത്യ. ജിയോ നെറ്റ്‌വര്‍ക്ക് മാത്രമാണ് 20 എംബിപിഎസിന് മുകളില് വേഗം നല്‍കുന്നത്. എന്നാല് മറ്റു ടെലികോം കമ്പനികളെല്ലാം 10 എംബിപിഎസിന് താഴെയാണ് വേഗം നല്‍കുന്നത്. ഖത്തറാണ് ഉയര്‍ന്ന ഇന്റര്‍നെറ്റ് സ്പീഡ് നല്‍കുന്നതില് മുന്‍പന്തിയില് നില്‍ക്കുന്നത്.\nഡിജിറ്റല് മാര്‍ക്കറ്റിങിന് വന് സാധ്യത\nവിദ്വേഷ പോസ്റ്റുകള് അരുത്; ഫെയ്‌സ്ബുക്ക് പിടികൂടും


ക്രീസിലെ ഹംസഗാനം | Thalsamayam | Manorama News\nക്രീസിലെ ഹംസഗാനം; ധോണിയുടെ മടക്കം തൊണ്ടയിൽ ഇറുക്കമായി: എന്.എസ്. മാധവന്\nതൽസമയം ∙ എൻ. എസ്. മാധവൻ July 13, 2019 07:25 PM IST\nബിഹാറിൽ ലാലുപ്രസാദ് - റാബറി ദേവി ഭരണത്തിന്റെ അവസാന നാളുകളിൽ ക്രമസമാധാനം തകർച്ചയുടെ വക്കിലായിരുന്നു. കുറ്റകൃത്യങ്ങൾ ക്രമാതീതമായി വർധിച്ചു. പട്ടണങ്ങൾ സന്ധ്യയ്ക്കുതന്നെ വിജനമായിരുന്നു. പത്രങ്ങൾ ബിഹാറിനെപ്പറ്റി പുറത്തു കൊണ്ടുവന്നിരുന്ന വിവരങ്ങൾ മിക്കതും മോശമായിരുന്നു. അതിലൊരു വ്യത്യാസം, ഒരു ക്രിക്കറ്റ് കളിക്കാരനെക്കുറിച്ചുള്ള വാർത്തകളായിരുന്നു.1999ൽ ബിഹാറിനു വേണ്ടി കളിച്ചുതുടങ്ങിയ മഹേന്ദ്ര സിങ് ധോണി എന്ന യുവ ക്രിക്കറ്ററായിരുന്നു ആ സംസ്ഥാനത്തിൽനിന്നു പുറത്തുവന്ന ചുരുക്കം നല്ല വാർത്തകളിലൊന്ന്.\n2000ൽ ബിഹാറിൽനിന്നു വേർപെട്ട് ജാർഖണ്ഡ് പിറന്നു. റാഞ്ചി സ്വദേശിയായ ധോണി ജാർഖണ്ഡിനു വേണ്ടി കളിക്കേണ്ടതായിരുന്നു, പക്ഷേ 2004വരെ ബിഹാർ ക്രിക്കറ്റ് അസോസിയേഷനു വേണ്ടിയാണ് അദ്ദേഹം കളിച്ചത്. കാരണം, ആ വർഷമേ ബിസിസിഐ ജാർഖണ്ഡ് ക്രിക്കറ്റ് അസോസിയേഷന് അംഗീകാരം നൽകിയുള്ളൂ. തുടർന്ന് ഉത്തരാഖണ്ഡിൽ വേരുകളുള്ള ഈ കളിക്കാരനെ ജാർഖണ്ഡ് ഏറ്റെടുത്തു. റാഞ്ചി വിമാനത്താവളത്തിലേക്ക് കാറിൽ പോകുമ്പോൾ പലപ്പോഴും ഡ്രൈവർമാർ വളഞ്ഞ വഴികളിലൂടെ യാത്രക്കാരെ കൊണ്ടുപോകും. എന്നിട്ട് പറയും, ഇവിടെയാണു ധോണി പഠിച്ചത്, ഇതാണു ധോണിയുടെ കളിസ്ഥലം... രാജ്യാന്തരതലത്തിൽ തന്നെ ധോണിയെപ്പോലെ വളരെ ചുരുക്കം കളിക്കാരേ ഒരു ജനതയുടെ മുഴുവൻ ഭാവനയെ കീഴടക്കിയിട്ടുള്ളൂ.\n2011ലെ ക്രിക്കറ്റ് ലോകകപ്പ് ഫൈനലിൽ വിജയത്തിനാവശ്യമായ സിക്സറടിച്ച് നിശ്ചലമായ മുഖത്തോടെ പന്തിന്റെ പഥം നോക്കിനിൽക്കുന്ന ധോണിയെ മറക്കുന്നതെങ്ങനെ? ആരും പ്രതീക്ഷിക്കാത്ത ട്വന്റി 20 ലോകകപ്പ്, ചാംപ്യൻസ് ട്രോഫി... ധോണി ആരാധകർക്കു നൽകിയ ആനന്ദം ഒരു ഭാഗത്ത്. എങ്ങനെ സംഘർഷങ്ങളെ ഒരു ക്ഷോഭവും കൂടാതെ നേരിടണമെന്ന് രണ്ടു തലമുറകളിലെ കുട്ടികൾക്കു ധോണി നൽകിയ ജീവിതപാഠം മറുഭാഗത്ത്. വെറുമൊരു കളിക്കാരനായി മാത്രം അദ്ദേഹത്തെ കാണാനാവില്ല.\nന്യൂസീലൻഡിനോട് ഇന്ത്യ തോറ്റ സെമി ഫൈനൽ, ലോകകപ്പുകളിൽ ധോണിയുടെ അവസാനത്തെ കളിയാണെന്ന് എല്ലാവരെയും പോലെ അദ്ദേഹത്തിനും അറിയാമായിരുന്നു. അരയന്നങ്ങൾ ജീവൻ വെടിയുംമുൻപ് മനോഹരമായി പാടും എന്നൊരു പാശ്ചാത്യസങ്കൽപമുണ്ട്. തന്റെ ഹംസഗാനമാണു താൻ കളിക്കുന്ന ഇന്നിങ്സ് എന്നു ധോണിക്ക് അറിയാമായിരുന്നു. അക്ഷോഭ്യനായി പന്തുകൾ മുട്ടിക്കളിച്ചപ്പോഴും തുടർച്ചയായി കളിക്കാതെ വിട്ടപ്പോഴും ഒരു ഘടികാരം പോലെ അദ്ദേഹത്തിന്റെ ക്രിക്കറ്റ് ബുദ്ധി ടിക് ടിക് എന്നു ചലിക്കുന്നുണ്ടായിരുന്നു.\nഈ കളിയിൽത്തന്നെ ആ ബുദ്ധിയുടെ ഒരു മിന്നൽ സ്റ്റംപ് മൈക്ക് പിടിച്ചെടുത്തിരുന്നു. ഇടത്തേ കൈകൊണ്ടു പന്തു തടുത്ത ഫീൽഡറെ ശ്രദ്ധിച്ച്, രണ്ടാമത്തെ റണ്ണിനു വേണ്ടി ഓടാനൊരുങ്ങിയ ജഡേജയെ തടഞ്ഞുകൊണ്ട് ധോണി വിളിച്ചുപറഞ്ഞു, ‘അയാൾ ഇടംകയ്യനാണ്’.\nഎന്തായിരുന്നു ധോണിയുടെ കണക്കുകൂട്ടൽ? അവസാനത്തെ3ഓവറുകളിലൊന്ന് ദുർബലനായ ഒരു ബൗളർ – നീഷമോ ഗ്രാൻഡ്ഹോമോ – എറിയേണ്ടി വരും. അപ്പോൾ തീർക്കാവുന്ന കണക്കേ ഉള്ളൂവെന്ന് അദ്ദേഹം ഉറപ്പിച്ചു. അപ്പോഴാണ് ഇഞ്ചുകളുടെ വ്യത്യാസത്തിൽ ധോണി റണ്ണൗട്ട് ആകുന്നത്. ഹംസഗാനം, പാടിത്തീരുന്നതിനു മുൻപ് നിലച്ചു. അവസാനത്തെ ഓവറിൽ വിജയം നേടുന്ന, ധോണി സാധ്യമാക്കിയിരുന്ന പരിണാമഗുപ്തി നടക്കാതെ പോയപ്പോൾ, അദ്ദേഹം സ്വാഭാവികമായി പഴിക്കു പാത്രമായി. പവിലിയനിലേക്ക് ഇത്രയ്ക്കു ദൂരമുണ്ടെന്നു തോന്നിപ്പിച്ചത് ഔട്ടായതിനു ശേഷമുള്ള ധോണിയുടെ തിരിച്ചുനടത്തമാണ്. അസ്തമയത്തിലേക്കുള്ള ധോണിയുടെ യാത്ര തൊണ്ടയിൽ ഇറുക്കം അനുഭവിപ്പിച്ചു.\nലോകകപ്പ് 2019 ക്രിക്കറ്റ് സ്പെഷൽ >\n30 വർഷം ഇന്ത്യൻ ആർമിയിൽ പ്രവർത്തിച്ച ശേഷം പൗരത്വം നിഷേധിക്കപ്പെട്ട മുഹമ്മദ് സനാവുല്ല\nഎൻആർസി തുറക്കുന്ന പ്രശ്നങ്ങളുടെ ചെപ്പ്\nഈ മാസം 31–ാം തീയതി മുതൽ വലിയൊരു മഥനത്തിന് ഇന്ത്യ സാക്ഷിയാകാൻ പോകുകയാണ്. അന്നാണ് സുപ്രീം കോടതിയുടെ നിർദേശമനുസരിച്ച് അസമിൽ പൗരന്മാരുടെ ദേശീയ റജിസ്റ്റർ (നാഷനൽ റജിസ്റ്റർ ഓഫ് സിറ്റിസൺസ് - എൻആർസി) അന്തിമമായി പ്രസിദ്ധീകരിക്കുന്നത്. എൻആർസിയിൽ പേര് ഉൾപ്പെടുത്താൻ ഏകദേശം 3.29 കോടി ആളുകൾ അപേക്ഷിച്ചു. അവസാനത്തെ കരടുപട്ടിക 2018 ഡിസംബർ 31നു പ്രസിദ്ധീകരിച്ചപ്പോൾ അതിൽ 40 ലക്ഷം ആളുകൾ ഉൾപ്പെട്ടിരുന്നില്ല.\n‘പൗരനല്ലാതായ’ കാർഗിൽ യുദ്ധപോരാളി പറയുന്നു: ‘ഞാൻ എന്നും ഇന്ത്യക്കാരൻ’\nഎൻആർസി അധികൃതർ ജനനസ്ഥലം, വോട്ട് ചെയ്തതിനുള്ള തെളിവ്, വസ്തുവിന്റെ ആധാരങ്ങൾ തുടങ്ങിയ രേഖകളുടെ അടിസ്ഥാനത്തിലാണ് ബംഗ്ലദേശിൽ നിന്നുള്ള കുടിയേറ്റക്കാർ എന്നു പറയുന്നവരെ കണ്ടെത്തിയത്. പട്ടികയിൽ ഇടം നേടാത്തവർ നൽകിയ അപ്പീലുകളിൽ തീരുമാനമെടുത്ത് അന്തിമമായ പട്ടികയാണ് ജൂലൈ 31നു പുറത്തുവരുന്നത്.\nഅന്തിമപട്ടികയിൽ 3.75 ലക്ഷത്തോളം ആളുകൾ കാണുകയില്ലെന്ന് ഇപ്പോൾത്തന്നെ ഉറപ്പാണ്. കാരണം, അത്രയും പേർ അപ്പീലിനു പോയിട്ടില്ല. ഇവരെയും ഇനി കണ്ടെത്താനിരിക്കുന്നവരെയും ബംഗ്ലദേശ് തിരിച്ചു സ്വീകരിക്കുമോ എന്ന ചോദ്യത്തിനും ഉത്തരമില്ല. രേഖകളുടെ അടിസ്ഥാനത്തിലാണ് അന്വേഷണം എന്ന സ്ഥിതിക്ക് പലപ്പോഴും അധികൃതർക്ക് ആവശ്യമായ രേഖകൾ കണ്ടെത്താൻ പാവങ്ങൾ നന്നേ ബുദ്ധിമുട്ടും.\nഅന്തിമപട്ടികയിൽ പേരില്ലെങ്കിൽ, പുതുതായി സ്ഥാപിക്കുന്ന 200 അപ്പലേറ്റ് ട്രൈബ്യൂണലുകളിൽ വീണ്ടും പരാതിപ്പെടാം. ഇതിനാവശ്യമായ നിയമപരിജ്ഞാനമോ വക്കീലിനെ വച്ചു വാദിക്കാനുള്ള ശേഷിയോ ഇല്ലാത്ത പാവങ്ങൾക്ക് വീണ്ടും എൻആർസി ഊരാക്കുടുക്കാവും.\nബംഗ്ലദേശിൽ നിന്നുള്ള കുടിയേറ്റം അസം രാഷ്ട്രീയത്തെ പിടിച്ചുകുലുക്കാൻ തുടങ്ങിയിട്ട് ദശകങ്ങൾ പിന്നിടുന്നു. നിലവിൽ അസം പൊലീസിന്റെ ബോർഡർ വിഭാഗം, വിദേശികൾക്കായുള്ള ട്രൈബ്യൂണൽ എന്നിവ സംശയാസ്പദമായ പൗരത്വമുള്ളവരെ കണ്ടെത്തി തടവിൽ വയ്ക്കാൻ അധികാരമുള്ളവരാണ്. എന്നാൽ, ഇവരുടെ ഇതുവരെയുള്ള പ്രവർത്തനം വല്ലാതെ ആശങ്കയുയർത്തുന്നു.\nഇന്ത്യ മുഴുവൻ അറിയപ്പെട്ട, തടങ്കൽ ക്യാംപിൽ പാർപ്പിച്ച മുഹമ്മദ് സനാവുല്ലയുടെ കഥതന്നെ എടുക്കുക. 30 വർഷം ഇന്ത്യൻ ആർമിയിൽ പ്രവർത്തിച്ചയാളുടെ പൗരത്വമാണു നിഷേധിക്കപ്പെട്ടത്. അദ്ദേഹത്തെ അറസ്റ്റ് ചെയ്യാൻ ആധാരമാക്കിയ രേഖകൾ വ്യാജമാണെന്ന് അസമിലെ മാധ്യമങ്ങൾ നടത്തിയ അന്വേഷണത്തിൽ തെളിഞ്ഞിരുന്നു.\nവിദേശിയാണെന്ന് ആരോപിച്ച്3വർഷം തുറുങ്കിലടച്ച മധുബാല മണ്ഡലിന്റെ കഥയും വിചിത്രമാണ്; പൊലീസിനു വേണ്ടിയിരുന്നത് ഒരു മധുമാല ദാസിനെയായിരുന്നു! ആളുമാറി തടങ്കലിൽ കിടക്കേണ്ടിവന്ന രംഗ്‌മാല സർക്കാരിന്റേതടക്കം, വിദേശികളെ കണ്ടെത്തുന്ന ‘അഭ്യാസത്തിൽ’ പുറത്തുവന്ന പല ഭീകര കഥകളുമുണ്ട്.\nസങ്കീർണമായ പ്രശ്നങ്ങളുടെ ചെപ്പാണ് എൻആർസിയുടെ അന്തിമപട്ടിക തുറക്കാൻ പോകുന്നത്. വിശ്വവ്യാപകമായി അഭയാർഥിപ്രശ്നം ചർച്ചാവിഷയമായിരിക്കുന്ന സ്ഥിതിക്ക് ഇക്കാര്യത്തിൽ ഇന്ത്യ സ്വീകരിക്കുന്ന നടപടികൾ ലോകശ്രദ്ധ ആകർഷിക്കും. ഇടുങ്ങിയ രാഷ്ട്രീയനേട്ടങ്ങൾക്കപ്പുറം ഏറ്റവും മനുഷ്യത്വപരമായ സമീപനമാണ് ഈ പ്രശ്നം ആവശ്യപ്പെടുന്നത്.\nസ്കോർപ്പിയൺ കിക്ക്: അടുത്ത പത്തു ദിവസത്തിനകം മഴ പെയ്തില്ലെങ്കിൽ പവർ കട്ട്. മറ്റു സംസ്ഥാനങ്ങളിൽ നിന്നു വൈദ്യുതി എത്തിക്കാൻ കമ്പിയുമില്ലെന്ന് മന്ത്രി എം.എം.മണി.\nകമ്പി പെട്ടെന്നു വച്ചൂടെ? വൺ ടൂ ത്രീ...


താരനും മുടികൊഴിച്ചിലും ഒരിക്കലും മാറില്ല എന്ന് കരുതിയിരുന്നവർ ഇതൊന്ന് പരീക്ഷിച്ച നോക്ക്\nHome Articles താരനും മുടികൊഴിച്ചിലും ഒരിക്കലും മാറില്ല എന്ന് കരുതിയിരുന്നവർ ഇതൊന്ന് പരീക്ഷിച്ച നോക്ക്\nതാരനും മുടികൊഴിച്ചിലും മാറില്ല എന്ന് കരുതുന്നവർക്ക് ഇതാ ഒരു പരിഹാരം. നാച്ചുറൽ ഷാമ്പൂ കൊണ്ട് നമുക്ക് നമ്മുടെ പ്രശ്നങ്ങൾ പരിഹരിക്കാം. ഇതിനായി കുറച്ച് ചെമ്പരത്തിയിലകൾ എടുക്കുക. പണ്ടുള്ള കാലങ്ങളിൽ എല്ലാവരും ഉപയോഗിക്കുന്ന ഒരു ഷാംപൂ ആയിരുന്നു ഇത്. ചെമ്പരത്തിയിലെ ഇലയോ, അല്ലെങ്കിൽ പുവോ നമുക്ക് ഇതിനായി എടുക്കാം.\nഒരു മിക്സിയുടെ ജാറിൽ ചെമ്പരത്തിയുടെ ഇല ഇടുക അതിനുശേഷം അതിലേക്ക് ആറിയ കഞ്ഞി വെള്ളം ഒഴിക്കുക ഇത് നന്നായി അടിച്ചെടുക്കുക. കഞ്ഞിവെള്ളം ഉപയോഗിക്കുമ്പോൾ തലയ്ക്ക് തണുപ്പു കിട്ടാനും, അഴുക്ക് പോകാനും ഒരു ഷൈനിങ് കിട്ടാനും സാധിക്കും.\nഈ രണ്ട് ഔഷധഗുണങ്ങൾ നിങ്ങളുടെ തലയിൽ ചേരുമ്പോൾ നിങ്ങളുടെ മുടിക്ക് തന്നെ നല്ല വളർച്ച കിട്ടാനും താരൻ, മുടികൊഴിച്ചിൽ തുടങ്ങിയ പ്രശ്നങ്ങൾക്ക് പരിഹാരം ആകാനും ഇതുകൊണ്ട് സഹായിക്കും.\nഈ നാച്ചുറൽ ഷാംപൂ ഉപയോഗിക്കുമ്പോൾ മറ്റൊരു ഷാംപൂകളും നമുക്ക് നമുക്ക് ഉപയോഗിക്കേണ്ട ആവശ്യമില്ല. ആഴ്ചയിൽ രണ്ടോ മൂന്നോ ദിവസം ഉപയോഗിക്കുകയാണെങ്കിൽ മുടിയുടെ എല്ലാ പ്രശ്നങ്ങൾക്കും ഈ നാച്ചുറൽ ഷാംപൂ പരിഹാരമാകും.\nപണ്ടുകാലങ്ങളിൽ എല്ലാ വീടുകളിലും എല്ലാ സ്ത്രീകളും ഉപയോഗിച്ചുവരുന്ന ഒരു ആയുർവേദ ഉൽപന്നം ആയിരുന്നു ഇത്. സ്വന്തമായി തന്നെ യാതൊരുവിധ തരത്തിലുള്ള പൈസ ചെലവുമില്ലാതെ നമുക്ക് തന്നെ ഇത് നാച്ചുറൽ ഷാംപൂ നിർമ്മിക്കാനാവും.\nPrevious articleബ്ലാക്ക് ഹെഡ്സ് വൈറ്റ് ഹെഡ്സ് പോയി നല്ല സോഫ്റ്റ് മൂക്ക് ആവും, ഇങ്ങനെ ചെയ്തുനോക്കൂ\nNext articleപാമ്പിന്റെ രൂപത്തിൽ ഉള്ള മത്സ്യത്തെ പിടികൂടുന്ന ദൃശ്യം.. (വീഡിയോ)


60 കഴിഞ്ഞവര്‍ക്ക് ട്രെയിനില് ഇളവ് | Railway rebate for Senior citizens from Today - Malayalam Oneindia\n60 കഴിഞ്ഞവര്‍ക്ക് ട്രെയിനില് ഇളവ്\nതിരുവനന്തപുരം: അറുപതുവയസിനു മുകളില് പ്രായമുള്ളവര്‍ക്ക് ട്രെയിന് യാത്രാ നിരക്കില് ഏപ്രില് ഒന്ന് ചൊവാഴ്ച മുതല് ഇളവ് ലഭിക്കും.\nകഴിഞ്ഞ റയില് ബജറ്റില് പ്രഖ്യാപിച്ച യാത്രാ ആനുകൂല്യമാണ് ചൊവാഴ്ച മുതല് നടപ്പാക്കുന്നത്. ടിക്കറ്റ് നിരക്കില് 30 ശതമാനം കിഴിവാണ് മുതിര്‍ന്ന പൗരന്മാര്‍ക്ക് അനുവദിച്ചിരിക്കുന്നത്.\nഅതേ സമയം ഏപ്രില് ഒന്നിന് യാത്ര ചെയ്യാന് മുന്‍കൂട്ടി ടിക്കറ്റെടുത്തവര്‍ക്ക് ഈ ഇളവ് ലഭിക്കില്ല. ഇനി ഇളവ് ലഭിക്കണമെങ്കില് ടിക്കറ്റ് റിസര്‍വ് ചെയ്യുന്നിടത്ത് 60 വയസ്സ് തികഞ്ഞതായി കാണിക്കുന്ന സര്‍ട്ടിഫിക്കറ്റ് കാണിച്ചാല് മതി.


ബ്രാഹ്മണരും ബീഫ് കഴിച്ചിരുന്നുവെന്ന പരാമര്‍ശത്തില് മാപ്പു പറഞ്ഞ് ബി.ജെ.പി വക്താവ് | Muhimmath\nHome » Kerala , Mangalore. , Popular » ബ്രാഹ്മണരും ബീഫ് കഴിച്ചിരുന്നുവെന്ന പരാമര്‍ശത്തില് മാപ്പു പറഞ്ഞ് ബി.ജെ.പി വക്താവ്\nബ്രാഹ്മണരും ബീഫ് കഴിച്ചിരുന്നുവെന്ന പരാമര്‍ശത്തില് മാപ്പു പറഞ്ഞ് ബി.ജെ.പി വക്താവ്\nWritten By Muhimmath News on Tuesday,6June 2017 | 11:19\nബംഗളൂരു: ഒരു കാലത്ത് ബ്രഹ്മണര് ഉള്‍പ്പെടെയുള്ള ജനങ്ങള്‍ക്കിടയില് ബീഫ് സര്‍വസാധാരണമായ ഭക്ഷണമായിരുന്നുവെന്ന പരാമര്‍ശത്തില് വെട്ടിലായി കര്‍ണാടക ബി.ജെ.പി വക്താവ് വാമന് ആചാര്യ.\nവിവാദമായതോടെ പരാമര്‍ശത്തില് മാപ്പ് പറഞ്ഞ് തലയൂരാനുളള ശ്രമത്തിലാണ് ആചാര്യ. ജനങ്ങളുടെ വികാരം വ്രണപ്പെടുത്തിയെങ്കില് ക്ഷമ ചോദിക്കുന്നുവെന്നും താന് അങ്ങനെയൊന്നും ഉദ്ദേശിച്ചിട്ടില്ലെന്നും ആചാര്യ വിശദീകരിച്ചു.\nഒരു ടി.വി ചാനലിന്റെ ചര്‍ച്ചയില് പങ്കെടുക്കവെയായിരുന്നു ആചാര്യയുടെ വിവാദ പരാമര്‍ശം. ചര്‍ച്ചക്കിടെ ബി.ജെ.പിയുടെ ആദര്‍ശം ചോദ്യം ചെയ്യപ്പെട്ടപ്പോള് നല്‍കിയ മറുപടിയിലാണ് ആചാര്യക്ക് നാക്കു പിഴച്ചത്. ബീഫിന് മതപരമായ ബന്ധമുണ്ടെന്ന് താന് വിശ്വസിക്കില്ലെന്നായിരുന്നു അദ്ദേഹത്തിന്റെ പ്രതികരണം.\n'ഒരു ശാസ്ത്രജ്ഞന് എന്ന നിലക്ക് പശു എനിക്ക് ഗോമാതാവ് അല്ല. ഹിന്ദുക്കളുമായി പശുവിന് അത്ര വലിയ ആഴത്തിലുള്ള ബന്ധമുള്ളതായി എനിക്ക് തോന്നുന്നില്ല. പക്ഷേ കര്‍ഷക കുടുംബങ്ങളും പശുക്കളുമായി ആഴത്തിലുള്ള ബന്ധമാണുള്ളത്. ബ്രഹ്മണരടക്കം നിരവധി ഹിന്ദു സമുദായങ്ങള് മാട്ടിറച്ചി കഴിക്കുന്നവരാണ്'. വടക്കു കിഴക്കന് സംസ്ഥാനങ്ങളിലെ ഒട്ടേറെ സമുദായങ്ങള്‍ക്കിടയില് ഇപ്പോഴും ബീഫ് ഇഷ്ട ഭക്ഷണമാണെന്നും ബി.ജെ.പി വക്താവ് പറഞ്ഞിരുന്നു.\nസംഭവം വിവാദമായതോടെ സ്വന്തം പാര്‍ട്ടി തന്നെ ആചാര്യക്കെതിരെ രംഗത്തു വന്നു. ബി.ജെ.പി സംസ്ഥാന ജനറല് സെക്രട്ടറി സിടി രവി, മുന് വക്താവ് മധുസൂദന് എന്നിവര് ആചാര്യക്കെതിരെ കടുത്ത വിമര്‍ശനമാണ് തൊടുത്തു വിട്ടത്. എന്നാല് ഇത് തന്റെ വ്യക്തിപരമായ അഭിപ്രായമാണെന്നും താനത് വിശദീകരിക്കാന് ഒരുങ്ങുന്നതിനിടെ എല്ലാവരും കൂടി വിവാദമാക്കിയെന്നുമാണ് ആചാര്യ പറയുന്നത്.


തെരഞ്ഞെടുപ്പ് പ്രചാരണത്തിനെത്തിയ കനയ്യ കുമാറിനു നേരെ മഷിയെറിഞ്ഞു; എറിഞ്ഞത് ആസിഡെന്ന് കോൺഗ്രസ് നേതാക്കൾ - ഇ വാർത്ത | evartha\nതെരഞ്ഞെടുപ്പ് പ്രചാരണത്തിനെത്തിയ കനയ്യ കുമാറിനു നേരെ മഷിയെറിഞ്ഞു; എറിഞ്ഞത് ആസിഡെന്ന് കോൺഗ്രസ് നേതാക്കൾ\nEvartha Desk 1 February 2022\nലഖ്നൗവിലുള്ള കോൺഗ്രസ് ഓഫീസിൽ വെച്ച് മുൻ ജെഎൻയു വിദ്യാർത്ഥിയും കോൺഗ്രസ് നേതാവുമായ കനയ്യ കുമാറിനു നേരെ അക്രമികൾ മഷിയെറിഞ്ഞതായി ആരോപണം. അതേസമയം, കനയ്യക്കെതിരെ എറിഞ്ഞത് മഷിയല്ലെന്നും ആസിഡാണെന്നുമാണ് കോൺഗ്രസ് നേതാക്കൾ പറയുന്നത്. യുപി നിയമസഭാ തെരഞ്ഞെടുപ്പിന്റെ ഭാഗമായുള്ള പ്രചാരണത്തിന് ഇവിടേക്ക് എത്തിയതായിരുന്നു കനയ്യ.\n“ഒരു അക്രമി കനയ്യക്കുനേരെ മഷി എറിഞ്ഞെങ്കിലും പരാജയപ്പെട്ടു. പക്ഷെ കുറച്ചു തുള്ളികൾ അവിടെയുണ്ടായിരുന്ന യുവാക്കളുടെ മേൽ വീണു.” നേതാക്കൾ പറഞ്ഞു. സംഭവം നടന്ന ഉടൻതന്നെ പാർട്ടി പ്രവർത്തകർ അക്രമിയെ പിടികൂടിയെങ്കിലും ഇയാളുടെ പേര് വിവരങ്ങൾ വെളിപ്പെടുത്തിയിട്ടില്ല.\nതെരഞ്ഞെടുപ്പിൽ പ്രദേശത്തെ വീട് വീടാന്തരം കയറിയിറങ്ങി വോട്ട് ചോദിക്കുന്നതിനാണ് കനയ്യ കുമാർ ഉത്തർപ്രദേശിലെത്തിയത്. യുപിയിൽ പാർട്ടി ജനറൽ സെക്രട്ടറി പ്രിയങ്ക ഗാന്ധിയുടെ നേതൃത്വത്തിൽ നടക്കുന്ന തെരഞ്ഞെടുപ്പിൽ കോൺഗ്രസ് വൻ വിജയം നേടുമെന്ന് കനയ്യ പറഞ്ഞു.\nTopics: Acid election Kanhaya up


Wednesday 11 April 2018 3:22 pm IST\nഒന്നാം നൂറ്റാണ്ടില് ഇവിടെ തോമാശ്ലീഹാ വന്ന് ബ്രാഹ്മണരെ മാമോദീസാ മുക്കിയെന്ന് പറയുന്നത് ശുദ്ധ അസംബന്ധം തന്നെയാണ്. അക്കാര്യം ബെനഡിക്ട് മാര്‍പാപ്പ പോലും ചൂണ്ടിക്കാട്ടിയിരുന്നു.\nകൊച്ചി: ചില ചരിത്രകാരന്മാരും ക്രൈസ്തവ സഭകളും പ്രചരിപ്പിക്കുന്നതുപോലെ തോമാശ്ലീഹ (സെന്റ് തോമസ്) കേരളത്തില് വന്നിട്ടില്ലെന്ന് സിറോ മലബാര് സഭയുടെ മുന് വക്താവ് ഫാദര് പോള് തേലക്കാട്ട്. ക്രൈസ്തവ സഭകളില് ജാതി നിര്‍ണ്ണായക ഘടകമാണെന്നും തേലക്കാട് പറയുന്നു.\nതോമാശ്ലീഹ ബ്രാഹ്മണരെ ക്രിസ്ത്യാനികളാക്കിയെന്ന തരത്തിലുള്ള മിത്തുകള് തകര്‍ക്കപ്പെടണമെന്ന് യാക്കോബായ സഭ നിരണം ഭദ്രാസനാധിപന് ഗീവര്‍ഗ്ഗീസ് മാര് കൂറിലോസിന്റെ ഫേസ്ബുക് പോസ്റ്റിനെക്കുറിച്ച് ന്യൂസ് സ്‌കൂപ് ഡോട് കോമിനോട് പ്രതികരിക്കുകയായിരുന്നു തേലക്കാട്ട്.\n''ഒന്നാം നൂറ്റാണ്ടില് ഇവിടെ തോമാശ്ലീഹാ വന്ന് ബ്രാഹ്മണരെ മാമോദീസാ മുക്കിയെന്ന് പറയുന്നത് ശുദ്ധ അസംബന്ധം തന്നെയാണ്. അക്കാര്യം ബെനഡിക്ട് മാര്‍പാപ്പ പോലും ചൂണ്ടിക്കാട്ടിയിരുന്നു. എന്നാല് കേരളത്തിലെ ചില മതമേധാവികള് അതംഗീകരിക്കാന് തയ്യാറായില്ല. തോമാശ്ലീഹാ കേരളത്തിലെത്തിയെന്നതിന് വ്യക്തമായ തെളിവില്ല,'' തേലക്കാട്ട് പറയുന്നു.\nക്രൈസ്തവ സഭകളില് മെത്രാനെ തിരഞ്ഞെടുക്കുമ്പോള് ജാതി നിര്‍ണ്ണായക ഘടകമാണെന്ന് തേലക്കാട് പറയുന്നു. ''ബ്രാഹ്മണ്യത്തിന്റെ കേരളത്തിലേക്കുള്ള വരവോടെയാണ് ക്രൈസ്തവര്‍ക്കിടയില് ജാതിയുടെ വേര്‍തിരിവുകള് കടന്നു വന്നത്. അത് ഇന്നും നിലനില്‍ക്കുന്നു. സുറിയാനി ക്രിസ്ത്യാനികളും ലത്തീന് ക്രിസ്ത്യാനികളും തമ്മില് സാമൂഹ്യപരമായ അന്തരം ഇന്നും നിലനില്‍ക്കുന്നുവെന്നത് യാഥാര്‍ത്ഥ്യമല്ലേ?'' ''മാര്‍ക്‌സിസത്തിലും ക്രൈസ്തവതയിലും സവര്‍ണ്ണ ജാതിബോധം കടന്നു വന്നതോടെയാണ് രണ്ടിലും ജാതി കാഴ്ചപ്പാടുകള് വേരോടിത്തുടങ്ങിയത്. ഇഎംഎസും പി. ഗോവിന്ദപ്പിള്ളയും പേരിനൊപ്പം വാല് ചേര്‍ക്കുന്നത് ഈ സവര്‍ണ ജാതി ബോധം കൊണ്ടു തന്നെയാണെന്നതില് സംശയമില്ല,'' തേലക്കാട്ട് വിശദീകരിക്കുന്നു.\nയാക്കോബായ സഭാ ബിഷപ്പ് ഗീവര്‍ഗീസ് മാര് കൂറിലോസ്, താന് ഇനി കുടുംബയോഗ വാര്‍ഷികങ്ങളില് പങ്കെടുക്കില്ലെന്നും സഭയില് ജാതിമേധാവിത്തവും സ്വത്വവും പാരമ്പര്യവും ഊട്ടിയുറപ്പിക്കുന്ന കലപാരിപാടികളാണ് കുടുംബ യോഗങ്ങളെന്നും ഫേസ്ബുക്കില് എഴുതിയിരുന്നു. ബ്രാഹ്മണരെ തോമശ്ലീഹ മതം മാറ്റിയെന്നത് അബദ്ധമാണെന്നും ബിഷപ് എഴുതിയിരുന്നു.\nബിഷപ്പ് മാര് കൂറിലോസ്\n'' ഇനി മുതല് 'കുടുംബയോഗ വാര്‍ഷികം 'എന്ന പേരില് കേരളത്തില് മെയ്, ഡിസംബര് മാസങ്ങളില് നടക്കുന്ന പരിപാടികളില് പങ്കെടുക്കില്ല. കൃത്രിമമായി സൃഷ്ടിച്ചെടുത്ത 'മേല്‍ജാതി' സ്വത്വവും പാരമ്പര്യവും ഊട്ടി ഉറപ്പിക്കുവാനുള്ള കലാപരിപടികളാണ് ഇവയില് ഒട്ടേറെയും. ഒന്നുകില് പകലോമറ്റം, അല്ലെങ്കില് കള്ളിയാങ്കല് ഇങ്ങിനെ പോകും ഇവരുടെ എല്ലാവരുടെയും വേരുകള്! അവിടെയെല്ലാം ഉണ്ടായിരുന്ന 'ഇല്ലങ്ങളി'ലെ ബ്രാഹ്മണരെ തോമാശ്ലീഹ ക്രിസ്ത്യാനികളാക്കിയവരാണ് ഈ കുടുംബങ്ങളുടെയെല്ലാം പൂര്‍വ്വികര് പോലും! ഇത്തരം അബദ്ധങ്ങള് എല്ലാം ചേര്‍ത്ത് കുടുംബ ചരിത്രം പുസ്തകവുമാക്കി വക്കും. അടിസ്ഥാന രഹിതവും സവര്‍ണ്ണ ജാതിബദ്ധവും പ്രതിലോമകരവുമായ ഈവിധ മിത്തുകള് തകര്‍ക്കപ്പെടണം - വ്യക്തിപരമായ അടുപ്പങ്ങള് കൊണ്ട് ഇത്തരം പല പരിപാടികളിലും പങ്കെടുക്കേണ്ടി വന്നിട്ടുണ്ട്: കുറ്റബോധമുണ്ട്. ഇനി ആവില്ല,'' ബിഷപ് എഴുതി.\nചരിത്രകാരന് ഡോ. എം.ജി.എസ് നാരായണനും സെന്റ് തോമസ് കേരളത്തില് വന്നിട്ടില്ലെന്ന് സമര്‍ത്ഥിച്ചിട്ടുണ്ട്. ഇന്ത്യയിലോ കേരളത്തിലോ സെന്റ് തോമസ് വന്നിട്ടില്ലെന്നാണ് എംജിഎസിന്റെ വാദം. യുക്തിവാദിയായിരുന്ന ജോസഫ് ഇടമറുക് സെന്റ് തോമസ് കേരളത്തില്‍വന്നിട്ടില്ല എന്ന പേരില് പുസ്തകം പ്രസിദ്ധീകരിച്ചിട്ടുണ്ട്.


national Archives - Page 247 of 255 - FUTURELINE\nവോട്ട് ചെയ്തവരുടെ വിരല് മുറിക്കുമെന്ന ഭീഷണിയെ തുടര്‍ന്ന് വിരലിലെ മഷി നീക്കം ചെയ്യാനൊരുങ്ങുകയാണ് ദണ്ഡേവാഡ ജില്ലാ നിവാസികള്. ജീവനുഭീഷണിയുണ്ടായിരുന്നിട്ടും അതു വകവെക്കാതെ വലിയൊരു ശതമാനം ജനങ്ങള് ഇത്തവണ വോട്ടുചെയ്യാനെത്തിയിരുന്നു. ആദ്യഘട്ട വോട്ടെടുപ്പ് പൂര്‍ത്തിയാകുമ്പോള് ഭീതിയുടെ നിഴലിലാണ് ജനങ്ങള്. മാവോയിസ്റ്റ് ഭീഷണിയെത്തുടര്‍ന്ന് ഇന്ദ്രാവതി നദിക്കരികില് സ്ഥാപിച്ചിരുന്ന ഏഴ് വോട്ടിഗ് ബൂത്തുകള് മാറ്റി സ്ഥാപിക്കുകയുണ്ടായി. ഇതുമൂലം വോട്ടുചെയ്യാനെത്തിയവര്‍ക്ക് കുടുതല് ദൂരം സഞ്ചരിക്കേണ്ടതായി വന്നു. ഡ്രോണുകള് ഉള്‍പ്പെടെ വന് സുരക്ഷാസന്നാഹങ്ങളാണ് ഒരുക്കിയിരുന്നത്. നവംബര് 12 നാണ് ആദ്യഘട്ട വോട്ടെടുപ്പ് പൂര്‍ത്തിയായത്. ശേഷിക്കുന്ന 72 നിയോജകമണ്ഡലങ്ങളില് വോട്ടെടുപ്പ് നവംബര് 20ന് ...\nവൃശ്ചികം ഒന്നിന് ശബരിമലയില് വരുമെന്ന് കാണിച്ച് ഭൂമാതാ ബ്രിഗേഡ് നേതാവ് തൃപ്തി ദേശായി നല്‍കിയ കത്ത് ശ്രദ്ധയില്‍പ്പെട്ടിട്ടില്ലെന്ന് മുഖ്യമന്ത്രിയുടെ ഓഫീസ്. പൊലീസിന് കത്ത് നല്‍കിയിട്ടുണ്ടോ എന്ന് അറിയില്ലെന്നും മുഖ്യമന്ത്രിയുടെ ഓഫീസ് വ്യക്തമാക്കി. നേരത്തെ കേരളത്തിലെത്തുന്ന തനിക്കും സംഘത്തിനും മതിയായ സുരക്ഷ ഒരുക്കണമെന്നും ശനിയാഴ്ച ക്ഷേത്രദര്‍ശനം സാധ്യമാക്കണമെന്നും ചൂണ്ടിക്കാട്ടി മുഖ്യമന്ത്രിക്കും പ്രധാനമന്ത്രിക്കും കത്തയച്ചെന്ന് തൃപ്തി ദേശായി വ്യക്തമാക്കിയിരുന്നു. ശബരിമലയില് യുവതീപ്രവേശം സംബന്ധിച്ച വിധിയെ സ്വാഗതം ചെയ്ത തൃപ്തി താന് ക്ഷേത്രസന്ദര്‍ശനത്തിന് എത്തുമെന്ന് നേരത്തെ അറിയിച്ചിരുന്നു. എന്നാല് എന്നാണ് എത്തുക എന്ന് പറഞ്ഞിരുന്നില്ല. സ്ത്രീ പ്രവേശനം വിലക്കിയിരുന്ന ...\nതമിഴ് സിനിമയില് പുതു ചരിത്രം കുറിച്ചിരിക്കുകയാണ് രാംകുമാര് സംവിധാനം ചെയ്ത രാക്ഷസന്. ഇന്ത്യയില് തന്നെ ഇത്തരത്തില് ഗംഭീരമായി ഒരു സൈക്കോ കില്ലറുടെ കഥ പറഞ്ഞ ചിത്രം ഇല്ലെന്ന് തന്നെ പറയാം. നായകനായി എത്തിയ തമിഴ് സിനിമയില് ആഘോഷിക്കപ്പെടാത്ത താരം വിഷ്ണു വിശാല് തന്റെ റോള് അവിസ്മരണീയമാക്കി. അഭിനന്ദനങ്ങളുമായി നിരവധി പേരെത്തി. എന്നാല് ആഹ്ലാദങ്ങള്‍ക്കിടയിലും ദുഖിപ്പിക്കുന്ന വാര്‍ത്തയാണ് വിഷ്ണുവിന് പ്രേക്ഷകരുമായി പങ്കുവെക്കാനുളളത്. വിഷ്ണു വിശാല് വിവാഹമോചിതനായി. സമൂഹമാധ്യമങ്ങളിലൂടെ വിഷ്ണു വിശാല് തന്റെ വിവാഹ മോചന വാര്‍ത്ത ആരാധകരെ അറിയിച്ചു. ഞാനും രജിനിയും ഒരു വര്‍ഷമായി വേര്‍പിരിഞ്ഞു ...\nതൃപ്തി ദേശായി ശബരിമല സന്ദര്‍ശിക്കാന് ശനിയാഴ്ച എത്തും; സുരക്ഷ ആവശ്യപ്പെട്ട് മുഖ്യമന്ത്രിക്ക് കത്ത്..!!\nശബരിമല സന്ദര്‍ശിക്കാന് തൃപ്തി ദേശായി ശനിയാഴ്ച എത്തും. മലയില് കയറുന്നതിന് വേണ്ട സുരക്ഷ നല്‍കണമെന്ന് ആവശ്യപ്പെട്ട് തൃപ്തി ദേശായി മുഖ്യമന്ത്രിക്ക് കത്ത് നല്‍കി. ആറ് യുവതികള് ഒപ്പമുണ്ടാകും എന്നും അറിയിച്ചിട്ടുണ്ട്. യുവതീപ്രവേശനം അനുവദിച്ചുള്ള അഞ്ചംഗ ഭരണഘടന ബെഞ്ചിന്റെ വിധി പുനഃപരിശോധിക്കാന് സുപ്രീം കോടതി തീരുമാനിച്ചാലും തന്റെ തീരുമാനത്തില് നിന്ന് പിന്നോട്ടില്ലെന്ന് അവര് വ്യക്തമാക്കിയിരുന്നു. ശബരിമലയില് യുവതീപ്രവേശം ആകാമെന്ന കോടതി വിധി സ്വാഗതം ചെയ്ത തൃപ്തി ശബരിമലയില് സന്ദര്‍ശനം നടത്തുമെന്നു നേരത്തേ വ്യക്തമാക്കിയിരുന്നു. എന്നാല് സന്ദര്‍ശനത്തിന്റെ തിയതി പ്രഖ്യാപിച്ചിരുന്നില്ല. സ്ത്രീപ്രവേശനം വിലക്കിയിരുന്ന ഹാജി അലി ദര്‍ഗ, ത്രയംബകേശ്വര് ...\nവ്യാജ വാര്‍ത്തകള് നിലനില്‍പ്പിന് തന്നെ ഭീഷണിയാകുന്നതായി ഫേസ് ബുക്ക്; നേരിടാന് പ്രത്യേക തന്ത്രം…!!\nവ്യാജ വാര്‍ത്തകള് തങ്ങളുടെ നിലനില്‍പ്പിന് തന്നെ ഭീഷണിയാകുന്നെന്ന് ഫെയ്‌സ്ബുക്ക് അധികൃതര്. വ്യാജ വാര്‍ത്തകളെ നേരിടുന്നതിനായി ഫേസ്ബുക്ക് സിഇഒ മാര്‍ക്ക് സുക്കര്‍ബര്‍ഗിന്റെ നേതൃത്വത്തില് പ്രത്യേക സംഘത്തെ രൂപികരിച്ചിട്ടുണ്ട്. സഭ്യതയ്ക്ക് നിരക്കാത്ത തരത്തിലുള്ള ചിത്രങ്ങള് ഫേസ്ബുക്കില് പങ്കുവച്ചാല് നിമിഷങ്ങള്‍ക്കകം നീക്കം ചെയ്യും. എന്നാല് വ്യാജ വാര്‍ത്തകള് വേഗത്തില് കണ്ടെത്താനും ആധികാരികത സ്ഥിരീകരിക്കാനും പ്രയാസമാണ്. അതിനാല് വ്യാജ വാര്‍ത്തകള് സ്ഥിരീകരിക്കാന് ചില മാനദണ്ഡങ്ങള് നിശ്ചയിച്ചിട്ടുണ്ട്. വാര്‍ത്തയുടെ വസ്തുതകള് പരിശോധിക്കാന് മറ്റു മാര്‍ഗ്ഗങ്ങള് സ്വീകരിക്കുകയാണ് നിലവില് ചെയ്യുന്നതെന്ന് ഗൂഗിള് ന്യൂസ് വക്താവ് ഐറിന് ജെയ് ലിയു പറഞ്ഞു. ഫേസ്ബുക്കിനെ കൂടാതെ ...\nഇഷ്ടപ്പെട്ട സ്ത്രീയെ ആകര്‍ഷിക്കാന് ആഭിചാര കര്‍മ്മങ്ങള്‍ക്കായി മൂങ്ങയെ അതിക്രൂരമായി കൊലപ്പെടുത്തി; ഒടുവില് നാല്‍പതുകാരന് സംഭവിച്ചത്…\nഇഷ്ടപ്പെട്ട സ്ത്രീയെ ആകര്‍ഷിക്കുന്നതിനായി ആഭിചാര കര്‍മ്മങ്ങള്‍ക്ക് മൂങ്ങയെ കൊന്ന് നാല്‍പ്പതുകാരന്. വിവാഹിതനും മൂന്ന് മക്കളുടെ പിതാവുമായ കനയ്യ എന്ന ആളാണ് ഇഷ്ടപ്പെട്ട സ്ത്രീയെ ആകര്‍ഷിക്കാന് മൂങ്ങയെ കൊലപ്പെടുത്തി ആഭിചാര കര്‍മ്മങ്ങള് ചെയ്തത്. ഡല്‍ഹിയിലാണ് സംഭവം നടന്നത്. മൃഗങ്ങളോടുള്ള ക്രൂരതയുടെ പേരില് ഇയാളെ പൊലീസ് അറസ്റ്റ് ചെയ്തു. മൃഗസംരക്ഷണ വകുപ്പിന്റെ നിര്‍ദ്ദേശ പ്രകാരം പൊലീസ് കനയ്യുടെ വീട്ടില് നടത്തിയ പരിശോധനയില് കൂളറില്‍നിന്ന് മൂങ്ങയുടെ ശരീരാവശിഷ്ടങ്ങള് കണ്ടെത്തിയിരുന്നു. മൂങ്ങയെ കൊന്നാല് ആഗ്രഹം സാധിക്കുമെന്നാണ് ഇയാള് വിശ്വസിച്ചിരുന്നത്. ആഭിചാര കര്‍മ്മത്തിനായി ആദ്യം കത്തി ഉപയോഗിച്ച് മൂങ്ങയുടെ നഖങ്ങളാണ് ഇയാള് ...\nതമിഴകത്തിന്റെ സ്വന്തം സൂപ്പര്‍സ്റ്റാര് രജനീകാന്തിന്റെ മകള് സൗന്ദര്യ രജനീകാന്ത് വീണ്ടും വിവാഹിതയാകുന്നു. യുവനടനും ബിസിനസുകാരനുമായ വിശാഖന് വനങ്കമുടിയാണ് വരന്. ഇരുവരുടെയും രണ്ടാം വിവാഹമാണ്. 2010ലായിരുന്നു സൗന്ദര്യയുടെ ആദ്യവിവാഹം.അശ്വിനെയാണ് സൗന്ദര്യ വിവാഹം ചെയ്തത്. ഇവര്‍ക്ക് അഞ്ചു വയസുള്ള ഒരു മകനുണ്ട്. ഗ്രാഫിക് ഡിസൈനറായ സൗന്ദര്യ ബാബ, ചണ്ടക്കോഴി, ശിവാജി തുടങ്ങിയ സിനിമകള്‍ക്കുവേണ്ടി പ്രവര്‍ത്തിച്ചിരുന്നു. രജനീകാന്ത് നായകനായ ‘കൊച്ചടിയാന്’ എന്ന ചിത്രം സംവിധാനം ചെയ്തതിലൂടെ സൗന്ദര്യ ശ്രദ്ധിക്കപ്പെട്ടിരുന്നു. ഫാര്‍മസ്യൂട്ടിക്കല് ബിസിനസ്സുകാരനായ വനങ്കമുടിയുടെ മകനാണ് വിശാഖന്. വഞ്ചകര് ഉലകം എന്ന ചിത്രത്തിലൂടെ സിനിമ മേഖലയില് അരങ്ങേറ്റം കുറിച്ച നടനാണ് വിശാഖന്.\nPage 247 of 255« First...220230240«245246247248249 » 250...Last »\nലാലേട്ടന് വേണ്ടി വഴിമാറിക്കൊടുത്ത് പൃഥ്വി ; വൈറലായി വീഡിയോ..!!\nലഹരിമരുന്ന് ഉപയോഗം; കോളേജ് വിദ്യാര്‍ത്ഥികളുടെ മൂത്രപരിശോധന നടത്തുന്നതായി പരാതി\nരാഹുൽ ഗാന്ധി ഏപ്രിൽ നാലിന് വയനാട്ടിൽ പത്രിക സമർപ്പിക്കും..!!\nഅയോധ്യ കേസ്; മധ്യസ്ഥ വിഷയം സംബന്ധിച്ച് സുപ്രീംകോടതി ഇന്ന് വിധി പറഞ്ഞേക്കും..!!


ക്രൈസ്തവ സഭകൾ മാനവികതയുടെ സന്ദേശ വാഹകരാകണം: ഡോ. ഗീവർഗീസ് മാർ കൂറിലോസ് മെത്രാപ്പോലീത്ത : Deepika.com Nri News Middle East & Gulf\nക്രൈസ്തവ സഭകൾ മാനവികതയുടെ സന്ദേശ വാഹകരാകണം: ഡോ. ഗീവർഗീസ് മാർ കൂറിലോസ് മെത്രാപ്പോലീത്ത\nSunday, December 9, 2018 10:10 PM IST\nദുബായ്: ക്രൈസ്തവ സഭകൾ മാനവികതയുടെ സന്ദേശ വാഹകരാകണമെന്ന് കേരളാ കൗണ്‍സിൽ ഓഫ് ചർച്ചസ് (കെസിസി.) പ്രസിഡന്‍റ് ഡോ. ഗീവർഗീസ് മാർ കൂറിലോസ് മെത്രാപ്പോലീത്താ അഭിപ്രായപ്പെട്ടു.\nകേരളത്തിലെ ക്രൈസ്തവ സഭകളുടെ ഐക്യവേദിയായ കേരളാ കൗണ്‍സിൽ ഓഫ് ചർച്ചസ് (കെസിസി.) ദുബായ് യൂണിറ്റിന്‍റെ പ്രവർത്തന ഉദ്ഘാടനം നിർവഹിച്ചു സംസാരിക്കുകയായിരുന്നു അദ്ദേഹം. ദുബായ് യുണിറ്റ് പ്രസിഡന്‍റ് ഫാ. എബിൻ ഏബ്രഹാം അധ്യക്ഷത വഹിച്ചു.\nകെ.സി.സി യൂത്ത് കമ്മീഷൻ ചെയർമാൻ ഫാ. ഏബ്രഹാം കോശി കുന്നുംപുറത്ത്, ദുബായ് മാർത്തോമ്മാ പാരിഷ് വികാരി റവ. സിജു സി. ഫിലിപ്പ്, ജബൽ അലി സെന്‍റ് ഗ്രിഗോറിയോസ് ഓർത്തോഡോക്സ് ഇടവക വികാരി ഫാ. ജേക്കബ് ജോർജ്, സിഎസ്ഐ ദക്ഷിണ കേരള ഇടവക ദുബായ് പാരിഷ് വികാരി റവ. റോയ് ദാസ്, കെസിസി ഗൾഫ് സോണ് സെക്രട്ടറി ബാബു കുര്യൻ പുളിയേരിൽ, ട്രഷറർ മോനി ചാക്കോ, കെസിസി ദുബായ് യുണിറ്റ് സെക്രട്ടറി അലക്സ് ജോണ്, ട്രഷറർ ചാക്കോ ഉമ്മൻ എന്നിവർ പ്രസംഗിച്ചു.\nചടങ്ങിൽ ദുബായ് യൂണിറ്റിന്‍റെ പുതുതായി നിയമിതനായ പ്രസിഡന്‍റ് ഫാ. പി.പി. മത്തായിക്ക് ചുമതലകൾ കൈമാറി. വിവിധ ഇടവകകളിലെ ഗായക സംഘങ്ങൾ ഗാനങ്ങൾ ആലപിച്ചു. വിവിധ കലാ പരിപാടികളും അരങ്ങേറി. ഡീക്കൻ ജോണ് കാട്ടിൽ പറന്പിൽ, ഡി.ആർ. ഷാജി, ജിജി ജേക്കബ്, പി. എസ്. തോമസ് സുജാ ഷാജി, ഓമന തങ്കച്ചൻ എന്നിവർ നേതൃത്വം നൽകി.


എന്‍റെ പല്ലുകള് സത്യമായും ഉന്തിയതല്ല..!!\nപല്ലുന്തിയാലെന്താ കുഴപ്പം? കോളേജിലെ സുന്ദരിയെയല്ലേ കൂട്ടിനു കിട്ടിയത്....\nഅവതരണം കൊള്ളാം ട്ടൊ....\nനല്ല ഹാസ്യം.....ചിരിക്കാതെ നിവർത്തിയില്ലല്ലോ\nചേച്ചി ആദ്യമായാണല്ലേ..സ്വാഗതം..എന്‍റെ ചെറിയലോകത്തിലേക്ക്\nഒരു പേരും ഇട്ടല്ലേ..കൊള്ളാല്ലോ\nചേട്ടാ സ്വാഗതം..എന്‍റെ വീട്ടിലേക്ക്..\nചുണ്ടെലിയെന്നു വിളിച്ചവര്‍ക്കറിയോ അല്ലേ പല്ലു കാരണം ഒരു സുന്ദരിക്കുട്ടിയുടെ സൌഹൃദം വീണു കിട്ടിയത്.:)\nവായിച്ചു രസിച്ചു, നന്നായിതന്നെ!!!!!\nആ പല്ലുകള് കാരണം അത്രയും വലിയൊരു സൌഹൃദം കിട്ടിയില്ലേ? കൊള്ളാം\nRare Rose >\nചേട്ടാ തീര്‍ച്ചയായും കിട്ടി.ഇടയ്ക്കിടയ്ക്ക് ഇവിടേക്ക് വരുന്നതില് വളരെ സന്തോഷം\nnalla kadha...... :) :) ennaalum ithrayum valiya rahasyam sookshikkaan engane kazhiyunnu..?\nഅതൊക്കെ ഒരു Technic അല്ലേ ചേച്ചി\nthanks da .. :)


Malayalam news || കേരളത്തിലെത്തി രണ്ടുദിവസം കൊണ്ട് കോടീശ്വരന്; ജീവന് ഭയന്ന് പൊലീസ് സ്റ്റേഷനില് അഭയംതേടി\nകേരളത്തിലെത്തി രണ്ടുദിവസം കൊണ്ട് കോടീശ്വരന്; ജീവന് ഭയന്ന് പൊലീസ് സ്റ്റേഷനില് അഭയംതേടി\nകെട്ടിടനിര്‍മാണ ജോലിക്കായി രണ്ടുദിവസം മുമ്പ് ബംഗാളില്‍നിന്ന് കേരളത്തിലെത്തിയ മൊഫിജില് റഹ്‌മാന് ഷേഖ് (22) ഒറ്റദിവസം കൊണ്ട് കോടീശ്വരനായി. കാരുണ്യ ലോട്ടറിയാണ് ഒരുകോടി മൊഫിജിനു നേടിക്കൊടുത്തത്. കോഴിക്കോട് വന്ന് ആദ്യമായി എടുത്ത ടിക്കറ്റിന് ഒന്നാം സമ്മാനം ലഭിച്ചെങ്കിലും ജീവന് ഭയന്ന് ഈ യുവാവ് രണ്ടുദിവസം പൊലീസ് സ്റ്റേഷനില് അഭയം തേടുകയും ചെയ്‌തു. താമസിച്ചിരുന്ന വാടകമുറിയില്‍നിന്നു പുറത്തിറങ്ങുന്നതും ആളുകളെ കാണുന്നതും ഭയന്നാണ് മോഫിജിന് പൊലീസ് സ്റ്റേഷനിലെത്തിയത്. ആറ്, ഏഴ് തീയതികള് ബാങ്ക് അവധി ആയതിനാല്, ബാങ്ക് തുറക്കുംവരെ, സ്റ്റേഷനില് അഭയം നല്‌കണമെന്ന മൊഫിജിലിന്റെ ആഭ്യര്‍ഥന എസ്‌ഐ ചെവിക്കൊണ്ടു. അങ്ങനെ ശനിയാഴ്‌ച വൈകുന്നേരം മുതല് ഇന്നലെ രാവിലെ വരെ ഭാഗ്യസ്വപ്‌നങ്ങള് നെയ്‌ത് അയാള് സ്റ്റേഷനില് കഴിഞ്ഞു. ഇന്നലെ രാവിലെ പൊലീസിന്റെ നേതൃത്വത്തില് വെള്ളിമാടുകുന്ന് എസ്‌ബിഐ ശാഖയില് ടിക്കറ്റ് സമര്‍പ്പിച്ചശേഷമാണ് മൊഫിജില് വാടകമുറിയിലേക്ക് തിരിച്ചുപോയത്. വീട്ടില് കടുത്ത പട്ടിണിയായതിനാലാണ് ജോലി അന്വേഷിച്ച് കേരളത്തിലെത്തിയതെന്നു മൊഫിജിന് വ്യക്തമാക്കി. ഭാഗ്യദേവത കടാക്ഷിച്ചതിനാല് അടുത്തുതന്നെ നാട്ടിലേക്കു തിരിക്കുമെന്നും വീടുവയ്‌ക്കുകയും ബിസിനസ് നടത്തുകയുമാണ് ആഗ്രഹമെന്നും ഈ കൊച്ചുകോടീശ്വരന് പറയുന്നു.


എ സര്‍ട്ടിഫിക്കേറ്റുമായി ബിഗ് ബോസ് താരം ഓവിയ ചിത്രം റിലീസിനൊരുങ്ങുന്നു – Daily Indian Herald\nബിഗ്‌ബോസ് തമിഴിലൂടെ പ്രശസ്തയായ ഓവിയ മുഖ്യ വേഷത്തിലെത്തുന്ന തമിഴ് ചിത്രം 90 എംഎല്‍എ റിലീസിങ്ങിനൊരുങ്ങുന്നു.ഗ്ലാമറിനു പ്രാധാന്യം നല്‍കുന്ന ചിത്രം എ സര്‍ട്ടിഫിക്കറ്റ് നേടിയാണ് ഇപ്പോള് വാര്‍ത്തയില് നിറയുന്നത്. ഓവിയ അടക്കം അഞ്ച് പെണ്‍കുട്ടികള് പ്രധാനകഥാപാത്രങ്ങളാകുന്ന ചിത്രത്തില് ഗ്ലാമര് രംഗങ്ങള് ഏറെയെന്നാണ് ചിത്രത്തിന്റെ ട്രയിലറിലൂടെ വ്യക്തമാകുന്നത്. സിനിമയുടേതായ ട്രെയിലറില് ഓവിയയുടെ ലിപ്‌ലോക്ക് രംഗങ്ങളും ഉള്‍പ്പെടുത്തിയിട്ടുണ്ട്. സെന്‍സര് ബോര്‍ഡ് ചിത്രത്തിന് എ സര്‍ട്ടിഫിക്കറ്റ് ആണ് നല്‍കിയത്. മലയാളിതാരം ആന്‍സന് പോള് ഒരു പ്രധാനവേഷത്തില് എത്തുന്നു. മാസൂം, ശ്രീ ഗോപിക, മോനിഷ, തേജ് രാജ് എന്നിവരാണ് മറ്റുതാരങ്ങള്. ചിത്രം ഫെബ്രുവരി 22ന് റിലീസ് ചെയ്യും. അനിത ഉദീപ് സംവിധാനം ചെയ്യുന്ന ചിത്രത്തിന് സംഗീതം നിര്‍വഹിക്കുന്നത് ചിമ്പുവാണ്.\nതാരം അതിഥി വേഷത്തിലും സിനിമയില് പ്രത്യക്ഷപ്പെടുന്നു.\nമന്ത്രിസഭയുടെ 1000 ദിവസം ആഘോഷം: ചെലവ് ചുരുക്കലിനിടയിലും കോടികള് മുടക്കി സര്‍ക്കാര്


നന്ദ ദേവി കൊടുമുടി കയറാന് പോയ എട്ട് പര്‍വ്വതാരോഹകരെ കാണാതായി :: Janmabhumi Daily\nSaturday 1 June 2019 11:36 am IST\nപിത്തോരഗഡ്: ഉത്തരാഖണ്ഡിലെ നന്ദ ദേവി കൊടുമുടി കയറാന് പോയ എട്ട് പര്‍വ്വതാരോഹകരെ കാണാതായി റിപ്പോര്‍ട്ട്. ഏഴ് വിദേശ പര്‍വ്വതാരോഹകരെയും ഇവര്‍ക്കൊപ്പം പോയ ഇന്ത്യാക്കാരനായ ലെയ്‌സണ് ഓഫീസറെയുമാണ് കാണാതായത്. കാണാതായവര്‍ക്കായുള്ള തെരച്ചില് തുടരുകയാണ്.\nമുന്‍സിയാരിയില് നിന്ന് മെയ് 13 നാണ് ഇവര് യാത്ര തുടങ്ങിയത്. ഹിമാലയത്തില് സമുദ്ര നിരപ്പില് നിന്ന് 7434 അടി ഉയരത്തിലാണ് ഈ കൊടുമുടി. ഇവരെ കണ്ടെത്താന് രക്ഷാ പ്രവര്‍ത്തകരുടെ ഒരു സംഘത്തെ ജില്ല ഭരണകൂടം നിയോഗിച്ചു.\nമുന്‍സിയാരിയില് നിന്ന് നന്ദ ദേവി കൊടുമുടിയുടെ ബേസ് ക്യാംപിലേക്ക് 90 കിലോമീറ്റര് ദൂരം കാല്‍നടയായി നടക്കേണ്ടതുണ്ട്. നന്ദ ദേവി കൊടുമുടിയുടെ ഉയരത്തില് വെള്ളിയാഴ്ചയും തിരികെ ബേസ് ക്യാംപില് ഇന്ന് രാവിലെയുമായിരുന്നു സംഘം എത്തേണ്ടിയിരുന്നത്.\nകടല്‍ക്കൊള്ളക്കാരില് നിന്നും കപ്പല് മോചിപ്പിച്ചെങ്കിലും എട്ട് പേരെ കാണാതായി


പുതുവര്‍ഷം സ്‌കോഡക്ക് വില കൂടും | Business Malayali\nHome Automotive പുതുവര്‍ഷം സ്‌കോഡക്ക് വില കൂടും\nജനുവരി ഒന്നിന് കാര് വില 2.5 ശതമാനം വരെ ഉയര്‍ത്താന് യൂറോപ്യന് കാര് നിര്‍മാതാക്കളായ സ്‌കോഡ തീരുമാനിച്ചു. ഉത്പാദന ചിലവ് ഉയര്‍ന്ന സാഹചര്യത്തിലാണ് ഈ തീരുമാനം. രാജ്യത്തെ ചില വാഹന നിര്‍മാതാക്കള് 2021 ജനുവരി 1 മുതല് തങ്ങളുടെ വാഹന മോഡലുകള്‍ക്ക് വിലവര്‍ധന പ്രഖ്യാപിച്ചിട്ടുണ്ട്.\nആഗോള ചരക്കുകളുടെ വിലയിലും വിദേശനാണ്യ വിനിമയ നിരക്കിലും ഗണ്യമായ ചാഞ്ചാട്ടമുണ്ടായതിനാല് ഉല്‍പാദന ചെലവ് കൂടിയതാണ് കാറുകളെ വില വര്‍ദ്ധനവിന് കാരണം. ജനുവരി ഒന്നിന് പ്രാബല്യത്തില് വരുന്ന തരത്തില് 2.5 ശതമാനം വരെ വില വര്‍ദ്ധനവ് വിവിധ മോഡലുകളിലുടനീളം പരിഗണിക്കുന്നതായി സ്‌കോഡ ഓട്ടോ ഇന്ത്യ വക്താവ് പ്രസ്താവനയില് പറഞ്ഞു.\nskoda cars price will increase\nPrevious articleബാങ്ക് ഓഫ് ബറോഡയില് മിനിറ്റുകള്‍ക്കുള്ളില് വായ്പ\nNext articleഓഹരി സൂചികകളില് നഷ്ടത്തോടെ തുടക്കം


ഘര്‍വാപസിക്കായി ക്രൂരപീഡനം: പൊലീസ് യോഗ സെന്‍ററിലെത്തി മൊഴിയെടുക്കുന്നു\n23 May, 2018 at 10:53 AM\nഇതര മതസ്ഥരെ വിവാഹം ചെയ്ത ഹിന്ദു സ്ത്രീകളെ ഘര്‍വാപസിക്കായി ക്രൂരമായി പീഡിപ്പിക്കുന്നുവെന്ന വാര്‍ത്ത മീഡിയവണ് പുറത്തുവിട്ടതിനെ തുടര്‍ന്നാണ് പരിശോധന.\nതൃപ്പൂണിത്തുറയിലെ വിവാദ യോഗാ കേന്ദ്രത്തിൽ പോലീസ് സംഘമെത്തി അന്വേഷണം ആരംഭിച്ചു. മീഡിയ വൺ വാർത്തയെ തുടർന്നാണ് അന്വേഷണം ആരംഭിച്ചത്. സെന്ററിലെ കുട്ടികളിൽ നിന്നും അന്തേവാസികളിൽ നിന്നും പോലീസ് മൊഴി രേഖപ്പെടുത്തുകയാണ്.\nരാവിലെ തൃക്കാക്കര അസിസ്റ്റന്റ് പോലീസ് കമ്മീഷണറുടെ നേതൃത്വത്തിലുള്ള സംഘമെത്തി പ്രാഥമിക അന്വേഷണം നടത്തി. സെന്ററിനെ കുറിച്ച പരാതിയിൽ അടിസ്ഥാനമില്ലെന്നായിരുന്നു സ്ഥാപനത്തിലെ മേധാവികളുടെ നിലപാട്. തുടർന്ന് കൊച്ചി ഇൻഫോ പാർക്ക് സി ഐ രാധാമണിയുടെ നേതൃത്വത്തിലുള്ള സംഘമെത്തി വിശദമായ അന്വേഷണം ആരംഭിച്ചു.\nഅന്തേവാസികളായ ഓരോരുത്തരേയും പ്രത്യേകം മൊഴിയെടുക്കൽ തുടരുകയാണ്. പുറത്ത് പോലീസ് സുരക്ഷ ഏർപ്പെടുത്തിയിട്ടുമുണ്ട്. നേരത്തേ ലഭിച്ച പരാതികളുടെ കൂടി അടിസ്ഥാനത്തിൽ വിശദമായ അന്വഷണമാണ് നടത്തുന്നത്. യോഗകേന്ദ്രം നടത്തുന്ന മനോജ് ഇപ്പോൾ ഇവിടെയില്ലെന്നാണ് സൂചന. മൊഴിയെടുക്കൽ പൂർത്തിയായതിന് ശേഷമേ അന്വേഷണത്തിന്റെ അടുത്ത ഘട്ടത്തിലേക്ക് പോലിസ് കടക്കൂ.


കൊച്ചി : ടി.പി.ഫെലിനി സംവിധാനം ചെയ്യുന്നചിത്രം തീവണ്ടി മെയ് നാലിന് തീയേറ്ററുകളിലെത്തും. ടൊവിനോ തോമസിനെ നായകനാക്കി ഓഗസ്റ്റ് സിനിമാസ് നിര്‍മിക്കുന്ന ചിത്രത്തില് പുതുമുഖം സംയു ക്ത മേനോനാണ് നായിക.ചിത്രത്തിന്റെ റിലീസിങ്ങ് തീയതി ടൊവിനോ ഫേസ്‌ബുക്കിലൂടെയാണ് അറിയിച്ചത്.\nആക്ഷേപഹാസ്യ ചിത്രത്തില് പുകവലിക്ക് അടിമയായ കഥാപാത്രത്തെയാണ് ടൊവീനോ അവതരിപ്പി ക്കുന്നത്. സൈജു കുറുപ്പ്, സുധീഷ്, ഷമ്മി തിലകന്, സുരാജ് വെഞ്ഞാറാമൂട്, സുരഭി ലക്ഷ്മി എന്നി വരാണ് ചിത്രത്തിലെ മറ്റു പ്രധാന കാഥാപാത്രങ്ങളെ അവതരിപ്പിക്കുന്നത്. കോഴിക്കോട് ജില്ലയിലെ പയ്യോളിയില് ചിത്രത്തിന്റെ പ്രധാനഭാഗങ്ങള് ചിത്രീകരിച്ചു.


‘ഐ എം വിജയനൊപ്പം ഫുട്‌ബോള് പഠിക്കാം’; ഫുട്ബോളിനെ നെഞ്ചിലേറ്റിയ മലപ്പുറത്തുകാർക്ക് സർക്കാരിന്റെ സമ്മാനം – Kairali News | Kairali News Live l Latest Malayalam News\n‘ഐ എം വിജയനൊപ്പം ഫുട്‌ബോള് പഠിക്കാം’; ഫുട്ബോളിനെ നെഞ്ചിലേറ്റിയ മലപ്പുറത്തുകാർക്ക് സർക്കാരിന്റെ സമ്മാനം\nഫുട്ബോൾ നെഞ്ചിലേറ്റിയ മലപ്പുറത്തുകാർക്ക് സർക്കാർ നൽകുന്ന സമ്മാനമാണ് മലപ്പുറം എം.എസ്.പി. കേന്ദ്രീകരിച്ച് ആരംഭിക്കുന്ന കേരളാ പോലീസ് ഫുട്‌ബോള് അക്കാദമിയെന്ന് മുഖ്യമന്ത്രി പിണറായി വിജയന്.\nമലബാര് സ്‌പെഷ്യല് പോലീസിന്റെ രൂപീകരണത്തിന്റെ നൂറാം വാര്‍ഷികത്തോട് അനുബന്ധിച്ചാണ് കേരളാ പോലീസ് ഫുട്‌ബോള് അക്കാദമി ആരംഭിക്കാന് തീരുമാനിച്ചതെന്ന് മുഖ്യമന്ത്രി പറഞ്ഞു.\nകേരളത്തിൻ്റെ അഭിമാനവുമായ ഐ.എം വിജയനാണ് അക്കാദമിയുടെ ഡയറക്ടറുടെ ചുമതല നിർവഹിക്കുക. പ്രതിഭാശാലികളായ വിദ്യാര്‍ഥികളെ കണ്ടെത്തി ഏറ്റവും മികച്ച ഫുട്ബോൾ പരിശീലനം നല്‍കുകയെന്ന ലക്ഷ്യത്തോടെയാണ് അക്കാദമി തുടങ്ങുന്നതെന്ന് മുഖ്യമന്ത്രി ഫെയ്സ്ബുക്കില് കുറിച്ചു.\nമുഖ്യമന്ത്രിയുടെ ഫെയ്സ്ബുക്ക് പോസ്റ്റ്;\nഫുട്ബോൾ നെഞ്ചിലേറ്റിയ നാടാണ് മലപ്പുറം. അത്രമാത്രം ഫുട്ബോളിനെ സ്നേഹിക്കുന്ന ജനങ്ങൾ ഈ ലോകത്ത് തന്നെ അപൂർവ്വമാണ്. അങ്ങനെയുള്ള മലപ്പുറത്തുകാർക്ക് സർക്കാർ നൽകുന്ന സമ്മാനമാണ് മലപ്പുറം എം.എസ്.പി. കേന്ദ്രീകരിച്ച് ആരംഭിക്കുന്ന കേരളാ പോലീസ് ഫുട്‌ബോള് അക്കാദമി.\nമലബാര് സ്‌പെഷ്യല് പോലീസിന്റെ രൂപീകരണത്തിന്റെ നൂറാം വാര്‍ഷികത്തോട് അനുബന്ധിച്ചാണ് ഈ തീരുമാനമെടുത്തത്. പ്രതിഭാശാലികളായ വിദ്യാര്‍ഥികളെ കണ്ടെത്തി ഏറ്റവും മികച്ച ഫുട്ബോൾ പരിശീലനം നല്‍കുകയാണ് ലക്ഷ്യം. രാജ്യാന്തര നിലവാരമുള്ള ഫുട്ബോൾ താരങ്ങളെ വളർത്തിയെടുക്കുക എന്നതാണ് ഈ പദ്ധതിയുടെ ലക്ഷ്യം.\nഇന്ത്യ കണ്ട ഏറ്റവും പ്രതിഭാധനരായ ഫുട്ബോൾ താരങ്ങളിൽ ഒരാളും, കേരളത്തിൻ്റെ അഭിമാനവുമായ ഐ.എം വിജയനാണ് അക്കാദമിയുടെ ഡയറക്ടറുടെ ചുമതല നിർവഹിക്കുക. കേരളത്തിൻ്റെ കായിക മേഖലയിൽ പുതിയൊരധ്യായം ഈ അക്കാദമിയിലൂടെ ആരംഭിക്കുകയാണ്.\nഫുട്ബോൾ നെഞ്ചിലേറ്റിയ നാടാണ് മലപ്പുറം. അത്രമാത്രം ഫുട്ബോളിനെ സ്നേഹിക്കുന്ന ജനങ്ങൾ ഈ ലോകത്ത് തന്നെ അപൂർവ്വമാണ്….\nPosted by Pinarayi Vijayan on Thursday, 11 February 2021\nTags: cm keralaFootballi m vijayanMalappuram


Thursday 12 July 2018 3:29 am IST\nമോസ്‌ക്കോ: ലോകകപ്പ് സെമിയില് ഫ്രാന്‍സിന്റെ കളിയോടുളള സമീപനത്തെ ബെല്‍ജിയം ഗോളി തിബൂട്ട് കുര്‍ട്ടോയ്‌സ് വിമര്‍ശിച്ചു. മോശം ഫുട്‌ബോളാണ് അവര് കാഴ്്ചവെച്ചത്. ഞങ്ങള് ജയിക്കാതിരുന്നത് ഫുട്‌ബോളിന് നാണക്കേടാണെന്ന്\nകുര്‍ട്ടോയ്‌സ് പറഞ്ഞു. മത്സരത്തില് ഫ്രാന്‍സിനോട് ഏകപക്ഷീയമായ ഒരു ഗോളിന് തോറ്റ ശേഷം സംസാരിക്കുകയായിരുന്നു അദ്ദേഹം.\nഒരു കോര്‍ണര് ഗോളാക്കുക മാത്രമാണ് അവര് ചെയ്തത്. പിന്നീട് പ്രതിരോധത്തില് കടിച്ചുതൂങ്ങി . സ്‌ട്രൈക്കര് പോലും പ്രതിരോധത്തിലേക്ക് ഇറങ്ങി. പോസ്റ്റിന് 30 മീറ്റര് അകലെയാണ് സ്‌ട്രൈക്കര് നിലയുറപ്പിച്ചത്. ആകര്‍ഷകമായ രീതിയിലുള്ള കളി അവരില് നിന്ന് ഉണ്ടായില്ല.\nവമ്പന് ടീമായ ബ്രസീലിനെ അട്ടിമറിച്ചാണ് ബെല്‍ജിയം സെമിയിലെത്തിയത്. സെമിയില് ഫ്രാന്‍സിനോട് കളിക്കുന്നതിനെക്കാള് ഭേദം ക്വാര്‍ട്ടറില് ബ്രസീലിനനോട് തോല്‍ക്കുന്നതായിരുന്നു. ബ്രസീലിന്റെ കളിയോടുള്ള സമീപനത്തെ കുര്‍ട്ടോയ്‌സ്\nവാനോളം പുകഴ്ത്തി. മികച്ച കളി കാഴച്‌വെയ്ക്കുന്ന ടീമാണവരെന്ന് അദ്ദേഹം പറഞ്ഞു.\nഫ്രാന്‍സിനെതിരെ ബെല്‍ജിയത്തിന്റെ തുടക്കം ഗംഭീരമായിരുന്നു. പക്ഷെ പന്നീട് അവര് പിന്നാക്കം പോയി. മത്സരത്തില് എതിരില്ലാത്ത ഒരു ഗോളിന് തോല്‍ക്കുകയും ചെയ്തു.\nജയത്തോടെ മടങ്ങാന് ചെകുത്താന്മാര്


കിഴക്കമ്പലത്തെ സംഘർഷത്തിൽ അറസ്റ്റിലായവർക്ക് തീവ്രവാദ ബന്ധം ? അന്വേഷിക്കാൻ കേന്ദ്രസംഘം എത്തി | Pathanamthitta Media\nWednesday, June 29, 2022 11:13 am\nകിഴക്കമ്പലത്തെ സംഘർഷത്തിൽ അറസ്റ്റിലായവർക്ക് തീവ്രവാദ ബന്ധം ? അന്വേഷിക്കാൻ കേന്ദ്രസംഘം എത്തി\nകൊച്ചി : കിഴക്കമ്പലത്ത് പോലീസിനുനേരെ ആക്രമണം നടത്തിയതിന് അറസ്റ്റിലായവര്‍ക്കു ഭീകര ബന്ധമുണ്ടോ എന്ന് അന്വേഷിക്കാന് കേന്ദ്ര ഇന്റലി‍ജന്‍സ് സംഘം സ്ഥലത്തെത്തി. ഉത്തര – കിഴക്കന് മേഖലയില് നിന്നുള്ളവരാണ് അക്രമികള് എന്നതിനാല് ഇവര്‍ക്കിടയില് തീവ്രവാദ സംഘടനയുമായി ബന്ധമുള്ള ആരെങ്കിലുമുണ്ടോ എന്നാണ് അന്വേഷണം. സംഭവത്തെ നിസാരവത്ക്കരിച്ച് ഇതരസംസ്ഥാന തൊഴിലാളികള്‍ക്ക് സംരക്ഷണം നല്‍കാനുള്ള സര്‍ക്കാരിന്റെ ശ്രമത്തിനു തിരിച്ചടിയാണ് കേന്ദ്ര ഇന്റലി‍ജന്‍സ് സംഘത്തിന്റെ ഇടപെടല്.\n2018 ല് ഇതര സംസ്ഥാന തൊഴിലാളികളായി കേരളത്തിലെത്തിയ മൂന്ന് ബോഡോ തീവ്രവാദികളെ കൊച്ചിയില് അറസ്റ്റ് ചെയ്തിരുന്നു. അസം സ്വദേശികളെയാണ് മണ്ണൂരില് വെച്ച് കൊച്ചി പോലീസ് അറസ്റ്റ് ചെയ്തത്. അസമില് കൊലപാതക കേസുകളിലടക്കം പ്രതികളായ ഇവര് കൊച്ചിയില് ഒളിവില് കഴിയുകയായിരുന്നു. അസം പോലീസ് നല്‍കിയ വിവരത്തെ തുടര്‍ന്ന് നടത്തിയ പരിശോധനയിലാണ് ഇവര് പിടിയിലായത്.\nപെരുമ്പാവൂര് മണ്ണൂരിലെ സ്വകാര്യ പ്ലൈവുഡ് കമ്പനി വളഞ്ഞാണ് ഇവരെ പിടികൂടിയത്. ഇവരില് നിന്ന് അന്ന് കഞ്ചാവും പിടിച്ചെടുത്തിരുന്നു. അന്യസംസ്ഥാന തൊഴിലാളികള് പരസ്പരം ആക്രമിച്ചത് വംശീയ ആക്രമണമാണോ എന്നായിരുന്നു കേന്ദ്ര സംഘം ആദ്യ ഘട്ടത്തില് സംശയിച്ചിരുന്നത്. വിവിധ സംസ്ഥാനക്കാര്‍ക്കിടയിലെ വൈരമോ, ജാതി വൈരമോ ഉണ്ടോ എന്നു പരിശോധിച്ചെങ്കിലും ആക്രമണം നടത്തിയ ഇരു ചേരിയിലും എല്ലാ വിഭാഗത്തിലുള്ള ആളുകള് ഉണ്ടായിരുന്നു എന്നു കണ്ടെത്തി.\nഇതോടെ വംശീയ അതിക്രമ സാധ്യത തള്ളിക്കളഞ്ഞിട്ടുണ്ട്. പതിവായി മദ്യപിക്കുന്ന കിഴക്കമ്പലത്തെ തൊഴിലാളികള് ഇവര് ലഹരി ഉപയോഗിച്ച് അക്രമാസക്തരായതു തന്നെയാണ് എന്നതില് കവിഞ്ഞ് മറ്റൊന്നും നിലവില് കണ്ടെത്തിയിട്ടില്ല. പ്രതികള്‍ക്ക് രൂപസാമ്യമുള്ളതും ഹിന്ദിക്കു പകരം പ്രാദേശിക ഭാഷയില് മാത്രം സംസാരിക്കുന്നതും അന്വേഷണ സംഘങ്ങളെ പ്രയാസത്തിലാക്കുന്നുണ്ട്. കേരളം തീവ്രവാദികളുടെ ഒളിത്താവളമായി മാറുന്നുവെന്ന ഇന്റലിജന്‍സ് റിപ്പോര്‍ട്ടുകള് ശരിവെയ്‌ക്കും വിധത്തിലാണ് അടുത്ത കാലത്തായി സംസ്ഥാനത്തുണ്ടാകുന്ന സംഭവവികാസങ്ങൾ. ഒട്ടേറെ കുറ്റകൃത്യങ്ങളില് അന്യസംസ്ഥാന തൊഴിലാളികള് അറസ്റ്റിലായിട്ടുണ്ട്.\nPrevious articleഓട്ടോ-ടാക്സി ചാർജ് വർധന ; സംഘടനകളുമായി സർക്കാർ ചര്‍ച്ച നടത്തും\nNext articleകേരളത്തില് ഇന്ന് 1636 പേര്‍ക്ക് കോവിഡ് സ്ഥിരീകരിച്ചു\nനീന്തൽ പഠിപ്പിക്കുന്നതിനിടെ അച്ചനും മകനുംമുങ്ങി മരിച്ചു\nനാളെ വയനാട്ടിലെത്തുന്ന രാഹുല് ഗാന്ധിക്ക് വന് സ്വീകരണമൊരുക്കാനുള്ള തയ്യാറെടുപ്പില് യുഡിഎഫ്\nസ്വര്‍ണ വില ഇന്നും കുറഞ്ഞു. പവന് 80 രൂപയാണ് കുറഞ്ഞത്\nവായ്‌പാ തിരിച്ചടവ് മുടങ്ങിയ ഉടമകളുടെ വീടുകളിൽ സ്പ്രേ പെയിന്റ് കൊണ്ട് ധനകാര്യ സ്ഥാപനം ഉടമസ്ഥാവകാശം എഴുതി


Thiruvananthapuram Citizen News-ഗ്രാമോത്സവങ്ങളായി ഓണവിപണികള്; ഗതാഗതക്കുരുക്കില് വീര്‍പ്പുമുട്ടി കവലകള്- Mathrubhumi\nഗ്രാമോത്സവങ്ങളായി ഓണവിപണികള്; ഗതാഗതക്കുരുക്കില് വീര്‍പ്പുമുട്ടി കവലകള്\nനെയ്യാറ്റിന്‍കര: തിരുവോണത്തിന് ദിവസങ്ങള്‍മാത്രം ശേഷിക്കേ ഓണവിപണികള് സജീവമായി. തെരുവോര കച്ചവടങ്ങള് മുതല് ഓണംമേളകള് വരെയായി നീളുകയാണ്. വിപണികള് സജീവമായതോടെ പ്രധാനകവലകളെല്ലാം ഗതാഗതക്കുരുക്കില് വീര്‍പ്പുമുട്ടുകയാണ്.\nതാലൂക്കിലെ പ്രധാന കവലകളിലെല്ലാം ഓണ വിപണികള് സജീവമായി. കുടുംബശ്രീ മുതല് സ്വകാര്യ സ്ഥാപനങ്ങള് വരെ രംഗത്തുണ്ട്. വിവിധ സംഘടനകള് പ്രാദേശികമായി മേളകളും സംഘടിപ്പിച്ചിട്ടുണ്ട്. ഓരോ സ്ഥലത്തും ഗ്രാമോത്സവങ്ങളായിട്ടാണ് മേളകള് തുടങ്ങിയിട്ടുള്ളത്.\nനെയ്യാറ്റിന്‍കരയില് വ്യാപാരി-വ്യവസായി സമിതിയുടെ നേതൃത്ത്വത്തില് മുനിസിപ്പല് മൈതാനിയില് നെയ്യാര് മേള തുടങ്ങി. വ്യാപാരത്തോടൊപ്പം വിനോദപരിപാടികളും കോര്‍ത്തിണക്കിയാണ് മേള.\nപള്ളിച്ചല് പഞ്ചായത്തിലെ മുടവൂര്‍പ്പാറ വെട്ടുബലിക്കുളത്തെ ബോട്ട് ക്ലബ്ബില് വിനോദസഞ്ചാര വകുപ്പിന്റെ ടൂറിസം വാരാഘോഷ പരിപാടികള്‍ക്ക് തുടക്കമായി. ഇവിടെ ബോട്ട് റൈസിങ്ങിനായി തിരക്കാണ്. വിനോദ സഞ്ചാര വകുപ്പ് ഒരുക്കുന്ന കലാ, സാംസ്‌കാരിക പരിപാടികളും ഉണ്ട്.\nപള്ളിച്ചല് പഞ്ചായത്ത് ഓഫീസിന് മുന്നില് കുടുംബശ്രീക്കാരുടെ മേളയും ഒരുക്കിയിട്ടുണ്ട്. ഇവിടെ കുടുംബശ്രീ ഉത്പന്നങ്ങള് വിലക്കുറവില് ലഭിക്കും.\nബാലരാമപുരം ഗവ. ഹൈസ്‌കൂള് ഗ്രൗണ്ടിലും കുടുംബശ്രീ മേളയുണ്ട്. ഇവിടെ കുടുംബശ്രീ ഉത്പന്നങ്ങള്‍ക്ക് പുറമെ പച്ചക്കറികളും ലഭിക്കും. നെല്ലിമൂട് വനിതാ സഹകരണ സംഘത്തിന്റെ നേതൃത്വത്തില് ഓണവിപണി തുടങ്ങി.\nപെരുങ്കടവിള, ഇരുമ്പില്, പെരുമ്പഴുതൂര്, അരുവിയോട് തുടങ്ങിയ സ്ഥലങ്ങളില് വിപുലമായ ഓണാഘോഷ പരിപാടികളാണ് സാംസ്‌കാരിക സംഘടനകളുടെ നേതൃത്വത്തില് നടക്കുന്നത്.\nഓണവിപണികള് സജീവമായതോടെ പ്രധാന കവലകളിലെല്ലാം മണിക്കൂറുകള് നീളുന്ന ഗതാഗത കുരുക്കാണ്. ബാലരാമപുരം, ആലുംമൂട്, വഴിമുക്ക്, പ്രാവച്ചമ്പലം, നെയ്യാറ്റിന്‍കര ആശുപത്രി കവല, പാറശ്ശാല, ഉദിയന്‍കുളങ്ങര എന്നിവിടങ്ങളിലെല്ലാം ഗതാഗതക്കുരുക്ക് രൂക്ഷമാണ്. ബാലരാമപുരം കടന്നുകിട്ടണമെങ്കില് രാവിലെയും വൈകുന്നേരവും മണിക്കൂറുകള് കുരുക്കില് കിടക്കണം.\nനെയ്യാറ്റിന്‍കര ആലുംമൂട് കവലയിലും ഗതാഗതക്കുരുക്ക് രൂക്ഷമാണ്. ആലുമൂടിലെ ഗതാഗതക്കുരുക്ക് കൃഷ്ണസ്വാമി ക്ഷേത്രവും കഴിഞ്ഞുപോകും. ഓണക്കാലത്തെ ഗതാഗത കുരുക്ക് നിയന്ത്രിക്കാന് കൂടുതല് പോലീസിനെ പ്രധാന കവലകളില് നിയമിക്കുന്നില്ലെന്നും പരാതിയുണ്ട്.\nതിരുവനന്തപുരം: തുക കൂട്ടിയശേഷമുള്ള ആദ്യ അവാര്‍ഡ് പ�


ഗുര്‍മീത് രാം റഹീം സിംഗ് കേരളത്തില്; സര്‍ക്കാര് ചെലവില് ഇസെഡ് കാറ്റഗറി സുരക്ഷ\nലൈംഗികബന്ധം വിവാഹമായി കണക്കാക്കണമെന്ന് കോടതി\nWednesday 19th June 2013 12:58am\nഗുര്‍മീത് രാം റഹീം സിങ് കേരളത്തില്; സര്‍ക്കാര് ചിലവില് ഇസെഡ് കാറ്റഗറി സുരക്ഷ\nWednesday 19th June 2013 12:40am\nജയിലിലേക്ക് റാം റഹിമിന്റെ പെട്ടി ചുമന്നു; ഹരിയാന ഡെപ്യൂട്ടി അഡ്വക്കേറ്റ് ജനറലിനെ പുറത്താക്കി\nറാം റഹീമിന്റെ ഇസ്സെഡ് കാറ്റഗറി പിന്‍വലിച്ചു; സാധാ തടവുകാരനായി തറയില് കിടക്കേണ്ടി വരുമെന്ന് ജയില് ഡി.ജി.പി\nആള്‍ദൈവത്തെ വണങ്ങി എന്‍ഫോഴ്‌സ്‌മെന്റ് മോഡല്\nതിരുവനന്തപുത്തും കൊച്ചിയിലും ഇനി കൂടുതല് സുരക്ഷ\nവയനാട്: കേരള സന്ദര്‍ശനത്തിനെത്തിയ ഹരിയാനയിലെ ആത്മീയ ആചാര്യന് ഗുര്‍മീത് രാം റഹീം സിങ് എന്ന സെയ്ന്റ് ഗുര്‍മീത് രാം റഹീം സിങ്ജി ഇന്‍സന് സര്‍ക്കാര് ചെലവില് ഇസെഡ് കാറ്റഗറി സുരക്ഷ.\nജൂണ് 15ന് കേരളത്തില് എത്തിയ സ്വാമിജിക്കാണ് കേരള പോലീസിന്റെ വന് സേനയെ സുരക്ഷയ്ക്കായി സര്‍ക്കാര് ഒരുക്കിയിരിക്കുന്നത്. കഴിഞ്ഞ വര്‍ഷവും ഇതേസമയത്ത് സ്വാമിജി കേരളം സന്ദര്‍ശിച്ചിരുന്നു.\nസ്ത്രീകളും പുരുഷന്മാരുമടങ്ങുന്ന 125 പേരടങ്ങുന്ന സംഘത്തോടൊപ്പമാണ് സ്വാമിജി വയാനിട്ടിലെ വൈത്തിരിയില് എത്തിയിരിക്കുന്നത്.\nവൈത്തിരി ചുണ്ടേല് മൂവട്ടിക്കടുത്തെ റിസോര്‍ട്ടിലാണ് സ്വാമിജിയും സംഘവും തങ്ങിയിരിക്കുന്നതെന്നാണ് റിപ്പോര്‍ട്ട്.\nഇവിടെ മുപ്പത്തിയൊന്നോളം റൂമുകള് സ്വാമിജിക്ക് വേണ്ടി ബുക്ക് ചെയ്തിട്ടുണ്ടെന്ന് റിസോര്‍ട്ട് അധികൃതര് പറഞ്ഞു.\nസര്‍ക്കാറിന്റെ ഉന്നതങ്ങളില് നിന്നുള്ള നിര്‍ദേശമനുസരിച്ച് കല്‍പറ്റ ഡി.വൈ.എസ്.പി പ്രഭാകരനാണ് സ്വാമിജിയുടെ സുരക്ഷയുടെ ചുമതല വഹിക്കുന്നത്.\nഇസെഡ് കാറ്റഗറി സുരക്ഷയുള്ള സ്വാമിയ്ക്കും പരിവാരങ്ങള്‍ക്കും വന് സുരക്ഷയാണ് പോലീസ് ഒരുക്കിയിരിക്കുന്നത്. കഴിഞ്ഞ വര്‍ഷം സ്വാമിജി വന്നപ്പോഴും നഗരത്തില് വലിയ ട്രാഫിക്ക്, സുരക്ഷാ സംവിധാനങ്ങളാണ് ഒരുക്കിയിരുന്നത്.\nഇന്നലെ കോഴിക്കോടുള്ള ഒരു പ്രമുഖ ഷോപ്പിങ് കോംപ്ലക്‌സില് ഇദ്ദേഹം സാധനങ്ങള് വാങ്ങാനായി കയറി. പത്തിലേറെ വാഹനങ്ങളാണ് ഇദ്ദേഹത്തിന് അകമ്പടിയായി വന്നത്.\nബ്ലാക്ക് ക്യാറ്റ്‌സും പോലീസും ഉള്‍പ്പെടെയുള്ളവര് ഷോപ്പിങ് കോംപ്ലക്‌സിന് പുറത്ത് നിന്നു. ഇത്രയും വലിയ വി.വി.ഐ.പി ആരെന്നറിയാനായി നിരവധി ആളുകളാണ് റോഡില് തടിച്ചുകൂടിയത്.\nറഡാര് സംവിധാനമൊരുക്കിയ വാഹനങ്ങളെയും തോക്കേന്തിയ കരിമ്പൂച്ചകളുമായായിരുന്നു ഷോപ്പിങ് കോംപ്ലക്‌സിലേക്കുള്ള സ്വാമിയുടെ വരവ്. തമിഴ്- തെലുങ്ക് സിനിമയെ വെല്ലുന്ന രീതിയിലായിരുന്നു സ്വാമിയുടെ സുരക്ഷാ സംവിധാനങ്ങള്.\nകേരളത്തിലെ പ്രമുഖ് ഷോപ്പിങ് കോംപ്ലക്‌സുകളില് കയറി പര്‍ച്ചേയ്‌സ് നടത്തുന്ന സ്വാമിജിക്കാണ് സര്‍ക്കാര് ചെലവില് ഇസെഡ് കാറ്റഗറി സുരക്ഷ ഒരുക്കുന്നതെന്നാണ് മറ്റൊരു കാര്യം.\nSant Gurmit Ram Rahim Singh Ji Insan\nSaturday 26th August 2017 6:46pm\nSaturday 26th August 2017 5:46pm\nSaturday 14th June 2014 7:57am


ഹിന്ദു ദേശീയത ഇന്ത്യയെ വംശീയ ജനാധിപത്യത്തിലേക്ക് പരിവര്‍ത്തിപ്പിച്ചതെങ്ങനെ? - Campus Alive\nകഴിഞ്ഞ അഞ്ച് വർഷമായി ഇന്ത്യ അതിന്റെ മതേതര ഭരണഘടനയിൽ വിഭാവനം ചെയ്ത മൾട്ടി കൾച്ചറൽ മാത്യകയിൽ നിന്ന് കൂടുതൽ അകലേക്ക് പോയി കൊണ്ടിരിക്കുകയായിരുന്നു. ഒരു ന്യുനപക്ഷമെന്ന നിലയിൽ മുസ്ലിംകളുടെ അഡ്മിനിസ്ട്രേഷൻ മേഖലകളിലും ,പോലീസിലും, പട്ടാളത്തിലും ഉണ്ടായിരുന്ന കുറഞ്ഞ പ്രാതിനിധ്യം തിരഞ്ഞെടുപ്പ് പ്രക്രിയകളിൽ നിന്നുള്ള പൂർണ്ണമായ തുടച്ചു നീക്കലിലേക്ക് പ്രവേശിക്കാൻ തുടങ്ങിയ വർഷമായിരുന്നു 2014.\nപൊതുമണ്ഡലവും സാമൂഹിക സ്ഥാപനങ്ങളും മുസ്‌ലിംകളെ അരികുവത്കരിക്കുക മാത്രമല്ല ചെയ്യുന്നത്, മറിച്ച് സൈനികവൽകരിക്കപ്പെട്ട ഹിന്ദു ദേശീയ സംഘങ്ങളുടെ നിരന്തര അക്രമണങ്ങൾക്കും അവർ ഇരയാക്കപ്പെടുന്നു. ഘർവാപസി എന്ന പേരിൽ ഹിന്ദു മതത്തിലേക്ക് പുന:പരിവർത്തനം നടത്തിയും, പൊതു ഇടങ്ങളിലെ മുസ്‌ലിം പ്രാർത്ഥനകൾ തടസ്സപ്പെടുത്തിയും, റെസിഡൻഷ്യൽ ഏരിയകളിൽ താമസ സൗകര്യം നിഷേധിച്ചും, ന്യൂനപക്ഷങ്ങളെ പൊതുമണ്ഡലത്തിൽ നിന്ന് പൂർണ്ണമായും ഒഴിവാക്കുന്നതിനുള്ള ശ്രമത്തിലാണ് ഹിന്ദു ദേശീയവാദ ഗ്രൂപ്പുകൾ. ഭൂരിപക്ഷ സമുദായത്തെ മുസ്ലിം സമുദായത്തിൽ പൂർണ്ണമായും വേർപ്പടുത്താനും അവർ ശ്രദ്ധിക്കുന്നു. മിശ്രവിവാഹങ്ങളും മറ്റും തടയുന്നതിന്റെ ലക്ഷ്യം അതാണ്. അതിനെല്ലാമപ്പുറത്തായിരുന്നു പശുരക്ഷയുടെ പേരിലുള്ള ആൾക്കൂട്ട കൊലപാതകങ്ങൾ. ഇത്തരം കൊലകൾക്കും അക്രമങ്ങൾക്കും മിക്കപ്പോഴും പോലീസ് സംരക്ഷണം ലഭിക്കാറുണ്ട്. പശുസംരക്ഷകരും പോലീസും തമ്മിലുള്ള ഈ ഐക്യത്തിന് പല വിശദീകരണങ്ങളും നമുക്ക് കാണാം.\nപോലീസിൽ മുസ്‌ലിം പ്രാതിനിധ്യം കുറവാണ് എന്നു മാത്രമല്ല നിയമ സംവിധാനങ്ങളിൽ മുഴുവനും നുഴഞ്ഞു കയറുന്നതിലുള്ള ഹിന്ദു ദേശീയ വാദികളുടെ വിജയം കൂടിയായി അതിനെ മനസ്സിലാക്കേണ്ടതുണ്ട്. കോബ്ര പോസ്റ്റും ഗുലാലി ഡോട്ട് കോമും മംഗലാപുരത്തെ പാർട്ടി ഹെഡ് ക്വാർട്ടേഴ്സിൽ വെച്ച് മുമ്പ് നടത്തിയ ഒരു അഭിമുഖത്തിൽ കർണാടകയിൽ നിന്നുള്ള ഒരു BJP എം.പി ഇതു തുറന്നു പറഞ്ഞതാണ്. ‘ഞങ്ങളുടെ കുട്ടികളെ പോലീസിൽ ചേർക്കാറുണ്ട്. 60% യുവകോൺസ്റ്റബിൾ മാരും ഞങ്ങളുടെ വിദ്യാർത്ഥികളാണ്. അതുകൊണ്ട് തന്നെ എന്തെങ്കിലും സഹായം ആവശ്യമുണ്ടെങ്കിൽ ഞങ്ങൾക്കവിടെ ഞങ്ങളുടെ കാര്യകർത്താക്കൾ ഉണ്ട് ‘ അദ്ദേഹം പറഞ്ഞുവെക്കുന്നു.\nരണ്ടാമതായി സായുധ ഹിന്ദുത്വം നിയമവിരുദ്ധമാണെന്ന ബോധ്യമുണ്ടായിരിക്കേ തന്നെ തങ്ങളാണ് ഭൂരിപക്ഷ മതത്തിന്റെ സംരക്ഷകര് എന്ന പ്രതീതി ജനിപ്പിച്ചുകൊണ്ട് വലിയ വിഭാഗം ജനങ്ങളുടെയും സമ്മതി നേടിയെടുക്കാന് അവര്‍ക്ക് കഴിഞ്ഞിട്ടുണ്ട്. “ഇതു ഹിന്ദുസ്ഥാൻ ആണ്. ഏത് പാർട്ടിയാണ് ഭരിക്കുന്നത് എന്നത് പോലും അത്ര മേൽ പ്രസക്തമല്ല. ഈ ജനാധിപത്യ രാജ്യത്ത് കാര്യങ്ങൾ ചെയ്തെടുക്കാൻ ഞങ്ങൾക്ക് പല വഴികളുണ്ട്. ഞങ്ങൾ പിക്കറ്റിങിനും പ്രതിഷേധത്തിനും പോയാൽ കലാപമുണ്ടാവുമെന്ന് പോലീസിനറിയാം. അതിനാൽ അവർ അവരുടെ ശക്തി ഉപയോഗിച്ചു ഞങ്ങളോട് സഹകരിക്കും.” സംഗീത് സോം എന്ന ബി. ജെ. പി നേതാവ് വളച്ചു കെട്ടില്ലാതെ പറയുന്നു.\nതങ്ങളുടെ നിയമ വ്യാഖ്യാനങ്ങൾ ഏത് പാർട്ടിയെ കൊണ്ടും നടപ്പിലാക്കി എടുപ്പിക്കാനുള്ള ഈ ശേഷി RSS ന്റെ പദ്ധതികളുടെ വിജയത്തെയാണ് കാണിച്ചുതരുന്നത്. ഭരണകൂടത്തിൽ നിന്ന് സ്വതന്ത്രമായി, രാഷ്ട്രീയ അധികാരം ഇല്ലാതെ തന്നെ ഹിന്ദു സമുദായത്തിൽ തങ്ങളുടെ സ്വാധീനം ഉറപ്പിക്കാനാണ് 1925 മുതൽ അവർ ശ്രമിക്കുന്നത്. അധികാരത്തിലിരിക്കുന്നവരുടെ താൽപര്യങ്ങൾ പ്രധാനമായിരിക്കെ തന്നെ തങ്ങളുടെ ജോലിയെ തടസ്റ്റപ്പെടുത്താതെയും സഹായിച്ചും ഭരണകൂടം നിൽക്കണമെന്നാണ് ആർ എസ് എസ് ആഗ്രഹിക്കുന്നത്.\nഭരണത്തലപ്പത്തിരുന്ന് വ്യക്തികളെ സ്വാധീനിക്കാൻ കഴിയില്ലെന്ന് ആർ .എസ്. എസിന് നന്നറിയാം. ജനാധിപത്യത്തിന്റെ ചില സ്വഭാവങ്ങളുമായി താദാത്മ്യപ്പെട്ട് കൊണ്ട്, താഴേതട്ടില് ദീര്‍ഘകാലം പണിയെടുത്താല് മാത്രമേ അത് സാധ്യമാവുകയുള്ളൂ എന്ന ബോധ്യം അവര്‍ക്കുണ്ട്.\nരാജ്യത്തിനു പുറത്ത് ജനാധിപത്യം പിന്തുടരുന്നു എന്ന മികച്ച പ്രതിഛായ ഉണ്ടാവുകയും അതേസമയം തന്നെ ജനാധിപത്യ വ്യവസ്ഥയുടെ ഹൃദയഭാഗത്ത് തന്നെ ഭൂരിപക്ഷഭരണം തുടരുകയും ചെയ്യുന്നു എന്നുള്ളത് ഹിന്ദു ഭൂരിപക്ഷവാദികളെ സംബന്ധിച്ചിടത്തോളം ആശ്വാസകരമായ ഒന്നാണ്. ഹിന്ദുത്വത്തിന്റെ പേരിൽ ഒരിക്കൽ ഭൂരിപക്ഷം കിട്ടി കഴിഞ്ഞാൽ ഈ ഭരണക്രമത്തിൽ നിന്ന് അവർ നേട്ടങ്ങൾ കൊയ്യും. അഥവാ ഇന്ത്യ ഒരു വംശീയ ജനാധിപത്യത്തെയാണ് സ്വീകരിച്ച് കൊണ്ടിരിക്കുന്നത്. ഈ സങ്കൽപം തന്നെ ചില വൈരുധ്യങ്ങൾ വഹിക്കുന്നുണ്ട്. കാരണം സാമാന്യ ജനത്തെ (Demos) ഇത് രണ്ടായി തരം തിരിക്കുന്നുണ്ട്. വിശ്വാസത്തിന്റെ പേരിൽ ചില പൗരൻമാർക്ക് മറ്റു പൗരൻമാർക്കുള്ള അവകാശങ്ങൾ നിഷേധിച്ചാണ് ഈ വിഭജനം. എന്നാല് വംശീയ ജനാധിപത്യത്തിനകത്ത് ജീവിക്കുന്ന ഭൂരിപക്ഷ സമുദായങ്ങള് കാര്യങ്ങളെ അത്തരത്തില് മനസ്സിലാക്കുന്നുമില്ല.\nഒരു ജൂത രാഷ്ട്രം എന്ന നിലയിൽ ഇസ്രായേൽ വംശീയ ജനാധിപത്യത്തെ പിന്തുണക്കുന്നത് അതിനുദാഹരണമാണ്. 1995 ൽ ഇസ്രായേൽ ജൂതൻമാർക്കിടയിൽ സംഘടിപ്പിച്ച ഒരു ഒപിനിയൻ പോളിൽ 74.1% ആളുകളും അഭിപ്രായപ്പെട്ടത് ഭരണകൂടം ജൂതൻമാർക്ക് അറബികളേക്കാൾ മുൻഗണന നൽകണമെന്നാണ്. ഇത്തരം മുൻഗണനകൾ അറബികൾക്കെതിരായ വിവേചനമായി അധികം ജൂതരും മനസ്സിലാക്കുന്നില്ലെന്നാണ് ഇതിലെ ഏറ്റവും സവിശേഷമായ വസ്തുത. ജൂത സ്റ്റേറ്റിലെ ജൂത പൗരൻമാരായതിനാൽ തങ്ങൾ ഈ മുൻഗണനക്ക് അർഹരാണ് എന്നാണ് അവർ കരുതുന്നത്.\nസംഘർഷങ്ങങ്ങൾ നിയന്ത്രിക്കുന്നതിനുള്ള രീതി എന്ന നിലയിൽ വംശഹത്യയെക്കാളും, വംശീയ ഉൻമൂലനത്തെക്കാളും, ജനങ്ങളെ കൂട്ടമായി മാറ്റി പാർപ്പിക്കുന്നതിനേക്കാളും, ജനാധിപത്യവിരുദ്ധ അധീശത്വത്തേക്കാളും നല്ലതാണ് വംശീയ ജനാധിപത്യം എന്നാണ് ഇസ്രായിലിനെ പിന്തുണച്ച് സാമ്മി സ്മൂഹ (Sammy smooha) വാദിക്കുന്നത്. പക്ഷെ അത് ന്യൂനപക്ഷങ്ങളെ നിതാന്തമായ രണ്ടാകിട പൗരത്വത്തിലേക്കും വംശീയ ആധിപത്യത്തിനു കീഴിലേക്കുമാണ് നയിക്കുന്നത് എന്നത് അദ്ദേഹം പരിഗണിക്കുന്നില്ല. വിരോധാഭാസമെന്ന് തോന്നാവുന്ന തരത്തിലാണ് സ്മൂഹ വംശീയ ജനാധിപത്യത്തെ കുറിച്ച ചർച്ച അവസാനിപ്പിക്കുന്നത്. ആഴത്തിൽ വിഭജിക്കപെട്ട സാമൂഹിക അന്തരീക്ഷങ്ങളിൽ അനുയോജ്യമായ പ്രത്യേക തരത്തിലുള്ള ജനാധിപത്യക്രമത്തെയാണ് ഇസ്രായീലിന്റെ വംശീയ ജനാധിപത്യം മുന്നോട്ട് വെക്കുന്നത് എന്നാണ് അദ്ദേഹത്തിന്റെ വിചിത്ര വാദം!\nഅത്തരമൊരു സമീപനം യഥാര്‍ഥത്തില് ന്യൂനപക്ഷങ്ങളെ കീഴ്‌പ്പെടുത്തപ്പെട്ട രണ്ടാംകിട പൗരന്മാരായി കണക്കാക്കുന്നു. ഇന്ത്യയില് അത്തരമൊരു സാമൂഹിക വികാസം ഹിന്ദുരാഷ്ട്രം എന്ന ബില്ല് ഭരണഘടനാ ഭേദഗതിയിലൂടെ നിയമമാക്കപ്പെടുന്ന ദിവസത്തിലേക്ക് ഇന്ത്യയെ കൊണ്ടെത്തിക്കും.\n(അംഗന.പി.ചാറ്റർജിയും തോമസ് ബ്ളോം ഹാൻസെനും ക്രിസ്റ്റഫർ.ജെ.ഫോൾട്ടും എഡിറ്റ് ചെയ്ത Majoritarian State: How Hindu Nationalism is changing India എന്ന പുസ്തകത്തിൽ നിന്നുള്ള പ്രസകത ഭാഗത്തിന്റെ സ്വതന്ത്ര വിവർത്തനം)


Achuthan TK – താൾ2– കഥകളി ഇൻഫോ\nഡോക്റ്റർ ഏവൂർ മോഹൻദാസ് ചോദ്യം: നമസ്ക്കാരം. താങ്കൾ ഒരു കഥകളിഗായകനായ വഴി ഒന്ന് ചുരുക്കി പറയാമോ? ഉത്തരം: ഞാന് ആദ്യം കഥകളി നടനായിരുന്നു. കണ്ണഞ്ചിറ രാമന്‍പിള്ള ആശാനില് നിന്നും കഥകളി അഭ്യസിച്ചു. രാമന്‍പിള്ള ആശാന്റെ ഹനുമാന് കിങ്കരനായും ചെന്നിത്തലയുടെ ശ്രീരാമന്റെ കൂടെ ലക്ഷ്മണനായും മടവൂരിന്റെ കൂടെ സ്ത്രീവേഷമായുമൊക്കെ വേഷമിട്ടു. മൂന്നു നാലു വര്‍ഷങ്ങള് അങ്ങിനെ കഴിഞ്ഞു. ഞാന് നല്ലതുപോലെ പാടുമായിരുന്നു. തിരുവല്ലയില് സ്കൂള്‍യുവജനോത്സവമേളയില് ഞാന് പാടുന്നത് പ്രസിദ്ധ കഥകളി സംഗീതജ്ഞൻ തിരുവല്ല ചെല്ലപ്പന് Read more…\nഹേമാമോദസമാ – 12 ഡോ. ഏവൂർ മോഹൻദാസ് May 16, 2013 ആനന്ദദായകമായ ഒരു കഥകളിയാണ് നളചരിതം എന്നതിന് രണ്ടു പക്ഷമില്ലെങ്കിലും ഇക്കഥയുടെ കഥകളിത്തത്തെ ചൊല്ലി ഏറെ ശബ്ദകോലാഹലങ്ങൾ ഈ നാട്ടിലുണ്ടായിട്ടുണ്ട്. നളചരിതം ആട്ടക്കഥ കഥകളിക്കു ഒട്ടും തന്നെ അനുയോജ്യമല്ലെന്ന് ഒരു പക്ഷം വാദിക്കുമ്പോൾ അത് ശെരിയല്ല, ഇക്കഥ കഥകളിക്കു തികച്ചും അനുയോജ്യമാണെന്നു മറുപക്ഷം വാദിക്കുന്നു. ഈ വിഷയത്തിലേക്കൊന്നു കടന്നു ചെല്ലാം. 2007 ലെ ‘ഏവൂർ നളചരിതോത്സവ’ സെമിനാറിൽ പങ്കെടുത്തുകൊണ്ട് Read more…\nശ്രീകൃഷ്ണൻ എ. ആർ. June 17, 2013 ആട്ടക്കഥാസാഹിത്യം പൊതുവേ പിൻതുടരുന്ന ഒരു രചനാശൈലിയുണ്ട് – സാഹിത്യചമൽകാരത്തിന് വലിയ സ്ഥാനം നൽകാതെ അഭിനയത്തിനുള്ള വാചികതന്തു ആയിരിയ്ക്കുക എന്ന നില. ഈ നിലയിൽ ഉറച്ചുനിന്നു കൊണ്ടുതന്നെ രംഗവിജയം നേടിയ കഥകൾ ധാരാളം; ഇതിൽ നിന്ന് വ്യത്യസ്തമായി സാഹിത്യമെന്ന നിലയിൽ തന്നെ ആസ്വാദ്യമാവുകയും ആ ആസ്വാദ്യതകൊണ്ട് രംഗവിജയത്തിന് കൂടുതൽ ദീപ്തി കൈവരിയ്ക്കുകയും ചെയ്ത കുറച്ചു രചനകളുമുണ്ട്. ഈ രണ്ടു വിഭാഗങ്ങളിൽ ഏതെങ്കിലും ഒന്നിൽ Read more…\nഎം.വി നാരായണൻ June 19, 2013 മലയാളത്തിൽ ഇത്തരമൊരു സാസ്മ്കാരിക പഠനം ആദ്യമാണെന്നു തോന്നുന്നു. കലയും കാലവും കൂട്ടിക്കുഴയ്ക്കുകയും അത് കേരളത്തിന്റെ ഭാഗധേയനിർണ്ണയ ശ്രേണികളില് കണ്ണികളാകുകയും ചെയ്യുന്നത് അസാധാരണ പാടവത്തോടെ ലേഖകൻ പരിശോധിക്കുന്നു –സമകാലീന മലയാളം സെപ്റ്റംബർ 2005 (പത്രാധിപർ) ഭൂതകാലത്തിന്റെ ചരിത്രപരമായ ആവിഷ്കാരം ‘അതു യഥാർത്ഥത്തിൽ എങ്ങനെ ആയിരുന്നു’ എന്ന് കണ്ടെത്തലല്ല, മറിച്ച് ഘോരമായ ഒരാപത്തിന്റെ നിമിഷത്തിൽ മിന്നിമറയുന്ന ഓരോർമ്മയെ കൈയ്യെത്തിപ്പിടിക്കലാണ്. -വാൾട്ടർ ബൻമിയൻ,തീസിസ് ഓൺ ദ് ഫിലോസഫി Read more…\nമുന്‍പിലത്തേത് 123 … 10 അടുത്തത്